

**jesenska napoved gospodarskih gibanj 2021**

**September 2021**

**Jesenska napoved gospodarskih gibanj 2021**

**Izdajatelj:** UMAR, Ljubljana, Gregorčičeva 27

**Odgovarja:** mag. Marijana Bednaš, direktorica

**Glavna urednica:** Nataša Todorović Jemec, MSc

**Pri pripravi napovedi so sodelovali (po abecednem vrstnem redu):**

mag. Barbara Bratuž Ferk, Urška Brodar, Lejla Fajić, dr. Tina Golob Šušteršič, mag. Marjan Hafner, mag. Matevž Hribernik, Katarina Ivas, MSc, Mojca Koprivnikar Šušteršič, mag. Mateja Kovač, mag. Janez Kušar, dr. Andrej Kuštrin, Urška Lušina, mag., dr. Jože Markič, Mitja Perko, mag., Jure Povšnar, Denis Rogan, mag., Dragica Šuc, Msc, Branka Tavčar, mag. Ana Vidrih

**Uredniški odbor:** mag. Marijana Bednaš, Lejla Fajić, dr. Alenka Kajzer, mag. Rotija Kmet Zupančič, mag. Janez Kušar

**Tehnično urejanje in prelom:** Bibijana Cirman Naglič, Mojca Bizjak

**Tisk:** Eurograf d.o.o.

**Naklada:** izvodov

Prvi natis

Ljubljana, september 2021

Publikacija je brezplačna.

©2021, Urad RS za makroekonomske analize in razvoj

Razmnoževanje publikacije ali njenih delov ni dovoljeno.

Objava besedila in podatkov v celoti ali deloma je dovoljena le z navedbo vira.

Kazalo

[Povzetek 3](#_Toc81050592)

[1 Izhodišča Jesenske napovedi gospodarskih gibanj 2021 6](#_Toc81050593)

[2 Obsežni ukrepi za omilitev posledic pandemije in za pomoč pri okrevanju gospodarstva 9](#_Toc81050594)

[3 Pomladanska napoved gospodarskih gibanj v Sloveniji 13](#_Toc81050595)

[3.1 Bruto domači proizvod – agregati potrošnje 15](#_Toc81050596)

[3.2 Dodana vrednost po dejavnostih 24](#_Toc81050597)

[3.3 Zaposlenost in brezposelnost 25](#_Toc81050598)

[3.4 Plače 30](#_Toc81050599)

[3.5 Inflacija 32](#_Toc81050600)

[3.6 Tekoči račun plačilne bilance 33](#_Toc81050601)

[4 Tveganja glede uresničitve napovedi 35](#_Toc81050602)

[5 Proizvodna vrzel in rast potencialnega BDP 37](#_Toc81050603)

[Seznam kratic 39](#_Toc81050604)

# Povzetek

**Pandemija COVID-19 v kombinaciji s strogimi omejitvenimi ukrepi je prizadela gospodarsko aktivnost. Sprejeti ukrepi za omejitev njenih negativnih posledic za prebivalstvo in gospodarstvo pa so preprečili večji padec aktivnosti in omogočili njeno hitrejše okrevanje.** Strogi ukrepi za zajezitev širjenja koronavirusa so lani na globalni ravni in v Sloveniji povzročili močan padec gospodarske aktivnosti, zlasti v drugem četrtletju. V nadaljnjih valih epidemije (jesensko-zimskem drugem valu in letošnjem pomladanskem valu), pa je bil vpliv na aktivnost manjši zaradi postopne prilagoditve podjetij in potrošnikov novim razmeram in omejitvenih ukrepov usmerjenih na storitvene dejavnosti, medtem ko so dejavnosti vezane na mednarodno menjavo (predelovalne dejavnosti in promet) lahko nadaljevale svoje okrevanje. Tekom letošnjega leta so z izboljšanjem epidemiološke situacije začele vidneje okrevati tudi storitve. Po izbruhu epidemije je bila sprejeta vrsta ukrepov za omejitev njenih negativnih posledic za prebivalstvo in gospodarstvo ter za njegovo hitrejše okrevanje, tako na nacionalni ravni kot v okviru ECB in Evropske komisije. Ti so občutno ublažili izpad prihodkov gospodarstva in prebivalstva zaradi pandemije ter podjetjem nudili likvidnost in podporo pri soočanju z negativnimi posledicami. S tem so znatno ublažili lansko krčenje gospodarske aktivnosti in tudi preprečili propad nekaterih najbolj izpostavljenih dejavnosti. Vpliv protikoronskih ukrepov je ključen tudi letos, saj pomagajo ohranjati zlasti nekatere storitvene dejavnosti, ki zaradi določenih omejitev, ki ostajajo v veljavi zaradi prisotnosti virusa, še ne morejo normalno poslovati. Hkrati pa lahko podjetja, ki ponovno poslujejo brez omejitev, hitro okrevajo.

**Gospodarska aktivnost v evrskem območju je v prvi polovici leta okrevala nad pričakovanji (8** **% medletno), v tretjem četrtletju naj bi se rast še okrepila, v zadnjem pa malo umirila.** Gospodarska aktivnost evrskega območja se je po zaostrovanju in podaljšanju zajezitvenih ukrepov od lanske jeseni v prvem letošnjem četrtletju ponovno nekoliko skrčila, nato pa v drugem ob postopnem sproščanju zajezitvenih ukrepov okrevala hitreje od napovedi mednarodnih institucij. Podjetja in potrošniki so se omejitvam pandemičnega okolja namreč prilagodili bolje od pričakovanj, pospešena aktivnost svetovnega gospodarstva in trgovine ter učinkoviti ukrepi podpornih politik pa so prispevali dodatni zagon. Glede na razpoložljive gospodarske kazalnike aktivnosti in razpoloženja se bo gospodarska rast v evrskem območju v tretjem četrtletju ob večji precepljenosti še okrepila, v zadnjem pa ob ponovnem poslabšanju epidemiološke slike malo umirila. Gospodarski subjekti se bodo namreč še naprej prilagajali zajezitvenim ukrepom, kar bo postopoma zmanjševalo vpliv omejitev na gospodarsko aktivnost. BDP evrskega območja naj bi po lanskem upadu letos okreval s 5-odstotno rastjo, naslednje leto pa naj bi bila rast 4,3 %, s čimer naj bi predkrizno raven dosegel v zadnjem letošnjem četrtletju. Gospodarski učinki pandemije so sicer v državah članicah evrskega območja zelo neenakomerni in tudi hitrost okrevanja se med njimi precej razlikuje, kar je posledica poteka epidemije ter razlik v strukturi gospodarstev. Okrevanje evrskega območja bodo še naprej podpirala podporna fiskalna politika, povečane javne naložbe ter spodbujevalne denarne politike.

**V Jesenski napovedi za letos predvidevamo 5,9-odstotno rast BDP, naslednje leto se bo umirila na 5,2** **%, leta 2023 pa bo znašala 3,4 %.** Po globokem lanskem padcu aktivnosti (5,5 %), se letos nadaljuje okrevanje dejavnosti vpetih v mednarodno menjavo (predelovalnih dejavnosti in prometa), ki se je začelo že v drugi polovici lanskega leta. Ustavilo pa se je okrevanje v gradbeništvu, kjer se je aktivnost v prvem polletju četrtletno zmanjšala dvakrat zapored predvsem zaradi manjše gradnje nestanovanjskih stavb in tudi težav pri dobavi in s cenami materialov. Nadalje rastejo tudi investicije ter uvoz in izvoz. S postopnim sproščanjem omejitvenih ukrepov pa okreva tudi trgovina in od drugega četrtletja gostinske in nastanitvene storitvah, igralništvo ter športne, kulturne, razvedrilne in osebne dejavnosti. To je skladno z okrevanjem zasebne potrošnje. Posledično je rast aktivnosti v prvem polletju znašala 8,2%. Na podlagi razpoložljivih podatkov ocenjujemo, da se je poleti nadaljevala rast dejavnosti, vpetih v mednarodno menjavo, prav tako se je ob nadaljnjem sproščanju omejitvenih ukrepov ob pogoju PCT nadaljevalo tudi okrevanje v storitvah in zasebni potrošnji, kar bo pozitivno vplivalo na rast skupne gospodarske aktivnosti. Na nadaljnjo rast storitvenih dejavnosti in zasebne potrošnje vpliva tudi unovčenje lanskih in letošnjih turističnih bonov. Predvidevamo, da se bo rast v zadnjem četrtletju umirila, saj bi sezonska komponenta ob prisotnosti virusa lahko poleg že obstoječih omejitev (npr. pogoj PCT) prinesla še previdnejše (samoomejitveno) obnašanje prebivalstva, kar bo zavrlo rast predvsem storitvenih dejavnosti in zasebne potrošnje. Umirila naj bi se tudi rast v predelovalnih dejavnostih, ki se ob visokem povpraševanju srečujejo z omejitvami na strani ponudbe. Za letošnje leto torej pričakujemo 5,9-odstotno rast, kar je več od predvidevanj v Pomladanski napovedi in s tem bo gospodarska aktivnost že letos dosegla predkrizno raven iz leta 2019, k čemur bo prispevalo tudi ohranjanje nekaterih ukrepov za blažitev posledic epidemije. Gospodarsko okrevanje ostaja nadalje diferencirano po posameznih dejavnostih. V predelovalnih dejavnostih in gradbeništvu ter storitvami povezanimi s tema dvema dejavnostma bo raven aktivnosti iz leta 2019 dosežena že letos. Podobno velja tudi za investicije in mednarodno menjavo. Ostale storitve in zasebna potrošnja, ki jih je epidemija bolj prizadela, pa bodo večinoma svojo predkrizno raven dosegle naslednje leto. K okrevanju zasebne potrošnje bo poleg rasti razpoložljivega dohodka prispevalo tudi sproščanje prihrankov in s tem postopno zmanjševanje stopnje varčevanja gospodinjstev, ki pa bo predvidoma še precej presegala raven iz leta 2019. Tudi rast državne potrošnje se bo letos še povečala. Okrevanje gospodarstva se bo v naslednjih dveh letih nadaljevalo, umirile pa se bodo težave z dobavo materialov. Pri tem predvidevamo, da bodo (zlasti v 2022) določeni omejitveni ukrepi še vedno prisotni in bodo omejevali popolno okrevanje določenih storitvenih dejavnosti (zlasti potovanj).

**Razmere na trgu dela naj bi se po poslabšanju v lanskem letu do leta 2023 postopno izboljševale, a bodo v ospredje prišle vedno večje omejitve, povezane z razpoložljivostjo delovne sile.** Večletna ugodna gibanja na trgu dela je v spomladanskih mesecih lani prekinil prvi val epidemije; zaposlenost je močno padla, brezposelnost pa skokovito porasla, a so sprejeti interventni ukrepi za ohranjanje delovnih mest poslabšanje razmer hitro omejili. Sledilo je postopno izboljševanje, ki pa še naprej ostaja močno odvisno od razvoja epidemiološke slike in morebitnega ponovnega zapiranja posameznih dejavnosti, ki bi lahko okrevanje, zlasti v storitvah, ki zahtevajo več stikov, upočasnilo. Vladni ukrepi tudi letos blažijo negativne posledice koronakrize na trgu dela in pričakujemo, da se bodo tudi nadalje prilagajali epidemiološki in gospodarski situaciji. Za 2021 pričakujemo 0,8-odstotno rast zaposlenosti in medletno znižanje števila brezposelnih za 11 %, kar bo le še 2 % več kot leta 2019. V prihodnjih dveh letih naj bi se okrevanje na trgu dela postopno nadaljevalo, pri čemer bo ob koncu obdobja napovedi število zaposlenih naraslo nad x?, število brezposelnih pa padlo na zgodovinsko nizko raven.

**Cene življenjskih potrebščin bodo, po lanskem medletnem znižanju, letos in v naslednjih dveh letih ob predpostavki zmernega gospodarskega okrevanja medletno postopno rasle proti dvema odstotkoma.** Inflacija bo letos v povprečju 1,5-odstotna. K temu bodo ob prispevale predvsem višje cene energentov tudi zaradi nizke lanske osnove, krepiti pa so se začele cene neenergetskega industrijskega blaga zaradi omejitvenih dejavnikov pri proizvodnji ob solidnem povpraševanju. Rast cen hrane in storitev bo ostala zmerna. Inflacija se bo naslednje leto okrepila na 2 % na kar bo poleg visokega prenosa iz letošnjega leta v povezavi z nadaljnjim okrevanjem vplivala predvsem rast cen storitev, ki bo pomembno prispevala k inflaciji tudi leta 2023.

**Največje tveganje za uresničitev napovedi je še naprej povezano z epidemiološkimi razmerami v Sloveniji in najpomembnejših trgovinskih partnericah, pomembno je tudi premišljeno prilagajanje ukrepov za blaženje posledic epidemije glede na epidemiološko in gospodarsko situacijo.** Morebitni strožji omejitveni ukrepi ob novih valovih okužb, tudi kot posledica novih in bolj nalezljivih mutacij koronavirusa in/ali nepripravljenosti prebivalstva za cepljenje, ter s tem povezana ponovna večja zaprtja gospodarstev v prihodnje predstavljajo največjo grožnjo stabilnejšemu okrevanju. Visoka negotovost in oteženo delovanje določenih storitvenih dejavnosti bi vplivala tudi ohranjanje visoke ravni varčevanja oziroma njegovo počasnejše sproščanje. Pomembno je tudi premišljeno prilagajanje ukrepov za blaženje posledic epidemije glede na epidemiološko in gospodarsko situacijo- njihovo prehitro ali prepočasno umikanje bi lahko ogrozilo okrevanje. Večji vpliv podjetniških težav bi se lahko odrazil v večjemu številu propadov in stečajev podjetij, kar bi lahko privedlo do povečanja brezposelnosti in posledične prizadetost bančnega in finančnega sektorja. Negativno tveganje predstavlja tudi višja inflacija ob hitrejšem okrevanju svetovnih gospodarstev in če bodo trenutne omejitve v ponudbi trajale dlje časa. Gospodarska rast pa bi lahko bila tudi višja v primeru hitrejšega trajnega izboljšanja epidemioloških razmer tudi zaradi hitrejše precepljenosti prebivalstva. Hitrejše izboljšanje epidemioloških razmer bi lahko vplivalo na hitrejšo potrošnjo presežnih prihrankov gospodinjstev in tudi hitrejšo rast investicij zaradi višje stopnje zaupanja. Tudi višja svetovna gospodarska rast predstavlja dodatno pozitivno tveganje, saj bi lahko imela večji pozitiven vpliv tudi na rast v EU. Prav tako bo ključna hitrost in učinkovitost črpanja sredstev iz novega večletnega finančnega okvira in finančnega paketa za odpornost in okrevanje v Sloveniji in naših glavnih trgovinskih partnericah ter ciljna usmerjenost teh virov v reševanje glavnih razvojnih izzivov.

 **Glavni makroekonomski agregati Slovenije**

|  |  |  |  |  |
| --- | --- | --- | --- | --- |
|  | 2020 | Jesenska napoved (september 2021) | | |
| 2021 | 2022 | 2023 |
| BRUTO DOMAČI PROIZVOD | | | | |
| BDP, realna rast v % | -5,5 | **4,6** | **4,4** | **3,3** |
| BDP, nominalna rast v % | -4,3 | **4,7** | **6,0** | **5,2** |
| BDP, v mrd EUR, tekoče cene | 46,3 | **48,5** | **51,3** | **54,0** |
| Izvoz proizvodov in storitev, realna rast v % | -8,7 | **8,6** | **7,3** | **5,5** |
| Uvoz proizvodov in storitev, realna rast v % | -10,2 | **8,8** | **8,1** | **6,1** |
| *Saldo menjave s tujino (prispevek k rasti v o.t.)* | 0,4 | **0,7** | **0,1** | **0,2** |
| Zasebna potrošnja, realna rast v % | -9,7 | **4,0** | **4,7** | **2,9** |
| Državna potrošnja, realna rast v %, | 1,8 | **2,4** | **1,7** | **1,4** |
| Bruto investicije v osnovna sredstva, realna rast v % | -4,1 | **9,0** | **8,0** | **6,5** |
| *Sprememba zalog in vrednostni predmeti  (prispevek k rasti v o.t.)* | -0,4 | **-0,3** | **0,0** | **0,0** |
| ZAPOSLENOST, PLAČE IN PRODUKTIVNOST | | | | |
| Zaposlenost, statistika nacionalnih računov, rast v % | -1,0 | **0,8** | **1,5** | **1,5** |
| Št. registriranih brezposelnih, povprečje leta, v tisoč | 85,0 | **83,1** | **80,7** | **76,5** |
| Stopnja registrirane brezposelnosti v % | 8,7 | **8,5** | **8,1** | **7,6** |
| Stopnja brezposelnosti po anketi o delovni sili v % | 5,0 | **5,0** | **4,8** | **4,5** |
| Bruto plače na zaposlenega, nominalna rast\* v % | 5,8 | **0,4** | **2,1** | **2,7** |
| Produktivnost dela (BDP na zaposlenega), realna rast v % | -4,6 | **3,8** | **2,8** | **1,7** |
| PLAČILNO BILANČNA STATISTIKA | | | | |
| SALDO tekočega računa plačilne bilance v mrd EUR | 3,4 | **3,2** | **3,1** | **3,1** |
| - v primerjavi z BDP v % | 7,3 | **6,6** | **6,1** | **5,8** |
| CENE IN EFEKTIVNI TEČAJ | | | | |
| Inflacija (dec./dec.), v % | -1,1 | **1,1** | **1,5** | **2,0** |
| Inflacija (povprečje leta), v % | -0,1 | **0,8** | **1,2** | **1,7** |
| Realni efektivni tečaj – deflator stroški dela na enoto proizvoda | 2,8 | **0,1** | **-1,8** | **-0,8** |
| PREDPOSTAVKE | | | | |
| Tuje povpraševanje (uvoz trgovinskih partneric),  realna rast v % | -9,5 | **7,0** | **5,5** | **4,1** |
| BDP v evrskem območju, realna rast v % | -6,6 | **3,8** | **3,8** | **2,1** |
| Cena nafte Brent v USD / sodček | 41,8 | **58,6** | **55,3** | **53,3** |
| Cene neenergetskih surovin v USD, rast | 3,6 | **10,0** | **0,5** | **1,5** |
| Razmerje USD za 1 EUR | 1,141 | **1,208** | **1,208** | **1,208** |

Vir: Leto 2020 SURS, BS, ECB, EIA, 2021−2023 napoved UMAR. Opomba: \*Podobno kot v Poletni, Jesenski in Zimski napovedi 2020 ter Pomladanski napovedi 2021 smo tudi v Jesenski napovedi 2021 upoštevali metodološko specifiko glede poročanja plač (brez vključenih nadomestil države) in vpliva na gibanja plač, izkazana s statističnimi podatki v obdobju 2020–2022.

|  |
| --- |
| Pri pripravi Jesenske napovedi so bili upoštevani statistični podatki, informacije in sprejeti ukrepi, znani do x. septembra 2021. |

# Izhodišča Jesenske napovedi gospodarskih gibanj 2021

**Gospodarska aktivnost evrskega območja se je po upadu v prvem, v drugem četrtletju ob umirjanju epidemičnih razmer izrazito okrepila.** Gospodarska aktivnost evrskega območja se je po zaostrovanju in podaljšanju zajezitvenih ukrepov od lanske jeseni v prvem letošnjem četrtletju ponovno nekoliko skrčila (-0,3 % medčetrtletno desezonirano oz. - 1,3 % medletno desezonirano), nato pa v drugem ob postopnem sproščanju zajezitvenih ukrepov okrevala (2,0 % medčetrtletno desezonirano oz.  13,6% medletno desezonirano). V večini naših najpomembnejših trgovinskih partneric je bilo okrevanje gospodarske aktivnosti boljše od napovedi mednarodnih institucij. Podjetja in potrošniki so se omejitvam pandemičnega okolja namreč prilagodili bolje od pričakovanj, pospešena aktivnost svetovnega gospodarstva in trgovine ter učinkoviti ukrepi podpornih politik pa so prispevali dodatni zagon. Glede na razpoložljive gospodarske kazalnike aktivnosti in razpoloženja se bo gospodarska rast v evrskem območju v tretjem četrtletju še okrepila.

**Mednarodne institucije v zadnjih napovedih predpostavljajo nadaljevanje rasti gospodarske aktivnosti v naših trgovinskih partnericah v prihodnjih četrtletjih.** Predpostavke za gospodarsko aktivnost evrskega območja za letos in prihodnje leto so se glede na Pomladansko napoved gospodarskih gibanj izboljšale, saj je gospodarska aktivnost v prvi polovici leta okrevala nad pričakovanji mednarodnih institucij. Izboljšana epidemična slika je namreč omogočila hitrejše sproščanje zajezitvenih ukrepov, izboljšala pa so se tudi pričakovanja za pomembnejša svetovna gospodarstva, zlasti ZDA in Kanado?. Okrevanje evrskega območja se bo ob predpostavki 70-odstotne precepljenosti odraslega prebivalstva okrepilo zlasti v drugi polovici leta. Poleg tega napovedi predpostavljajo, da se bodo gospodarski subjekti še naprej prilagajali zajezitvenim ukrepom, kar bo postopoma zmanjševalo vpliv omejitev na gospodarsko aktivnost. BDP evrskega območja naj bi po lanskem upadu letos okreval s 5-odstotno rastjo, naslednje leto pa naj bi bila rast 4,3 %. Predkrizno raven naj bi dosegel v zadnjem letošnjem četrtletju. Gospodarski učinki pandemije so sicer v državah članicah evrskega območja zelo neenakomerni in tudi hitrost okrevanja se med njimi precej razlikuje, kar je posledica poteka epidemije ter razlik v strukturi gospodarstev. Okrevanje evrskega območja bodo še naprej podpirala podporna fiskalna politika, povečane javne naložbe ter spodbujevalne denarne politike. Po pričakovanjih bosta glavni gonili rasti zasebna potrošnja in naložbe, slednje bo podpiral tudi Mehanizem za okrevanje in odpornost. Močna rast v glavnih trgovinskih partnericah evrskega območja naj bi ugodno vplivala na izvoz blaga, medtem ko bo izvoz storitev verjetno še naprej okrnjen zaradi preostalih omejitev za mednarodni turizem.

Tabela 1: Predpostavke napovedi glede gospodarske rasti v najpomembnejših trgovinskih partnericah

|  |  |  |  |  |  |  |
| --- | --- | --- | --- | --- | --- | --- |
| Realne stopnje rasti BDP, v % | 2020 | 2021 | | 2022 | | 2023 |
| december 2020 | marec  2021 | december 2020 | marec  2021 | marec  2021 |
| EU | -6,2 | 3,6 | **3,7** | 3,3 | **3,9** | **2,4** |
| Evrsko območje | -6,6 | 3,7 | **3,8** | 3,3 | **3,8** | **2,1** |
| Nemčija | -4,9 | 3,0 | **3,4** | 3,3 | **3,1** | **1,9** |
| Italija | -8,9 | 4,3 | **3,4** | 3,2 | **3,5** | **1,7** |
| Avstrija | -6,6 | 2,5 | **2,0** | 2,3 | **5,1** | **1,9** |
| Francija | -8,1 | 5,8 | **5,5** | 3,3 | **4,4** | **2,2** |
| Hrvaška | -8,4 | 5,0 | **5,3** | 3,7 | **4,6** | **3,5** |
| Rusija | -3,1 | 2,8 | **2,9** | 2,2 | **3,9** | **2,1** |

Vir: za leto 2020 Eurostat; za ostala leta Consensus Forecasts, februar 2021; Eastern Consensus Forecasts, februar 2021; EC Winter Forecast, februar 2021; Focus Economics Consensus Forecast, Central&Eastern Europe, marec 2021; Focus Economics Consensus Forecast, Euro Area, marec 2021; IMF World Economic Outlook, januar 2021; ocena UMAR.

|  |  |  |
| --- | --- | --- |
| Slika 1: Kazalniki razpoloženja v evrskem območju v zadnjih mesecih nakazujejo predvsem na ohranjanje slabšega stanja v storitvah | Slika 2: Cene nafte in neenergetskih surovin |  |
| Slika 3: Po lanskem globokem padcu predpostavljamo okrevanje v evrskem območju | Slika 4: Rast povpraševanja po  slovenskem izvozu |

**V letu 2021 predpostavljamo visoko rast cen nafte in v manjši meri tudi neenergetskega blaga, v prihodnjih letih pa bolj umirjena gibanja.[[1]](#footnote-2)** Na podlagi realizacije na začetku leta in cen na terminskih trgih smo za leto 2021 upoštevali tehnično predpostavko za povprečno ceno soda nafte brent v višini 58,6 USD/sod, kar glede na predhodno leto pomeni izrazito povečanje (za 40,2 %). To je v večji meri posledica povečanja svetovnega povpraševanja po nafti zaradi okrevanja svetovnega gospodarstva ter začasnega zmanjšanja proizvodnje nafte, za katero so se dogovorile države članice OPEC+. Evrske cene nafte se bodo, upoštevajoč tehnično predpostavko tečaja evra do dolarja,[[2]](#footnote-3) povečale za 32,5 %. V letošnjem letu smo predpostavili 10-odstotno zvišanje dolarskih cen neenergetskih surovin, v naslednjih dveh letih pa naj bi se nadalje nekoliko zvišale.

Tabela 2: Predpostavke cene nafte, neenergetskih surovin in tečaja USD/EUR

|  |  |  |  |  |  |  |
| --- | --- | --- | --- | --- | --- | --- |
|  | 2020 | 2021 | | 2022 | | 2023 |
| december 2020 | marec  2021 | december 2020 | marec  2021 | marec  2021 |
| Cene nafte brent, v USD | 41,8 | 43,4 | **58,6** | 45,3 | **55,3** | **53,3** |
| Cene nafte brent, v EUR | 36,6 | 36,8 | **48,5** | 38,4 | **45,8** | **44,2** |
| Cene neenergetskih surovin, v USD, rast\* | 3,6 | 5,0 | **10,0** | 2,5 | **0,5** | **1,5** |
| Tečaj USD/EUR | 1,141 | 1,180 | **1,208** | 1,180 | **1,208** | **1,208** |

Vir: EIA, ECB, CME, ocena UMAR. Opomba: predpostavke so narejene na podlagi povprečnih vrednosti in terminskih cen med 1. in 18. februarjem 2021. \*Struktura EMU glede na uporabo surovin.

# Obsežni ukrepi za omilitev posledic pandemije in za pomoč pri okrevanju gospodarstva

**Od sredine marca 2020, je Slovenija imela že tri vale okužb s koronavirusom, ki so jih zaznamovali strogi ukrepe za omejitev širjenja okužb. Kljub vmesnemu izboljšanju epidemiološke slike nekatere omejitve zaradi prisotnosti virusa ostajajo v veljavi.** Prvič je bila epidemija razglašena od sredine marca do konca maja 2020, ko je Vlada s ciljem zajezitve širjenja virusa začasno zaprla večino vzgojno-izobraževalnih ustanov in ustavila izvajanje večine nenujnih storitev. Zaradi izboljšanja epidemiološke slike so se nekateri strogi omejitveni ukrepi ob upoštevanju varovalnih ukrepov začeli postopno sproščati že aprila. Število okuženih se je začelo ponovno povečevati lani jeseni in oktobra so ob ponovni razglasitvi epidemije sledili strožji omejitveni ukrepi, ki so bili podobni kot v prvem valu. Januarja so se začeli sproščati nekateri ukrepi v regijah z boljšo epidemiološko sliko. Začetek aprila je sledila ponovna zaostritev ob t. i. tretjem valu okužb, od takrat dalje so se ukrepi večinoma sprostili in s 15.6. je bila epidemija preklicana. V veljavi pa ostaja t. i. omejitev PCT (preboleli, cepljeni ali testirani), ki jo je potrebno izpolnjevati pri uporabi večine nenujnih storitev, pri obisku javnih prireditev in pri prehajanju državnih meja. V avgustu in začetku septembra se število okuženih ponovno povečuje, ukrepi pa se nadalje prilagajajo glede na epidemiološko situacijo.[[3]](#footnote-4)

**Vlada je od prve razglasitve epidemije sprejela vrsto ukrepov za omejitev negativnih posledic epidemije za prebivalstvo in gospodarstvo ter za njegovo hitrejše okrevanje.**[[4]](#footnote-5)Veliko ukrepom se izteka veljavnost do konca letošnjega junija, najpomembnejše javnofinančne učinke od teh pa so v prvi polovici leta imeli predvsem čakanje na delo, ki je bil nazadnje 5. 2. 2021 s PKP8[[5]](#footnote-6) podaljšan do konca aprila in ga je nato Vlada še dvakrat podaljšala. En izmed pomembnejših ukrepov je bil tudi mesečni temeljni dohodek za samozaposlene, kmete in verske uslužbence, ki ga je oktobra lani ponovno uvedel PKP5[[6]](#footnote-7), konec lanskega leta razširil PKP7[[7]](#footnote-8) in sklep Vlade iz marca nazadnje podaljšal do sredine leta. Pomemben ukrep je bil tudi enkratni krizni dodatek najbolj ranljivim skupinam prebivalstva,[[8]](#footnote-9) ki ga je uvedel PKP7, PKP8 pa je pa je razširil krog teh upravičencev. Podjetjem, ki so bila najbolj prizadeta zaradi epidemije, je pomagalo tudi delno kritje fiksnih stroškov, ki jih je konec lanskega novembra uvedel PKP6[[9]](#footnote-10), PKP7 je zagotovil večji delež kritja fiksnih stroškov, Vlada pa je nazadnje ukrep podaljšala do konca junija z marčnim sklepom. Do konca junija pa se je iztekel tudi ukrep odloga davkov in nekaterih prispevkov. Pomemben javnofinančni izdatek so bili prav tako razni dodatki za obvladovanje epidemije pri čemer je PKP7 zvišal urno postavko za tiste, ki delajo v tveganih razmerah oziroma z večjo obremenitvijo, kar je veljalo v času razglasitve epidemije oziroma do 15.6.2021.

Ukrepi, ki so trenutno še v veljavi so povezani predvsem z devetim protikoronskim paketom. Slednji (v nadaljevanju PKP9)[[10]](#footnote-11) je bil sprejet julija in je podaljšal veljavnost nekaterih predhodnih ukrepov ter uvedel nekaj novih. Podaljšal je ukrep delnega subvencioniranja krajšega delovnega časa trenutno do konca septembra z možnostjo podaljšanja do konca leta in ukrep povračila nadomestila 80 % plače delavcem, ki so ostali doma zaradi karantene ali višje sile do konca leta. Razširil je upravičenost dodatka za delo s pacienti in uporabniki obolelimi s COVID-19 na zunanje izvajalce pri izvajalcih zdravstvene dejavnosti. Dodatek je bil sicer uvedel že s PKP5, PKP7 pa je razširil obseg upravičencev in veljavnost ne glede na razglasitev epidemije do konca letošnjega leta. V veljavi ostaja tudi financiranje dodatnih kadrov v socialnovarstvenih zakonih, kar je PKP4 julija lani določil za obdobje dveh let, do konca letošnjega leta ostajajo v veljavi tudi viri za financiranje izdatkov v teh dejavnostih za različne namene,[[11]](#footnote-12) ki jih je uvedel PKP5, te ukrepe pa sta dopolnila še PKP6[[12]](#footnote-13) in PKP7[[13]](#footnote-14). PKP9 je razširil tudi dodatek za delo v času epidemije na nekatere druge poklice[[14]](#footnote-15), ki jim pripada izplačilo za drugi val epidemije. Uvedel je tudi nove turistične bone, ki se jih lahko koristi v bolj prizadetih dejavnostih turizma, gostinstva, športa in kulture in so veljavni do konca letošnjega leta. V začetku decembra 2020 pa je Vlada podaljšala tudi unovčljivost lanskih turističnih bonov do konca leta 2021. Prav tako je PKP9 je uvedel pomoč bolj prizadetim dejavnostim v obliki pomoči za financiranje regresa za letni dopust in delnega povračila nekaterih stroškov.[[15]](#footnote-16) Uvedel je tudi dodatna sredstva za specializacije zdravstvenih kadrov, ki jih primanjkuje, in za skrajšanje čakalnih dob do zdravstvenih storitev. Do konca letošnjega leta se sicer iztečejo tudi še zadnji moratoriji, za katere je PKP7 nazadnje podaljšal možnost vložitve vlog na banki do konca februarja 2021 za zagotovitev devetmesečnega odloga plačila obveznosti iz kreditnih pogodb za prizadete posojilojemalce. Do 31.12.2021 velja tudi delna razbremenitev delodajalcev zaradi zvišanja minimalne plače iz januarja 2020, ki jo je uvedel PKP8. Sklep Vlade[[16]](#footnote-17) pa je konec junija do konca septembra podaljšal dva ukrepa iz PKP7 v primeru insolventnosti družbe kot posledice razglasitve epidemije, in sicer odlog obveznosti poslovodstva, da vloži predlog za začetek prisilne poravnave ali stečaja in podaljšanje roka, za katerega lahko sodišče odloži odločanje o upnikovem predlogu za začetek stečaja na 4 mesece.

**Na ravni EU so bili sprejeti obsežni ukrepi za omejitev negativnih posledic in okrevanje gospodarstev po krizi.** Za blažitev posledic pandemije novega koronavirusa Evropska komisija omogoča Sloveniji in drugim državam EU fleksibilnost pri porabi sredstev iz tekočega večletnega finančnega okvira[[17]](#footnote-18) in državnih pomočeh. Dodatno so bila zagotovljena sredstva, namenjena neposredno odzivu na krizo COVID-19, in sredstva v obliki solidarnostnega sklada EU. To državam omogoča hiter odziv na poslabšane socialno-ekonomske razmere zaradi epidemije. Že v začetnih mesecih epidemije je bil sprejet tudi fiskalni sveženj v vrednosti 540 mrd EUR (3,9 % BDP EU iz leta 2019), ki je namenjen okrevanju gospodarstev.[[18]](#footnote-19) Države EU so konec julija dosegle politični dogovor glede finančnega paketa za okrevanje evropskega gospodarstva zaradi posledic COVID-19. Sveženj v skupni vrednosti 1.824,3 mrd EUR (dobrih 13 % BDP EU iz leta 2019) je sestavljen iz klasičnega večletnega finančnega okvira za obdobje 2021–27, katerega predvideni skupni obseg je 1.074,3 mrd EUR, in izrednega instrumenta za okrevanje »Naslednja generacija EU« (NGEU) v vrednosti 750 mrd EUR (390 mrd nepovratnih sredstev in 360 mrd posojil). Načrti držav članic glede mehanizma za okrevanje in odpornost, ki je ključen element instrumenta NGEU, so trenutno v procesu potrjevanja na ravni EU[[19]](#footnote-20) Sredstva za njegovo financiranje bo Evropska komisija pridobila z zadolževanjem na obvezniških trgih. Unija si bo prizadevala uvesti tudi nove vire lastnih sredstev.[[20]](#footnote-21) Sloveniji je iz naslova izrednega instrumenta, glede na predstavljene projekte, namenjeno 2,098 mrd EUR nepovratnih in 666 mio EUR povratnih sredstev (z možnostjo dodatnega zadolževanja).[[21]](#footnote-22) Do konca letošnjega leta se pričakuje predfinanciranje iz naslova mehanizma za okrevanje in odpornost v višini 13 % celotne pomoči.

Podporne javnofinančne politike in zagotavljanje likvidnosti gospodarstva in prebivalstva prek poslovnih bank dopolnjuje monetarna politika ECB, ki v zadnjih mesecih zaradi ugodnih razmer ni uvajala dodatnih ukrepov. ECB bo pri v času epidemije sprejetih ukrepih vztrajala tako dolgo, dokler ne bo ocenila, da je kriza povezana z izbruhom epidemije končana. Izredni program nakupa vrednostnih papirjev ob epidemiji znaša 1.850 mrd, oziroma več kot 15 % BDP evrskega območja iz leta 2019. Veljavnost ukrepa pa je bila konec lanskega leta podaljšana vsaj do marca 2022. Zaradi zaostrovanja razmer na finančnih trgih v začetku leta se je ECB odločila, da bo v drugem četrtletju letos okrepila nakupe vrednostnih papirjev, skupni znesek nakupov v času veljavnosti ukrepa pa ostaja nespremenjen. Poslovnim bankam je ohranila povečan obseg razpoložljivih posojil po izjemno nizkih obrestnih merah, blažje kapitalske zahteve z začetka krize in nižje standarde zavarovanja za financiranje pri Evrosistemu. Priporočilo, da banke do konca letošnjega septembra ne izplačujejo dividend, pa ni bilo podaljšano. Ukrepi ECB so v evrskem območju spodbudili banke h kreditni aktivnosti, zaradi česar se je kreditiranje podjetij na medletni ravni pospešilo, a se je rast v zadnjih mesecih zaradi višje osnove precej upočasnila. V Sloveniji kreditiranje ostaja medletno nižje, vendar se medletni padec postopoma zmanjšuje tudi zaradi nizke osnove. Sredi leta je ECB sprejela novo strategijo denarne politike s katero je uvedla simetrični 2-odstotni inflacijski cilj, kar pomeni, da so odstopanja od cilja navzgor in navzdol enako nezaželena. Za doseganje inflacijskega cilja bo ECB še naprej uporabljala tako standardne, kot tudi nestandardne ukrepe, inflacija pa bo lahko določen čas odstopala od cilja.

**Ukrepi, financirani iz domačih in EU virov, so v letu 2020 preprečili še večji upad gospodarske aktivnosti, v prihodnjih letih pa ostajajo ključnega pomena pri podpori za njen ponovni zagon in naslavljanje razvojnih izzivov.** V obdobju od marca 2020 do februarja 2021 je bilo iz državnega proračuna izplačanih blizu 2,5 mrd EUR odhodkov za različne ukrepe gospodarstvu in prebivalcem ter za delovanje javnih storitev za zajezitev posledic epidemije COVID-19, kar znaša 5,4 % BDP iz lanskega leta. Ocenjujemo, da se velik del teh v januarju in delno tudi v februarju letos izvršenih izplačil obračunsko nanaša na leto 2020. Ukrepi so bili ključni pri preprečitvi še večjega upada gospodarske aktivnosti, in sicer za vsaj 4 odstotne točke.[[22]](#footnote-23) Poleg tega je bilo v skladu z interventno zakonodajo odobrenih odlogov, obročnih odplačil in neplačanih akontacij davkov za okoli 400 mio EUR. Prav tako so podporo gospodarstvu omogočili likvidnostni krediti (SID banka, SPS[[23]](#footnote-24)) in poroštva. Skupen znesek vseh ukrepov je do februarja 2021 znašal 3,5 mrd EUR.[[24]](#footnote-25) Ohranjanje ciljno usmerjenih podpornih ukrepov v obdobju, ko številne dejavnosti zaradi ukrepov za zajezitev epidemije še ne morejo poslovati, poslujejo le v okrnjenem obsegu oz. po dolgem času neposlovanja pridobivajo prve tržne prihodke, pa je ključno tudi v zgodnjih fazah okrevanja, na kar opozarjajo mednarodne institucije (npr. OECD, EK). V Pomladanski napovedi smo upoštevali, da bodo k okrevanju BDP v letu 2021 prispevali ukrepi (odhodki obračunsko), ocenjeni na okoli 0,9 mrd EUR oz. 1,8 % predvidenega BDP (Slika 6), financirani iz domačih in EU virov. Manjši obseg kot lani pa pričakujemo tudi pri odobritvah odlogov in obročnih plačilih davčnih obveznosti. Na pričakovano okrevanje gospodarstva, podprto z visoko investicijsko aktivnostjo države, bo vplivalo tudi zaključevanje tekoče finančne perspektive črpanja sredstev EU (do leta 2023). Predpostavljamo, da bo financiranje projektov, zlasti v prihodnjih letih, podprto tudi z viri novega instrumenta »Nova generacija EU« oz. Sklada za okrevanje in krepitev odpornosti.[[25]](#footnote-26)

|  |  |
| --- | --- |
| Slika 5: Kreditiranje podjetij v EMU se je pospešilo in se ohranja na doseženih ravneh tudi zaradi ukrepov ECB, v Sloveniji pa ostaja nižje kot pred letom | Slika 6: Ocena obsega ukrepov (odhodkov) za blaženje epidemije COVID-19 in podporo okrevanju |

# Pomladanska napoved gospodarskih gibanj v Sloveniji

**Po globokem lanskem upadu letos predvidevamo 5,9-odstotno rast BDP, naslednje leto se bo umirila na 5,2** **%, leta 2023 pa na 3,4** **%.** Gospodarska aktivnost se je lani zmanjšala za 5,5 %. Po močnem upadu v lanskem drugem četrtletju je sledilo ponovno poslabšanje epidemiološke situacije in ponovna uvedba zaščitnih in omejitvenih ukrepov v zadnjem četrtletju, ki so omogočili ali omejili delovanje nekaterih storitvenih dejavnosti, medtem ko so predvsem dejavnosti, vpete v mednarodno menjavo (predelovalne dejavnosti in promet), in gradbeništvo lahko nadaljevale svoje okrevanje. Okrevanje slednjih se nadaljuje tudi letos z izjemo gradbeništva, kjer se je aktivnost v prvem polletju četrtletno zmanjšala dvakrat zapored predvsem zaradi manjše gradnje nestanovanjskih stavb in tudi težav pri dobavi in s cenami materialov. Prav tako nadalje rastejo investicije ter uvoz in izvoz. Od začetka letošnjega leta se postopno sproščajo omejitveni ukrepi, kar je vplivalo na to, da je bila prodaja v trgovini, ki se je večinoma sprostila že februarja, prvič od začetka epidemije višja kot pred letom. V drugi polovici drugega četrtletja pa se je izboljšalo poslovanje tudi v gostinskih in nastanitvenih storitvah, igralništvu ter v športnih, kulturnih, razvedrilnih in osebnih dejavnosti. To je skladno z okrevanjem zasebne potrošnje, ki je v drugem četrtletju (sicer tudi zaradi nizke lanske osnove) ponovno začela medletno rasti. Na podlagi razpoložljivih podatkov ocenjujemo, da se je poleti nadaljevala rast dejavnosti, vpetih v mednarodno menjavo, prav tako se je ob nadaljnjem sproščanju omejitvenih ukrepov ob pogoju PCT nadaljevalo tudi okrevanje v storitvah in zasebni potrošnji, kar bo pozitivno vplivalo na rast skupne gospodarske aktivnosti. Na nadaljnjo rast storitvenih dejavnosti pa je vplivalo tudi unovčenje lanskih in letošnjih turističnih bonov. Predvidevamo, da se bo rast v zadnjem četrtletju umirila, saj bi sezonska komponenta ob prisotnosti virusa lahko poleg že obstoječih omejitev (npr. pogoj PCT) prinesla še previdnejše (samoomejitveno) obnašanje prebivalstva, kar bo zavrlo rast predvsem storitvenih dejavnosti in zasebne potrošnje. Umirila naj bi se tudi rast v predelovalnih dejavnostih, ki se ob visokem povpraševanju srečujejo z omejitvami na strani ponudbe. Za letošnje leto torej pričakujemo 5,9-odstotno rast, kar je več od predvidevanj v Pomladanski napovedi. Slednje je predvsem posledica hitrejše rasti aktivnosti zlasti v drugem četrtletju in poletnih mesecih ob pospešeni aktivnosti svetovnega gospodarstva in trgovine in hitrejšem sproščanju omejitvenih ukrepov ter nadaljnjega prilagajanja novim razmeram s strani podjetij in potrošnikov. S tem bo gospodarska aktivnost že letos dosegla predkrizno raven iz leta 2019, k čemur bo prispevalo tudi ohranjanje nekaterih ukrepov za blažitev posledic epidemije. Okrevanje gospodarstva se bo v naslednjih dveh letih nadaljevalo, umirile pa se bodo težave z dobavo materialov. Pri tem predvidevamo, da bodo (zlasti v 2022) določeni omejitveni ukrepi še vedno prisotni in bodo omejevali popolno okrevanje določenih storitvenih dejavnosti (zlasti potovanj). Po dveh letih razmeroma visokih rasti za leto 2023 napovedujemo 3,4-odstotno rast BDP.

|  |  |
| --- | --- |
| Slika 7: Negativen vpliv epidemiološke situacije na gospodarsko klimo se je v zadnjih mesecih umiril, izrazitejši ostaja pri trgovini na drobno in drugih storitvenih dejavnostih | Slika 8: Poraba elektrike in promet tovornih vozil kažeta na manjši padec aktivnosti v drugem valu epidemije v primerjavi s prvim, promet po davčno potrjenih računih pa kaže predvsem na večjo prizadetost storitvenih dejavnosti in trgovine |
|  |  |

|  |  |  |
| --- | --- | --- |
| Okvir 1: **Nova ocena BDP za leto 2020**  Objava prve ocene BDP za leto 2020 na podlagi letnih podatkovnih virov (in revidiranih podatkov za obdobje od leta 1995 naprej) je spremenila izhodišča za pripravo napovedi.SURS je avgusta 2021 objavil prvo letno oceno BDP za leto 2020 na podlagi letnih podatkovnih virov in revidirane podatke nacionalnih računov za obdobje od leta 1995 naprej. Najnovejša ocena BDP v letu 2020 je za 193 mio EUR nižja od prve ocene, objavljene februarja letos, za 0,4 o. t. se je znižala tudi ocena realne rasti BDP. Razlika v večji meri izhaja iz nižje nove ocene (rasti) bruto investicij in nižjega prispevka salda menjave s tujino, realna rast zasebne in državne potrošnje pa je bila lani višja kot po prvi oceni. Nominalne spremembe ocen posameznih komponent BDP so precejšnje. Ocena zasebne potrošnje se je glede na prvo oceno zvišala za 562 mio EUR, kar spremeni oceno varčevanja slovenskih potrošnikov in s tem izhodišče za pripravo napovedi. Zvišala se je tudi ocena državne potrošnje, in sicer za malo več kot 200 mio EUR. Oceni bruto investicij in salda menjave s tujino pa sta precej nižji od prve ocene ob objavi četrtletnih podatkov. Sprememba pri bruto investicijah (-394 mio EUR) izhaja iz nižje ocene investicij v osnovna sredstva in manjšega povečanja zalog, katerih prispevek k rasti BDP (0,2 o. t.) je tako zmernejši kot po prvi oceni (0,6 o. t.). Sprememba ocene izvoza blaga in storitev je razmeroma majhna, nova ocena uvoza pa je precej višja od predhodne, s čemer se je prispevek salda menjave k rasti BDP znižal z 0,3 na -0,2 o. t.   |  |  | | --- | --- | | Slika 9: Revizija podatkov o realni rasti BDP | Slika 10: Revizija podatkov izdatkovnih komponent BDP po tekočih cenah leta 2020 | |

## Bruto domači proizvod – agregati potrošnje

**V letošnjem in prihodnjih letih pričakujemo krepitev zasebne potrošnje; najvišjo rast naj bi dosegla v letu 2022, ko bo tudi presegla raven iz leta 2019.** Postopno sproščanje omejitvenih ukrepov ob boljših epidemioloških razmerah in s tem zmanjšanju negotovosti je poleg nizke lanske osnove vplivalo na okrevanje zasebne potrošnje v prvi polovici leta, ki je v drugem četrtletju zrasla tudi medletno. Nadaljnjo medletno rast pričakujemo tudi v drugem polletju, na kar bo dodatno vplivalo tudi unovčenje lani in letos izdanih bonov z namenom odprave posledic epidemije v gostinstvu, turizmu, športu in kulturi. Še višjo rast bodo nekoliko zavrle nekatere omejitve pri poslovanju predvsem storitvenih dejavnosti, ki ostajajo tudi po odpravi razglasitve epidemije, ob morebitnem izrazitejšem porastu okužb pa tudi previdnejše (samoomejitveno) vedenje prebivalstva. Ocenjujemo, da bo vpliv slednjega manjši kot na začetku koronakrize, saj se potrošniki in podjetja nadalje prilagajajo novim razmeram tudi z novimi načini poslovanja. Hitrejšo rast ob izboljšanju zdravstvenih razmer, nadaljnjemu okrevanju trga dela, zmanjšanju negotovosti in večjih možnostih za potovanja pričakujemo v letu 2022, kasneje pa se bo nekoliko upočasnila. Rast zasebne potrošnje bo izhajala predvsem iz rasti razpoložljivega dohodka, presežni prihranki, ki so jih gospodinjstva ustvarila lani, pa se v večini ne bodo prelili v zasebno potrošnjo (glej Okvir 2). Stopnja varčevanja, ki je leta 2020 zaradi previdnostnega in prisilnega varčevanja presegla 25 %[[26]](#footnote-27), se bo v obdobju 2021-2023 zmanjšala, a ostala višja kot pred epidemijo.

V letu 2021 napovedujemo 9,5 odstotno rast bruto investicij v osnovna sredstva. Visoka rast se bo nadaljevala tudi v prihodnjih letih. Bruto investicije v osnovna sredstva so se lani v drugem četrtletju znatno znižale, potem pa močno okrepile in v zadnjem četrtletju celo presegle raven izpred leta. Rast se je nadaljevala v prvi polovici letošnjega leta, predvsem kot posledica rasti zasebnih investicij v opremo in stroje, ko so podjetja po ponovnem zagonu povpraševanja ob krepila svoje proizvodne kapacitete. Na drugi strani pa se je okrevanje investicij v gradbene objekte v drugem četrtletju celo ustavilo, kar povezujemo z visokimi cenami[[27]](#footnote-28) in težavami pri dobavi materialov. V drugi polovici leta pričakujemo umiritev rasti investicij v opremo in stroje, ponovno pa bo prišlo do rasti gradbenih investicij[[28]](#footnote-29). Rast gradbenih investicij bo spodbujena z državnimi investicijami, po veljavnih proračunskih dokumentih naj bi letos država močno okrepila investicije; krepijo se investicije v železniško infrastrukturo in prilagajanje podnebnih spremembam. Za naslednji dve leti pričakujemo, da bo investicijska aktivnost države spodbujena z EU sredstvi, saj se zaključuje financiranje iz finančne perspektive 2014–2020, ko se glede na pretekle izkušnje investicije običajno pospešijo. Hkrati pa bodo investicije države in tudi zasebnega sektorja podpirala sredstva Sklada za okrevanje in odpornost. V zasebnem sektorju bo na spodbudno investicijsko aktivnost vplivala tudi nizka zadolženost. Prav tako pričakujemo rast stanovanjskih investicij, saj povpraševanje po stanovanjskih nepremičninah ostaja na visokih ravneh, ponudba novih nepremičnin pa je bila v preteklih letih relativno nizka. Predvidevamo, da se bo v prihodnjih letih ponudba okrepila, kar nakazujejo tudi podatki o izdanih gradbenih dovoljenjih.

|  |  |
| --- | --- |
| Slika 11: Padec gospodarske aktivnosti je bil v zadnjem četrtletju veliko nižji kot v drugem | Slika 12: Investicije so začele okrevati že v drugi polovici lanskega leta |

|  |  |
| --- | --- |
| Slika 13: Izvoz storitev je predvsem zaradi zmanjšanih turističnih in poslovnih potovanj upadel bolj od izvoza blaga |  |

Tabela 3: Napoved gospodarske rasti

|  |  |  |  |  |  |  |
| --- | --- | --- | --- | --- | --- | --- |
| Realne stopnje rasti,  v % | 2020 | 2021 | | 2022 | | 2023 |
| december 2020 | marec 2021 | december 2020 | marec 2021 | marec 2021 |
| Bruto domači proizvod | -5,5 | 4,3 | **4,6** | 4,4 | **4,4** | **3,3** |
| Izvoz | -8,7 | 7,6 | **8,6** | 8,6 | **7,3** | **5,5** |
| Uvoz | -10,2 | 9,3 | **8,8** | 9,5 | **8,1** | **6,1** |
| *Saldo menjave s tujino (prispevek k rasti v o.t.)* | 0,4 | -0,5 | **0,7** | 0,0 | **0,1** | **0,1** |
| Zasebna potrošnja | -9,7 | 4,1 | **4,0** | 4,6 | **4,7** | **2,9** |
| Državna potrošnja | 1,8 | 2,4 | **2,4** | 1,6 | **1,7** | **1,4** |
| Bruto investicije v osnovna sredstva | -4,1 | 10,0 | **9,0** | 8,5 | **8,0** | **6,5** |
| *Sprememba zalog in vrednostni predmeti (prispevek k rasti v o.t.)* | *-0,4* | *0,3* | ***-0,3*** | *0,0* | ***0,0*** | ***0,0*** |

Vir: SURS, 2021−2023 napoved UMAR.

**Rast državne potrošnje se je letos nekoliko okrepila, v naslednjih letih pa se bo postopno znižala.** Tudi v letu 2021 se državna potrošnja krepi pod vplivom izdatkov za obvladovanje epidemije, zlasti v zdravstveni dejavnosti (oprema, testi, cepiva ipd.), kar krepi izdatke za blago in storitve, povečujejo se tudi socialni transferi v naravi, ki so se lani znižali. Rast zaposlenosti v sektorju država se ohranja podobna kot lani (1,5 %), še naprej pa je najvišja v zdravstvu in socialnem varstvu. Vpliv povečanih izdatkov, povezanih z obvladovanjem epidemije in rasti zaposlenosti v sektorju država v letih 2020 in 2021, na katero vplivajo zaposlitve zaradi epidemije in predsedovanja EU, bo prehoden, zato se bo rast državne potrošnje v letih 2022 in 2023 nekoliko znižala.

Ob postopnem okrevanju tujega povpraševanja bo rast izvoza in uvoza v letu 2021 visoka, ugodna gibanja pa pričakujemo tudi v naslednjih letih. Skupen izvoz in uvoz bosta v povprečju dosegla ravni izpred epidemije že letos, s tem da bo okrevanje storitvene menjave nekoliko počasnejše in bo dosegla predkrizno raven šele drugo leto. V celotnem napovednem obdobju pričakujemo, da bo rast izvoza še naprej presegala rast tujega povpraševanja,[[29]](#footnote-30) kar je v veliki meri povezano z proizvodno in geografsko strukturo izvoza. Po globokem upadu v lani spomladi je izvoz blaga do začetka letošnjega leta okreval na raven izpred epidemije. Za leto 2021 napovedujemo visoko rast, ki je povezana z okrevanjem gospodarske aktivnosti v naših glavnih trgovinskih partnericah in z visokim upadom v lanskem letu. Pričakujemo rast večine glavnih skupin proizvodov, s tem da bodo na okrevanje izvoza vozil pomembno vplivale motnje v dobavnih verigah. Okrevanje izvoza storitev bo v letu 2021 postopno, opaznejše okrevanje pa pričakujemo šele v letih 2022 in 2023. V naslednjem letu bo sicer ravni izpred epidemije dosegla in presegla večina glavnih skupin dejavnosti, razen menjave potovanj, ki je bila v času epidemije najbolj prizadeta in bo ravni izpred epidemije dosegla šele proti koncu napovednega obdobja. Uvoz proizvodov in storitev se bo v obdobju napovedi povečeval nekoliko hitreje kot izvoz, kar povezujemo s povečanim domačim trošenjem, zlasti rastjo investicij, in z njegovim večjim padcem v lanskem letu. Pri tem bo uvoz storitev, podobno kot njihov izvoz, močneje okreval šele leta 2022.

|  |  |  |
| --- | --- | --- |
| Slika 14: Prispevki agregatov potrošnje k spremembi BDP | Slika 15: Stopnja varčevanja se bo z visoke ravni v naslednjih letih nekoliko zmanjšala |  |

|  |  |
| --- | --- |
| Slika 16: Državne investicije so ublažile lanski padec investicij, v prihodnje pa bodo prispevale k njihovemu hitrejšemu okrevanju | Slika 17: Rast izvoza naj bi v obdobju napovedi presegala rast tujega povpraševanja |

|  |
| --- |
| Okvir 2: Prelivanje varčevanja gospodinjstev v zasebno potrošnjo  Pandemija covid-19 in z njo povezani ukrepi za omejitev širjenja okužb, pa tudi negotovost glede prihodnosti, ki je vplivala na previdnejše odločitve gospodinjstev o potrošnji in odlaganju nenujnih nakupov, so v letu 2020 močno zmanjšali zasebno potrošnjo gospodinjstev. Ob nadaljnji rasti nominalnega razpoložljivega dohodka, na kar so pomembno vplivali vladni ukrepi za omilitev izpada dohodka zaradi posledic covid-19, in visokem upadu zasebne potrošnje[[30]](#footnote-31) (realno za 9,7 %) se je močno, za 11,7 o. t., povečala stopnja varčevanja in dosegla 25,1 % (povprečje prejšnjih 20 let je 13,6 %).    Slika 18: Bruto razpoložljivi dohodek, zasebna potrošnja in bruto varčevanje (vse nominalno) po četrtletjih v obdobju 2018–2021    Slika 19: Stopnja varčevanja po četrtletjih v obdobju 2018–2021    Povečana stopnja varčevanja je bila posledica močno oteženega trošenja med epidemijo (neprostovoljno oz. t. i. »prisilno« varčevanje) in previdnostnega varčevanja.Ob zaprtju nenujnih trgovin in storitev ter ostalih omejitvenih ukrepih za zajezitev epidemije je bilo trošenje gospodinjstev v pomladanskem in jesenskem ter zimskem času močno oteženo, zaradi česar so privarčevala večji del razpoložljivih sredstev kot običajno (neprostovoljno varčevanje). Višja stopnja varčevanja v Sloveniji od evrskega območja v zadnjem lanskem četrtletju je bila najbrž tudi posledica visokih omejitev pri poslovanju, ki so bila v Sloveniji med višjimi v primerjavi s sosednjimi državami oziroma našimi najpomembnejšimi trgovinskimi partnericami[[31]](#footnote-32). Poleg oteženega trošenja so gospodinjstva pri svojih odločitvah o potrošnji postala previdnejša, kar je bila posledica povečane negotovosti glede prihodnjih epidemičnih razmer in posledično tudi nižjih pričakovanj glede prihodnje gospodarske situacije in finančnega stanja v gospodinjstvih, kar je povečevalo previdnostno varčevanje. Povečana negotovost gospodinjstev se je kazala tudi v zniževanju kazalnika zaupanja potrošnikov. Pod vplivom epidemije se je vrednost kazalnika ob prvem valu močno zmanjšala, se čez poletje nekoliko izboljšala, ob drugem valu pa ponovno zmanjšala. Znižale so se vse komponente kazalnika, k zniževanju pa sta največ prispevala poslabšanje pričakovanj glede prihodnjega gospodarskega stanja in prihodnjega finančnega stanja v gospodinjstvu.  Slika 20: Kazalnik zaupanja potrošnikov    Skupaj se je v letu 2020 tekoče bruto varčevanje gospodinjstev (kot razlika med razpoložljivim dohodkom in potrošnjo v letu) skoraj podvojilo s 3,9 mrd € na 7,6 mrd €. To se kaže tudi v povečanem stanju gotovine in vlog gospodinjstev, ki se je v letu 2020 okrepilo za več kot 2 mrd € in je konec leta znašalo skoraj 23 mrd €.  Slika 21: Prirasti vlog gospodinjstev v obdobju 2019–2021    Akumulirana sredstva bi lahko pospešila okrevanje zasebne potrošnje v letošnjem letu, vendar ocenjujemo, da se bo relativno majhen del privarčevanih sredstev prelil v potrošnjo. To je posledica spodnjih dejavnikov:   1. Kljub temu, da se je negotovost nekoliko zmanjšala, ta ostaja višja kot pred epidemijo, kar bo zadržalo nastale prihranke, poleg tega pa bo zaradi spremenjenih razmer in še vedno prisotne negotovosti v prihodnost stopnja varčevanja kljub znižanju glede na lani tudi v letošnjem letu ostala višja kot pred epidemijo. 2. Velik del lanskega zmanjšanja zasebne potrošnje je bil posledica manjše potrošnje gospodinjstev za storitve, ki pa jih težko v celoti nadoknadimo (frizerji, restavracije, koncerti, izleti, potovanja…). Potrošnja za trajne dobrine se je namreč po močnem zmanjšanju v prvi polovici leta 2020 lansko poletje močneje okrepila. 3. Varčevanje so lani povečevala predvsem gospodinjstva z višjimi dohodki[[32]](#footnote-33), ki imajo nižjo nagnjenost k potrošnji, poleg tega lahko ta gospodinjstva visoko potrošnjo financirajo iz tekočih dohodkov.   Slika 22: Varčevanje gospodinjstev po kvintilih     1. Podatki kažejo, da je nagnjenost k trošenju iz prihrankov (ali premoženja) nižja kot iz dodatnega dohodka[[33]](#footnote-34). 2. Del prihrankov bo najbrž šel v poplačilo dolgov, nakupe delnic in nepremičnin (tudi ker so banke s 1.4. oz. 1.6.2021 uvedle ležarine za fizične osebe za visoka stanja na računih). Povečano povpraševanje na nepremičninskem trgu ni zamrlo niti med epidemijo. Podatki o cenah nepremičnin kažejo na nadaljnjo rast povprečne cene stanovanjskih nepremičnin tudi v letu 2020, ki se je sicer glede na rast v letih 2018 in 2019 nekoliko umirila. Tudi podatki o obetih za večje nakupe kažejo, da tudi v letošnjem letu ostajajo visoke preference potrošnikov glede nakupa ali gradnje stanovanj ter izboljšav stanovanj v prihodnjih 12 mesecih, kar povečuje investicije in ne zasebne potrošnje.   Slika 23: Obeti za večje nakupe v prihodnjih 12 mesecih     1. Na nižjo rast trošenja presežnih prihrankov lahko vpliva tudi učinek rikardijanske ekvivalence, po kateri gospodinjstva manj trošijo v sedanjosti, ker pričakujejo višje davke v prihodnosti. Vladni ukrepi za omilitev izpada dohodka zaradi posledic covid-19 so bili namreč v večini financirani z javnim denarjem in s povečanim javnim dolgom, ki ga bo treba v prihodnosti zmanjšati[[34]](#footnote-35). 2. Podaljšanje veljavnosti lanskih turističnih bonov in uvedba letošnjih bonov z namenom odprave posledic epidemije v gostinstvu, turizmu, športu in kulturi, ki jih je potrebno letos potrošiti, v določeni meri izpodrivata potrošnjo iz tekočih dohodkov ali preteklega varčevanja.   Kljub temu, da ne pričakujemo večjega prelitja lanskih prihrankov v letošnjo potrošnjo gospodinjstev, ocenjujemo, da bo medletna rast potrošnje letos relativno visoka (x %). Glavna razloga za večje trošenje sta izboljšanje epidemičnih razmer predvsem od maja dalje, kar je vplivalo tudi na odpiranje še (do takrat zaprtih) preostalih storitvenih dejavnosti,[[35]](#footnote-36) in nadaljnje izboljšanje razmer na trgu dela. Oboje skupaj je pripomoglo tudi k izboljšanju zaupanja potrošnikov in umirjanju negotovosti. Rast zasebne potrošnje, ki je bila v prvem četrtletju prvič od začetka epidemije medletno višja (0,4 %), se je v drugem četrtletju okrepila na x %. Še močnejše okrevanje pričakujemo v tretjem četrtletju, na kar bo vplivala večja usmeritev počitnic in izletov na domači trg ob hkratni možnosti unovčenja lanskih turističnih bonov, ki je bilo podaljšano do konca letošnjega leta, in letos sprejetih bonov z namenom odprave posledic epidemije v gostinstvu, turizmu, športu in kulturi. Pričakujemo, da se bo ob nadaljnji rasti razpoložljivega prihodka stopnja varčevanja (ki se je v prvem četrtletju glede na zadnje lansko nekoliko zmanjšala, a ostala precej višja kot pred letom) v naslednjih četrtletjih zmanjšala, a ostala višja kot pred epidemijo.  Kljub dobrim obetom ostajajo razmere zaradi nižje precepljenosti od načrtovane in s tem negotovosti razvoja zdravstvenih razmer v jeseni in čez zimo negotove, kar lahko vpliva na poslabšanje zaupanja potrošnikov in bolj omejeno trošenje gospodinjstev. |

## Dodana vrednost po dejavnostih

**Predelovalne dejavnosti in gradbeništvo ter z njimi povezane storitve, ki jih je drugi val epidemije relativno manj prizadel, bodo letos nadaljevale svoje okrevanje in večinoma že dosegle predkrizno raven iz leta 2019.** Predelovalne dejavnosti, ki so že konec lanskega leta presegle predkrizne ravni, so v prvi polovici leta nadalje rasle in podobno predvidevamo za drugo polletje, ko naj bi se rast postopno umirjala zaradi omejitev na strani ponudbe, in sicer pomanjkanja usposobljenih delavcev ter težav pri dobavi surovin in polizdelkov. S tem bo večina panog raven iz leta 2019 v povprečju dosegla že letos. Izjema bo proizvodnja motornih vozil, ki bo ta nivo dosegla šele v naslednjih letih, saj njeno okrevanje hromi pomanjkanje polprevodnikov. V naslednjih dveh letih se bo visoka rast v predelovalnih dejavnostih ob umiritvi rasti tujega povpraševanja postopno približala dolgoročnemu povprečju. Težave z dobavo materialov pa naj bi postopno izzvenele. Aktivnost v gradbeništvu, ki je okrevala v drugi polovici lanskega leta in presegla ravni pred epidemijo, se je v letošnjem prvem polletju četrtletno zniževala predvsem zaradi manjše gradnje nestanovanjskih stavb in tudi težav pri dobavi in s cenami materialov. V drugi polovici leta pričakujemo ponovno rast gradbeništva. Po podatkih o novih pogodbah najbolje kaže gradnji inženirskih objektov (spodbujeni z državnimi sredstvi), napovedujemo tudi rast gradnje stanovanj (glej tudi odstavek o napovedi investicij), slabši pa so izgledi v gradnji nestanovanjskih stavb. Slednje je povezano tudi s slabšimi razmerami v storitvenih dejavnostih, ki jih je epidemija najbolj prizadela in so relativno pomembni investitorji v ta del gradbeništva. Hitrejše okrevanje njihovih investicij pričakujemo šele v naslednjih letih. Podobno bo spodbudno na gradbeno aktivnost delovala država s predvidenimi visokimi zneski investicij, ki so povezani tudi z EU sredstvi mehanizma za okrevanje in odpornost in zaključevanjem finančne perspektive 2014–2020. Tudi storitve, ki so bolj vezane na gradbeništvo, predelovalne dejavnosti oziroma okrevanje gospodarske aktivnosti na splošno (npr. arhitekturno-projektantske in svetovalne storitve ter promet), bodo okrevale hitreje in nekatere dosegle predkrizno raven že letos ali pa zaradi predvidenih nadaljnjih omejitev v javnem prometu naslednje leto. Z okrevanjem predelovalnih dejavnosti in prometa ter panog, ki dobavljajo farmacevtske izdelke in medicinske potrebščine ter materiale, je povezano tudi dobro poslovanje v trgovini na debelo. To bo poleg sproščanja omejitvenih ukrepov in rasti zasebne potrošnje prispevalo k letošnjemu hitremu okrevanju trgovine, ki naj bi v povprečju celega leta presegla raven iz leta 2019. Tudi rast omenjenih storitev in trgovine se bo po letošnjem odboju v naslednjih dveh letih postopno umirila.

**Storitve, ki jih je epidemija bolj prizadela, bodo začele okrevati letos in večinoma svojo predkrizno raven dosegle naslednje leto.** Ob postopnem sproščanju omejitev poslovanja se je v drugi polovici drugega četrtletja izboljšalo poslovanje v gostinskih in nastanitvenih storitvah, igralništvu ter v športnih, kulturnih, razvedrilnih in osebnih dejavnosti, rast pa naj bi se v poletnih mesecih še okrepila. Na to bo, podobno kot lani, vplivala tudi večja usmeritev počitnic in izletov na domači trg ob hkratni možnosti unovčenja lanskih in letošnjih bonov. Prav tako predvsem čez poletje in jesen pričakujemo delno vračanje tujih turistov, predvsem iz sosednjih držav. Še višjo rast bodo nekoliko zavrle nekatere omejitve pri poslovanju teh dejavnosti, ki ostajajo tudi po odpravi razglasitve epidemije (npr. pogoj PCT), ob morebitnem izrazitejšem porastu okužb pa tudi previdnejše (samoomejitveno) vedenje prebivalstva. Vpliv slednjega na aktivnost se sicer od začetka koronakrize postopoma zmanjšuje, saj se potrošniki in podjetja nadalje prilagajajo novim razmeram. Pričakujemo, da se bo rast v vseh omenjenih storitvah s povečanjem obiska tujih turistov v letu 2022 še okrepila, v letu 2023 pa prepolovila, a ostala relativno visoka.

**Dodana vrednost v javnih storitvah naj bi letos zrasla za dobra 2** **%, nato pa se bo v obdobju napovedi njena rast postopno zmanjševala.** To bo predvsem posledica letošnje visoke rasti v zdravstvu in socialnem varstvu, ki se bo v naslednjih letih le malo zmanjšala.[[36]](#footnote-37) Prav tako bo rast letos in drugo leto solidna v izobraževanju,[[37]](#footnote-38) kasneje pa se bo umirila.

|  |  |
| --- | --- |
| Slika 24: Lani se je obseg proizvodnje znižal v vseh panogah predelovalnih dejavnostih z izjemo visoko tehnološko zahtevnih | Slika 25: Prispevki rasti dodane vrednosti posameznih dejavnosti k spremembi BDP |

## Zaposlenost in brezposelnost

**Po nagli prekinitvi večletnih ugodnih gibanj na trgu dela v prvem valu epidemije lani se zaposlenost od takrat vztrajno povečuje, brezposelnost pa zmanjšuje.** Zaposlenost je bila še ob koncu leta 2019 zgodovinsko visoka, brezposelnost pa se je približevala rekordno nizkim ravnem. Od sredine marca lani so se s sprejetjem ukrepov za zajezitev epidemije koronavirusa razmere na trgu dela naglo poslabšale, pri čemer je zlasti aprila število delovno aktivnih močno padlo (za 0,9 %), število registriranih brezposelnih pa poraslo (za 19,9 %). Hitro sprejetje interventne zakonodaje za ohranjanje delovnih mest in blažitev posledic epidemije je pomembno vplivalo na to, da je bil padec zaposlenosti v primerjavi s padcem BDP precej manjši in da se je prilagoditev na trgu dela v večji meri zgodila preko števila opravljenih delovnih ur (Slika 27).[[38]](#footnote-39) S ponovnim zagonom večine dejavnosti so se razmere na trgu dela začele postopno izboljševati. Okrevanje, ki se je sicer pospešeno nadaljevalo tudi v prvi polovici letošnjega leta, je bilo po dejavnostih precej različno, na kar je vplivala prisotnost omejevalnih ukrepov v nekaterih. Zaposlenost je bila v drugem četrtletju medletno višja za 1,7 %, pri čemer je v zasebnem sektorju vidneje okrevala zlasti v gradbeništvu, predelovalnih dejavnostih, v trgovini ter v strokovnih, znanstvenih in tehničnih dejavnostih.[[39]](#footnote-40) Po drugi strani pa je bila še vedno nižja v gostinstvu (za X %) in v kulturnih in razvedrilnih dejavnostih (za X %). V javnem sektorju se je zaposlenost tako lani kot letos še okrepila, zaradi močno povečanih potreb najbolj v zdravstvu (X %). Ob naraščajočem povpraševanju po delovni sili se je nadaljevalo tudi upadanje števila brezposelnih. Konec julija je bilo brezposelnih 70.655 oseb, kar je 21 % manj kot pred letom in 1,7 % manj v primerjavi s koncem julija leta 2019.

|  |  |
| --- | --- |
| Slika 26: Padec zaposlenosti in rast brezposelnost so lani in tudi letos močno omilili interventni ukrepi | Slika 27: Trg dela se je na padec BDP v večji meri prilagodil preko števila opravljenih delovnih ur, in manj preko števila zaposlenih |

**Ob krepitvi povpraševanja po delovni sili se v nekaterih dejavnostih v zadnjih mesecih znova pojavljajo pritiski zaradi pomanjkanja ustrezne delovne sile.** Na visoko povpraševanje po delovni sili in na njeno premajhno ponudbo kaže tudi stopnja prostih delovnih mest[[40]](#footnote-41), ki je v drugem četrtletju dosegla najvišjo raven (2,6 %), pri čemer je bilo po podatkih SURS objavljenih 20,5 tisoč prostih delovnih mest. V nekaterih dejavnostih pomanjkanje delovne sile vpliva tudi na obseg proizvodnje. Presežno povpraševanje je sicer po dejavnostih različno; v drugem četrtletju je preseglo svoj predhodni vrh v predelovalnih dejavnostih, vrhu pa se je približalo v gradbeništvu, prometu in v nekaterih drugih dejavnostih. Ob ponovnem odprtju dejavnosti se je presežno povpraševanje še posebej močno povečalo v gostinstvu, kar bi lahko bil običajni odziv, ko odprtih delovnih mest v kratkem času še ni bilo možno zapolniti, lahko pa nakazuje, da je zaradi dolgotrajnega zaprtja del delovne sile prešel v druge dejavnosti. Realokacije delovne sile razpoložljivi kazalniki sicer do sedaj še ne potrjujejo (glej Okvir X).

|  |  |
| --- | --- |
| Slika 28: Stopnja prostih delovnih mest se je v nekaterih dejavnosti v zadnjih mesecih močno povišala | Slika 29: Pomanjkanje delovne sile ponekod predstavlja omejitev pri običajnem poslovanju |

**Zaposlenost bo nadalje postopoma okrevala, brezposelnost pa se zniževala, pri čemer so razvoj dogodkov močno odvisen od epidemiološke slike. V prihodnjih dveh letih se bodo ugodna gibanja nadaljevala, a bodo v ospredje prišle vedno večje omejitve, povezane z razpoložljivostjo delovne sile.** V drugi polovici leta pričakujemo nadaljnjo zmerno rast zaposlenosti in postopno upadanje števila registriranih brezposelnih, kar nakazuje tudi višja raven kratkoročnega kazalnika pričakovanj o prihodnjem zaposlovanju. Pričakujemo tudi, da se bo z okrevanjem zaposlovanja krepil obseg opravljenih delovnih ur. Okrevanje na trgu dela bo sicer še naprej močno odvisno od razvoja epidemiološke slike in morebitnega ponovnega zapiranja posameznih dejavnosti, ki bi lahko okrevanje, zlasti v storitvah, ki zahtevajo več stikov in na katere imajo omejitveni ukrepi večji vpliv, upočasnilo. Vladni ukrepi tudi letos blažijo negativne posledice koronakrize na trgu dela in pričakujemo, da se bodo tudi nadalje prilagajali epidemiološki in gospodarski situaciji. Za 2021 pričakujemo 0,8-odstotno rast zaposlenosti in medletno znižanje števila brezposelnih za 11 %, kar bo le še 2 % več kot leta 2019. V prihodnjih dveh letih naj bi se okrevanje na trgu dela postopno nadaljevalo, pri čemer bo ob koncu obdobja napovedi število zaposlenih naraslo nad x?, število brezposelnih pa padlo na zgodovinsko nizko raven. Ocenjujemo, da se bodo na trg dela postopoma znova vključevale tudi osebe, ki so zlasti na začetku lanskega leta (začasno) prestopile v neaktivnost, kar se bo odrazilo v nadaljnjem povečevanju stopnje aktivnosti.[[41]](#footnote-42) Povpraševanje po delu bo še naprej delovalo kot dejavnik privabljanja tujih delavcev, s čimer se bo neto selitveni priliv, ki je ob koncu lanskega in v začetku letošnjega leta sicer vidno upadel, postopno povečeval.[[42]](#footnote-43) V prihodnjih letih bodo na gibanja na trgu dela vedno bolj vplivale omejite, povezane z razpoložljivostjo delovne sile, kar je bilo značilno tudi za obdobje pred koronakrizo. Razmere na trgu dela bi zaradi tega lahko znova predstavljale vedno večjo omejitev za rast dodane vrednosti.

|  |  |
| --- | --- |
| Slika: Kratkoročna pričakovanja o zaposlovanju nakazujejo na nadaljnje, a zmernješo, zaposlovanje |  |

Tabela 4: Napoved zaposlenosti in brezposelnosti

|  |  |  |  |  |  |  |
| --- | --- | --- | --- | --- | --- | --- |
| v % | 2020 | 2021 | | 2022 | | 2023 |
| december 2020 | marec 2021 | december 2020 | marec 2021 | marec 2021 |
| Zaposlenost po SNA, rast | -1,0 | -0,1 | **0,8** | 1,0 | **1,5** | **1,5** |
| Število registriranih brezposelnih, povprečje v letu | 85,0 | 90,2 | **83,1** | 81,9 | **80,7** | **76,5** |
| Stopnja registrirane brezposelnosti | 8,7 | 9,2 | **8,5** | 8,4 | **8,1** | **7,6** |
| Stopnja brezposelnosti po anketi o delovni sili | 5,0 | 5,4 | **5,0** | 4,9 | **4,8** | **4,5** |

Vir: SURS, 2021−2023 napoved UMAR.

|  |  |  |
| --- | --- | --- |
| Okvir 3: Ali je v času koronakrize prišlo do realokacije delovne sile?  Zaradi velikih razlik v prizadetosti dejavnosti se lahko poveča možnost prehajanja delovne sile iz prizadetih v manj prizadete dejavnosti. Medtem ko so bile nekatere dejavnosti zaradi svoje narave ob padcu gospodarske aktivnosti in zaprtja manj prizadete in so si tudi hitro opomogle, so bile druge, zlasti gostinstvo, kulturne in razvedrilne dejavnosti ter sprva deloma tudi trgovina, zaradi dlje časa trajajočih omejitvenih ukrepov pri svojem poslovanju prizadete precej bolj. Dlje časa kot je posamezna dejavnost prizadeta, večja je verjetnost realokacije zaposlenih od prizadetih dejavnosti k manj prizadetim, kjer je več možnosti za zaposlitev (Aaronson in drugi, 2021).[[43]](#footnote-44) Takšna realokacija lahko vpliva tudi na izboljšanje agregatne produktivnosti, saj običajno proizvodni dejavniki prehajajo od manj produktivnih k bolj produktivnim dejavnostim.  Vpogled v obseg realokacije delovne sile omogoča analiza prehodov in tokov zaposlenih med dejavnostmi. Po vzoru analize IMF (2021)[[44]](#footnote-45) smo analizirali prehode zaposlenih iz ene dejavnosti v drugo na podlagi anketnih individualnih podatkov Raziskovanja o aktivnem in neaktivnem prebivalstvu (ANP) ter podatkov Statističnega registra delovno aktivnega prebivalstva (SRDAP). Anketni podatki omogočajo vpogled v tranzicije posameznika v in iz zaposlitve, podatki SRDAP pa vpogled v agregatni obseg prehodov med dejavnostmi. Anketni podatki kažejo (Slika 30), da se je verjetnost, da povprečen posameznik preide iz brezposelnosti v zaposlitev v letu 2020 zmanjšala in bila podobna tisti iz obdobja 2009-2013, verjetnost za izgubo zaposlitve pa je bila malo večja, na kar so vplivali že omenjeni sprejeti interventni ukrepi za ohranjanje delovnih mest. Medtem se verjetnost menjave sektorja zaposlitve na agregatni ravni ni bistveno spremenila. Registrski podatki sicer kažejo (Slika 31), da je do nekoliko več menjav zaposlitev za kratek čas prišlo zgolj v gostinstvu in kulturnih, razvedrilnih in rekreacijskih dejavnostih, ki so jih omejevalni ukrepi najbolj prizdeli. Opisana gibanja lahko pomenijo, da zaposleni in podjetja pričakujejo, da omejitve in nižja aktivnost, ki jih je prinesla koronakriza, ne bodo dolgotrajne.   |  |  | | --- | --- | | Slika 30: Verjetnost, da posameznik dobi zaposlitev, ali jo izgubi, je bila v letu 2020 podobna tisti iz pretekle gospodarsko-finančne krize | Slika 31: Delež zaposlenih, ki je menjal dejavnost zaposlitve, se je povečal zgolj za kratek čas v nekaterih dejavnostih | |

## Plače

**Rast statistično izkazane povprečne bruto plače so v lanskem in letošnjem letu močno zaznamovali uveljavljeni interventni ukrepi za ohranjanje delovnih mest v povezavi z metodologijo izračuna plač in izplačila dodatkov, povezanih z epidemijo.** V razmerah epidemije in ukrepov za ohranjanje delovnih mest gibanje mesečne povprečne plače ni odražalo gibanja dohodkov zaposlenih in osnove za prispevke za socialno varnost.[[45]](#footnote-46) Rast bruto plač je v preteklih letih postopoma naraščala in bila še v prvih dveh mesecih lani medletna visoka zaradi dviga minimalne plače, splošnega pomanjkanja delovne sile in dogovorov s sindikati javnega sektorja iz leta 2018. Na njeno gibanje od marca pa je predvsem v zasebnem sektorju v glavnem vplival način izračunavanja plač v povezavi s sprejetimi interventnimi ukrepi za ohranjanje delovnih mest. V statistiko plač se namreč šteje zgolj del plače, ki ga v svoje breme plača delodajalec, ne pa tudi del, ki ga sofinancira država. Napotitev precejšnjega dela zaposlenih na začasno čakanje na delo in uporaba ukrepa delnega subvencioniranja polnega delovnega časa sta vplivali na zmanjšanje mase plač, izplačanih v breme delodajalca, še bolj pa na zmanjšanje števila zaposlenih oseb, ki so prejele plačo (glej **Error! Reference source not found.** v Pomladanski napovedi 2021).[[46]](#footnote-47) Skupaj z izplačanimi dodatki za delo v kriznih razmerah[[47]](#footnote-48) je to kljub padcu gospodarske aktivnosti vplivalo na visoko rast bruto plače v povprečju lanskega leta (5,8 %). V prvi polovici letošnjega leta je medletna rast nadalje močno nihala. V zasebnem sektorju sta na rast poleg višje minimalne plače in pritiskov pomanjkanja delovne sile, vplivala predvsem učinek nizke osnove v enakih mesecih lani in dinamika vračanja zaposlenih oseb, ki so bile vključene v posamezni interventni ukrep, nazaj v zaposlitev. V javnem sektorju pa je na gibanje vplivala dinamika izplačil dodatkov. Junija je medletna rast bruto plače znašala 7,7 % in bila podobna v javnem (8,3 %) ter v zasebnem sektorju (7,5 %).

Tabela 5: Napoved rasti povprečne bruto plače na zaposlenega

|  |  |  |  |  |  |  |
| --- | --- | --- | --- | --- | --- | --- |
| Stopnje rasti,  v % | 2020 | 2021 | | 2022 | | 2023 |
| december 2020 | marec 2021 | december 2020 | marec 2021 | marec 2021 |
| Bruto plača na zaposlenega -nominalno\* | 5,8 | 1,4 | **0,4** | 1,9 | **2,1** | **2,7** |
| - zasebni sektor | 4,4 | 1,5 | **1,1** | 2,2 | **2,4** | **2,8** |
| - javni sektor | 7,8 | 1,4 | **-0,4** | 1,5 | **1,9** | **2,5** |
| Bruto plača na zaposlenega – realno\* | 5,9 | 0,7 | **-0,4** | 0,0 | **0,9** | **1,1** |
| - zasebni sektor | 4,5 | 0,9 | **0,2** | 0,3 | **1,2** | **1,1** |
| - javni sektor | 7,9 | 0,8 | **-1,2** | -0,4 | **0,7** | **0,8** |

Vir: SURS, 2021−2023 napoved UMAR.

Opomba: \*V Pomladanski napovedi 2021 in Zimski napovedi 2020 smo upoštevali metodološko specifiko glede poročanja plač (brez vključenih nadomestil države).

|  |  |
| --- | --- |
| Slika 32: Interventni ukrepi za ohranjanje delovnih mest so vplivali na rast statistično prikazane mase plač ter na število prejemnikov plač, kar je vplivalo na močno nihanje rasti povprečne plače | Slika 33: Število oseb, ki so bile vključene v interventne ukrepe, se je v zadnjih mesecih postopoma zmanjševalo |

**Zaradi postopnega vračanja zaposlenih, vključenih v ukrepe na delo, in ob odsotnosti izplačevanja dodatkov, povezanih z epidemijo, pričakujemo, da se bo rast statistično prikazane povprečne bruto plače v letošnjem letu umirila, v naslednjih dveh letih pa z okrevanjem gospodarske aktivnosti postopoma okrepila.** S pričakovanim odpravljanjem zajezitvenih ukrepov in zmanjševanjem števila vključenih zaposlenih v interventne ukrepe za ohranjanje delovnih mest se bosta v prvi polovici leta zaradi metodološkega učinka v zasebnem sektorju povečala tako prikazana masa izplačanih plač kot število prejemnikov plač, kar bo rast povprečne plače ohranjalo zmerno, pri čemer bo vpliv zakonskega povišanje minimalne plače z začetka leta rahlo pozitiven.[[48]](#footnote-49) Na odsotnost pritiskov na skupno rast plač bo vplivalo tudi pričakovano manjše izplačevanje kriznih dodatkov v javnem sektorju. V prihodnjih dveh letih se bo rast plač skladno z gospodarskim okrevanjem in postopnim izboljševanjem razmer na trgu dela nekoliko okrepila.

**Napoved bruto plač ob upoštevanju metodoloških specifičnosti temelji na nekaterih pomembnih predpostavkah.** Pri pripravi napovedi bruto plač za leto 2021 in 2022 je bilo z upoštevanjem metodoloških posebnosti (glej tudi **Error! Reference source not found.**) med drugim treba oceniti ali predpostaviti i) mesečno dinamiko števila zaposlenih, ki bodo vključeni v ukrep čakanja na delo ali delnega subvencioniranja skrajšanega polnega delovnega časa, ii) njihovo porazdelitev po posameznih dejavnostih in po višini bruto plače, iii) delež meseca, ko bodo zaposleni vključeni v ukrep, iv) število zaposlenih prejemnikov plač in njihovo maso plač, ki ne bo prikazana v statistiki plač ter v) znesek povrnjenega nadomestila plač s strani države. Dodatno smo upoštevali tudi vpliv sofinanciranja povečanja minimalne plače v letošnjem letu. Od dolžine razglašene epidemije je odvisno tudi izplačevanje dodatkov v javnem sektorju.

|  |  |
| --- | --- |
| Slika 34: Interventni ukrepi za ohranjanje delovnih mest so vplivali na rast statistično prikazane mase plač izplačanih v breme delodajalca ter na število prejemnikov plač, kar je vplivalo na močno nihanje rasti povprečne plače |  |

## Inflacija

**Cene življenjskih potrebščin bodo, po lanskem medletnem znižanju, letos in v naslednjih dveh letih ob predpostavki zmernega gospodarskega okrevanja medletno postopno rasle proti dvema odstotkoma.** V prvih sedmih mesecih letošnjega leta se je medletna rast cen precej okrepila (na 0,9 %[[49]](#footnote-50)). K rasti so ob koncu prvega četrtletja v največji meri prispevale višje cene energentov predvsem zaradi nizke lanske osnove ob začetku epidemije[[50]](#footnote-51), postopoma pa so se pričele krepiti tudi cene neenergetskega industrijskega blaga, kar je po naši oceni posledica več dejavnikov, kot so (i) visoke cene surovin, (ii) ozka grla v proizvodnji, (iii) večje povpraševanje ob postopnem rahljanju omejitvenih ukrepov, (iv) višji stroški transporta[[51]](#footnote-52) in drugačnih sezonskih gibanj cen v določenih skupinah (obleka in obutev). V prihodnjih mesecih pričakujemo, da se bo prispevek energentov ohranil na doseženih ravneh, omejitveni dejavniki pri proizvodnji in solidno povpraševanje pa se bodo v večji meri prelili tudi v cene blaga in storitev, kar bo vplivalo na nadaljnjo krepitev inflacije. Rast cen hrane in storitev naj bi letos ostala zmerna. Vse to[[52]](#footnote-53) bo v povprečju letošnjega leta vplivalo na skupno 1,5-odstotno rast cen življenjskih potrebščin, ki se bo v letu 2022 še okrepila (na 2 %) na kar bo poleg visokega prenosa iz letošnjega leta vplivalo postopno okrevanje storitvenih dejavnosti, katerih delovanje je bilo zaradi ukrepov za preprečevanje širjenja okužb bolj omejeno.

Tabela 6: Napoved inflacije

|  |  |  |  |  |  |  |
| --- | --- | --- | --- | --- | --- | --- |
| v % | 2020 | 2021 | | 2022 | | 2023 |
| december 2020 | marec 2021 | december 2020 | marec 2021 | marec 2021 |
| Inflacija – dec./dec. | -1,1 | 1,6 | **1,1** | 1,8 | **1,5** | **2,0** |
| Inflacija − povprečje leta | -0,1 | 0,6 | **0,8** | 1,9 | **1,2** | **1,7** |

Vir: SURS, 2021−2023 napoved UMAR.

|  |  |
| --- | --- |
| Slika 35: Letošnja inflacija je predvsem posledica rasti cen energentov | Slika 36: Inflacija bo v naslednjih dveh letih okoli dveh odstotkov |

## Tekoči račun plačilne bilance

**Presežek tekočega računa plačilne bilance se bo v obdobju 2021–2023 glede na BDP postopna zniževal, vendar se bo ohranil na visoki ravni (nad 5 % BDP).**Ohranjanje visokega presežka glede na BDP je posledica obsežnega varčevanja zasebnega sektorja (gospodinjstev in nefinančnih družb), ki presega raven investicij. K presežku bosta še naprej prispevala tako menjava blaga kot storitev, pri čemer se bo vpliv *menjave storitev* zaradi njihovega okrevanja po lanskem globokem padcu v obdobju napovedi povečeval, presežek v *blagovni menjavi* pa se bo zmanjševal. To bo glavni dejavnik znižanja presežka z letošnjih 6,6 % BDP na 5,8 % leta 2023. Letos bodo na zmanjšanje presežka blagovne menjave poleg višje realne rasti uvoza od izvoza blaga vplivali tudi poslabšani pogoji menjave.[[53]](#footnote-54) Zaradi letošnje rasti cen energentov in ostalih primarnih surovin po njihovem lanskem padcu, bo namreč rast uvoznih cen višja od izvoznih, kar bo pogoje menjave poslabšalo za 2,5 %. Od leta 2022 pa se bo presežek *blagovne menjave* zmanjševal zaradi nadaljnje zmernejše rasti izvoza od uvoza, ki ga bo podpirala solidna rast domače zasebne in investicijske potrošnje. K rasti presežka v *menjavi storitev* bo letos prispeval predvsem promet in ostalih storitvah, v prihodnjih dveh letih pa bodo okrevale vse storitve, zlasti menjava potovanj. Primanjkljaja v bilancah *primarnih in sekundarnih dohodkov* se bosta v obdobju napovedi povečevala in nekoliko prispevala k zmanjšanju presežka na tekočem računu. Prvi se bo povečeval zaradi višjih neto izplačil dividend in reinvestiranih dobičkov zaradi okrevanja gospodarske aktivnosti. Zlasti letos se bodo povečala neto plačila obresti na zunanji dolg zaradi večjega zadolževanja državnega sektorja.[[54]](#footnote-55) Letos pa bo nižji tudi presežek dohodkov od dela, saj pričakujemo nižje prihodke od dela dnevnih migrantov v tujini ter malo višje prihodke tujcev na delu v Sloveniji. Nekoliko bodo povečanje primanjkljaja primarnih dohodkov ublažile prejete subvencije iz proračuna EU.[[55]](#footnote-56) Primanjkljaj *sekundarnih dohodkov* pa se bo poviševal zlasti zaradi manj prejetih sredstev iz Evropskega socialnega sklada,[[56]](#footnote-57) višjih vplačil v proračun EU iz naslova bruto nacionalnega dohodka in davka na dodano vrednost ter višjih neto odlivov transferov zasebnega sektorja.

Tabela 7: Napoved tekočega računa plačilne bilance – plačilno bilančna statistika

|  |  |  |  |  |  |  |
| --- | --- | --- | --- | --- | --- | --- |
|  | 2020 | 2021 | | 2022 | | 2023 |
| december 2020 | marec 2021 | december 2020 | marec 2021 | marec 2021 |
| Tekoči račun, v mio EUR | 3.366 | 3.115 | **3.220** | 3.018 | **3.128** | **3.107** |
| Tekoči račun, delež v primerjavi z BDP, v % | 7,3 | 6,4 | **6,6** | 5,9 | **6,1** | **5,8** |

Vir: BS − plačilno bilančna statistika, 2021−2023 napoved UMAR.

|  |  |
| --- | --- |
| Slika 37: Presežek tekočega računa se bo v obdobju napovedi ohranjal na visoki ravni | Slika 38: Cenovna gibanja bodo imela letos na saldo menjave blaga večji negativen učinek |

# Tveganja glede uresničitve napovedi

**Največje tveganje za uresničitev Jesenske napovedi ostaja povezano z epidemiološkimi razmerami v Sloveniji in v najpomembnejših trgovinskih partnericah, pomembno je tudi premišljeno prilagajanje ukrepov za blaženje posledic epidemije glede na epidemiološko in gospodarsko situacijo.** Morebitni strožji omejitveni ukrepi ob novih valovih okužb, tudi kot posledica novih in bolj nalezljivih mutacij koronavirusa in/ali nepripravljenosti prebivalstva za cepljenje, ter s tem povezana ponovna večja zaprtja gospodarstev v prihodnje predstavljajo največjo grožnjo stabilnejšemu okrevanju. Visoka negotovost oziroma zaskrbljenost gospodinjstev zaradi potencialne ogroženosti posameznih delovnih mest ter zaprtje oziroma omejeno delovanje predvsem storitvenih dejavnosti, ki zahtevajo več stika, bi vplivala tudi na ohranjanje visoke ravni previdnostnega in prisilnega varčevanja oziroma njegovo počasnejše sproščanje. Pomembno je tudi premišljeno prilagajanje ukrepov za blaženje posledic epidemije glede na epidemiološko in gospodarsko situacijo- njihovo prehitro umikanje bi namreč lahko ogrozilo gospodarsko okrevanje, po drugi strani pa bi njihova prepozna odstranitev lahko vodila v preživetje manj produktivnih podjetij in posledične neučinkovite alokacije kapitala in dela ter nižje gospodarske rasti. Ključno je, da se vladni ukrepi prilagodijo od podpornih, ki varujejo podjetja in službe, k spodbudnim, ki bi zagotavljali učinkovito alokacijo virov. Večji vpliv podjetniških težav, zlasti v nekaterih bolj prizadetih storitvenih dejavnostih, bi se lahko odrazil v večjemu številu propadov in stečajev podjetij, kar bi imelo večji negativen vpliv na trg dela (predvsem v obliki večjega števila dolgotrajno brezposelnih) in posledično prizadetost bančnega in finančnega sektorja. Negativno tveganje predstavlja tudi višja inflacija od trenutnih pričakovanj ob hitrejšem okrevanju svetovnih gospodarstev in če bodo trenutne omejitve v ponudbi (ozka grla v oskrbi in višje cene surovin) trajale dlje časa. Slednja lahko pripelje do hitrejšega dviga obrestnih mer, kar bi dodatno negativno vplivalo na posojilno aktivnost. Dodatno negativno tveganje predstavlja tudi morebitna (prezgodnja) vrnitev k fiskalnim pravilom, ko gospodarstvo še ne bi v celoti okrevalo. V začetku marca 2021 je namreč EK izdala komunikacijo[[57]](#footnote-58) glede koordinacije fiskalnih politik v evrskem območju, kjer na podlagi ocene gospodarske situacije in prihodnjih izgledov (iz svoje Zimske napovedi), ki jih še vedno zaznamujejo precejšnja tveganja, sporoča, da kazalniki kažejo na aktivirano splošno odstopno klavzulo od fiskalnih pravil tudi še v letu 2022 in njeno deaktivacijo v letu 2023.[[58]](#footnote-59) To naj bi državam omogočalo, da ukrepe opuščajo postopoma in jih preusmerjajo od splošnih na bolj osredotočene ter na ukrepe, ki podpirajo realokacijo virov. V času priprave naše Pomladanske napovedi podrobneje razdelane fiskalne usmeritve za posamezne države in srednjeročni fiskalni okvir za Slovenijo tako še niso znani. FS JE IZPOSTAVIL, DA BI TO TVEGANJE LAHKO NAPAČNO IZKORISTILA KAKŠNA POLITIČNA OPCIJA? Negativna tveganja na globalni ravni pa ostajajo trgovinske napetosti, geopolitični spori, socialni nemiri in podnebne spremembe. Vse skupaj bi vplivalo tudi na počasnejše okrevanje.

**Obstaja tudi nekaj možnosti, da bo gospodarska rast višja.** Do tega bi lahko prišlo v primeru hitrejšega trajnega izboljšanja epidemioloških razmer od pričakovanj predvsem v povezavi s hitrejšo precepljenostjo prebivalstva tudi zaradi odobritve novih cepiv in zdravil in večje pripravljenosti ljudi na cepljenje. Povečano mednarodno sodelovanje v povezavi s proizvodnjo in distribucijo cepiv bi prav tako omogočilo hitrejšo globalno precepljenost in posledično okrevanje. Hitrejše izboljšanje epidemioloških razmer bi lahko vplivalo na hitrejšo potrošnjo presežnih prihrankov gospodinjstev in tudi hitrejšo rast investicij zaradi višje stopnje zaupanja. Višja svetovna gospodarska rast, še posebno zaradi višje rasti v ZDA in v Kanadi, predstavlja dodatno tveganje navzgor, saj bi lahko imela večji pozitiven vpliv tudi na rast v EU. Možnost za hitrejše okrevanje predstavlja hiter in učinkovit zagon črpanja sredstev iz lanskega julija dogovorjenega novega večletnega finančnega okvira in izrednega finančnega paketa (Nova generacija EU) v Sloveniji in naših glavnih trgovinskih partnericah. EU sredstva prinašajo priložnost za naslavljanje razvojnih izzivov, med katerimi so ključni: okrepitev podpore raziskavam, inovacijam in digitalizaciji za dvig produktivnosti, zelena preobrazba s prehodom na bolj trajnosten gospodarski razvoj ter sistemske prilagoditve sistemov socialne zaščite, ki jih v pretežni meri narekujejo demografska gibanja, in zmanjšujejo dolgoročne posledice te krize.

|  |
| --- |
| Okvir 4: Alternativni scenariji  **Negotovost in tveganja ostajajo visoka in so ključno povezana z epidemiološkimi razmerami.** V primeru slabše precepljenosti in ponovnega izbruha virusa bi se znova ohromilo poslovanje v nekaterih storitvenih dejavnostih. Prizadeto bi bilo predvsem povpraševanje gospodinjstev, deloma pa tudi investicije in izvoz. Povečano število stečajev in višja brezposelnost pa bi vplivala tudi na počasnejše okrevanje prihodnje leto. V tem primeru leta 2022 še ne bi dosegli predkrizne ravni iz leta 2019. Na drugi strani so tveganja tudi pozitivna: hitrejše umirjanje epidemiološke situacije bi omogočilo večji pospešek domačega povpraševanja in sprostitev storitvenih dejavnosti; v kolikor bi bili takim razmeram priča v širšem mednarodnem prostoru, pa bi bila višja tudi rast izvoza. Glede na odprtost slovenskega gospodarstva bi se kar nekaj tega dodatnega povpraševanje sicer odrazilo tudi v višjem uvozu, a gospodarska rast bi bila precej višja. V tem primeru bi dosegli predkrizno raven že letos.  Slika 39: Prikaz osnovnega in alternativnih scenarijev |

# Proizvodna vrzel in rast potencialnega BDP

**Ocena potencialnega BDP[[59]](#footnote-60) in posledično proizvodne vrzeli je v trenutnih razmerah domačih in mednarodnih tveganj, povezanih z epidemiološko situacijo, podvržena velikim negotovostim in tveganju za kasnejše spremembe.** Potencialni BDP ni neposredno izmerljiv, zato se lahko njegove ocene spreminjajo v odvisnosti od vhodnih podatkov ali metodologije. Vhodni podatki se pogosto spreminjajo zaradi revizije rasti BDP v preteklih letih, sprememb v napovedi rasti BDP in drugih vhodnih kategorij v prihodnjih letih ter sprememb v dolžini vključenih časovnih serij. Zaradi teh dejavnikov lahko kasnejše ocene za isto obdobje privedejo do opaznih sprememb v višini potencialnega BDP in proizvodne vrzeli. Ker je v trenutnih razmerah verjetnost prihodnjih revizij vhodnih podatkov velika, je trenutne ocene potencialnega BDP in proizvodne vrzeli smiselno upoštevati zgolj v kontekstu predpostavk in širše gospodarske slike, v kateri so bile narejene.

**Po trenutni oceni naj bi potencialni BDP po lanski skromni rasti letos in v prihodnjih dveh letih razmeroma hitro okreval, k čemur naj bi pripomogla predvidena krepitev investicij in kapitala ter izboljšanje razmer na trgu dela.** V povprečju obdobja napovedi (2021–2023) naj bi rast znašala 2,6 %, kar je sicer več kot v obdobju zadnjih desetih let, ko so nanjo vplivali učinki krize, vendar manj kot pred letom 2009, ko je Slovenija še hitreje dohitevala razvitejše države EU. K potencialni rasti naj bi v obdobju napovedi še vedno največ prispevala *skupna faktorska produktivnosti* (1,3 o. t.), katere rast bo predvidoma podobna kot v obdobju pred prejšnjo gospodarsko-finančno krizo. Ob predvideni rasti investicij, povezanih z dodatnimi EU sredstvi, naj bi se prispevek *kapitala* v obdobju 2021–2023 postopoma povečeval, vendar bo v povprečju (0,7 o. t.) še vedno nižji kot v daljšem obdobju pred prejšnjo krizo.[[60]](#footnote-61) To je posledica majhnega obsega investicij v večletnem obdobju po začetku gospodarske in finančne krize. *Delo* naj bi k potencialni rasti v obdobju napovedi v povprečju prispevalo 0,7 o. t., kar bo odraz predvidene nadaljnje ugodne dinamike pritoka tuje delovne sile, ki je tudi v preteklem, zaostrenem letu ostal na visoki ravni, in nadaljnjega zviševanja stopnje aktivnosti. To bo tudi vidno blažilo postopno upadanje števila prebivalcev v starosti 20–64 let, ki zadnjih deset let negativno vpliva na obseg razpoložljive delovne sile.

|  |  |
| --- | --- |
| Slika 40: Sprememba potencialnega BDP, primerjava izračunov UMAR in EK | Slika 41: BDP in potencialni BDP |

|  |  |
| --- | --- |
| Slika 42: Prispevki posameznih komponent k potencialni rasti BDP | Slika 43: Proizvodna vrzel, primerjava izračunov UMAR in EK |

# Seznam kratic

**Kratice uporabljene v besedilu**

**ACEA** – European Automobile Manufacturers Association, **ADS** – Anketa o delovni sili, **BDP** – Bruto domači proizvod, **BS** – Banka Slovenije, **CME** – Chicago Mercantile Exchange, **CPI** – Consumer Price Index, **DARS** – Družba za avtoceste v Republiki Sloveniji, **EC** – European Commission, **ECB** – European Central Bank, **EIA** – Energy Information Administration, **EK** – Evropska komisija, **EMU** – Evropska monetarna unija, **ENTSO-E** – European Network of Transmission System Operators for Electricity, **EU** – Evropska unija, **EUR** – evro, **EUROSTAT** – Statistical Office of the European Communities, **FURS** – Finančna uprava Republike Slovenije, **GFS** – Government Finance Statistics, **GZS** – Gospodarska zbornica Slovenije, **HICP** – harmonizirani indeks cen življenjskih potrebščin, **ICŽP** – indeks cen življenjskih potrebščin, **IER** – Inštitut za ekonomska raziskovanja, **IMF** – International Monetary Fund, **MDS** – Mednarodni denarni sklad, **MF** *–* Ministrstvo za finance, **OECD** – Organization for Economic Co-operation and Development, **PPS** *–* Purchasing Power Standard, **SURS** *–* Statistični urad RS, **TR** – tekoči račun, **USD** – ameriški dolar, **UMAR** – Urad RS za makroekonomske analize in razvoj, **WIIW** – Wiener Institut fuer Internationale Wirtschaftsvergleiche, **ZDA** – Združene države Amerike, **ZK** – Združeno kraljestvo, **ZRSZ** – Zavod RS za zaposlovanje.

1. Predpostavka cene nafte je narejena na podlagi povprečnih vrednosti terminskih pogodb in vrednosti tečaja USD/EUR med 1. in 18. februarjem 2021. Predpostavka cen neenergetskih surovin je narejena na podlagi podatkov ECB, ki so bili razpoložljivi do 18. februarja 2021. [↑](#footnote-ref-2)
2. Predpostavljena vrednost tečaja USD/EUR za obdobje po 18. februarju je enaka povprečnemu tečaju med 1. in 18. februarjem 2021. [↑](#footnote-ref-3)
3. https://www.gov.si/teme/koronavirus-sars-cov-2/ukrepi-za-zajezitev-sirjenja-okuzb/. [↑](#footnote-ref-4)
4. Za podrobnejšo vsebino preteklih ukrepov glej Pomladansko napoved 2021. [↑](#footnote-ref-5)
5. Zakon o dodatnih ukrepih za omilitev posledic COVID-19 (ZDUOP) (dostopen na http://www.pisrs.si/Pis.web/pregledPredpisa?id=ZAKO8321). [↑](#footnote-ref-6)
6. Zakon o začasnih ukrepih za omilitev in odpravo posledic COVID-19 (ZZUOOP) (dostopen na: http://www.pisrs.si/Pis.web/pregledPredpisa?id=ZAKO8254). [↑](#footnote-ref-7)
7. Zakon o interventnih ukrepih za pomoč pri omilitvi posledic drugega vala epidemije (ZIUPOPDVE) (dostopen na: http://www.pisrs.si/Pis.web/pregledPredpisa?id=ZAKO8304). [↑](#footnote-ref-8)
8. Sem spadajo tudi zaposleni katerih mesečna plača ne presega dvakratnika minimalne plače, ki so k decembrski plači prejeli 200 evrov dodatka. [↑](#footnote-ref-9)
9. Zakon o interventnih ukrepih za omilitev posledic drugega vala epidemije COVID-19 (ZIUOPDVE) (dostopen na: http://www.pisrs.si/Pis.web/pregledPredpisa?id=ZAKO8272). [↑](#footnote-ref-10)
10. Sestavljen je iz dveh zakonov, in sicer Zakona o interventnih ukrepih za pomoč gospodarstvu in turizmu pri omilitvi posledic epidemije COVID-19 (ZIUPGT) (dostopen na http://www.pisrs.si/Pis.web/pregledPredpisa?id=ZAKO8389) in Zakona o nujnih ukrepih na področju zdravstva (ZNUPZ) (dostopen na: http://www.pisrs.si/Pis.web/pregledPredpisa?id=ZAKO8360). [↑](#footnote-ref-11)
11. Kot so na primer nakupi zaščitne opreme, izboljšanje dostopnosti do zdravstvenih storitev in zagotavljanje sredstev zaradi izpada programa. [↑](#footnote-ref-12)
12. S kritjem izpada prihodkov socialnovarstvenim zavodom. [↑](#footnote-ref-13)
13. S subvencioniranjem medicinskih pripomočkov. [↑](#footnote-ref-14)
14. Direktorjem v javnem sektorju v dejavnosti vzgoje, izobraževanja, visokega šolstva in v raziskovalni dejavnosti ter funkcionarjem v lokalnih skupnostih in občinskih upravah. [↑](#footnote-ref-15)
15. Gre za stroške organizacije srečanj in dogodkov, stroške za produkcijo filmov in avdiovizualnih del ter stroške žičniških naprav. [↑](#footnote-ref-16)
16. Sklep o spremembi Sklepa o podaljšanju ukrepov na področju postopkov zaradi insolventnosti (dostopen na: https://www.uradni-list.si/glasilo-uradni-list-rs/vsebina/2021-01-2192/sklep-o-spremembi-sklepa-o-podaljsanju-ukrepov-na-podrocju-postopkov-zaradi-insolventnosti). [↑](#footnote-ref-17)
17. Tudi preko sprostitve nerazporejenih sredstev in sredstev kohezijske politike (iz strukturnih in naložbenih skladov) – t. i. naložbena pobuda kot odziv na koronavirus za podporo zdravstvu, malim in srednje velikim podjetjem in trgu dela. [↑](#footnote-ref-18)
18. Od tega je 240 mrd EUR previdnostnih posojil iz Evropskega mehanizma za stabilnost (ESM) namenjenih podpori držav članic pri odzivu na pandemsko krizo, 200 mrd EUR predstavljajo garancije vseevropskega jamstvenega sklada Evropske investicijske banke (EIB) za posojila podjetjem (predvsem malim in srednje velikim), 100 mrd EUR ugodnih posojil iz vseevropske sheme za krajši delovni čas (SURE) pa je namenjenih za preprečevanje odpuščanj. [↑](#footnote-ref-19)
19. V času pisanja Jesenske napovedi, do začetka septembra, so bili na ravni EU potrjeni načrti 16-ih držav članic. [↑](#footnote-ref-20)
20. Novi viri lastnih sredstev bodo temeljili na mehanizmu za ogljično prilagoditev na mejah (CBAM) in digitalnih dajatvah (predvidena uvedba 2023). [↑](#footnote-ref-21)
21. Sklad »Naslednja generacija EU« sestavljajo štirje programi: Mehanizem za okrevanje in odpornost (1.589 mio nepovratnih sredstev za Slovenijo, namenjen za investicije in reforme, ki so ključne za dolgoročno okrevanje, izboljšanje odpornosti držav članic ter zeleno in digitalno tranzicijo), React EU (312 mio, namenjen investicijam za obnovo trga dela tudi s pomočjo malim in srednje velikim podjetjem), Sklad za pravičen prehod (129 mio, namenjen regijam, ki imajo/bodo imele večje stroške zaradi prestrukturiranja iz fosilno-intenzivnih panog na nizkoogljično gospodarstvo in družbo do leta 2050) in Razvoj podeželja (68 mio). [↑](#footnote-ref-22)
22. To smo ocenili na podlagi multiplikatorja, pri čemer smo upoštevali le iz državnega proračuna izplačane odhodke (brez odlogov, obročnih odplačil in likvidnostnih kreditov). Po letu 2009 so se ocene multiplikatorjev povečale (glej na primer Oliver Blanchard in Daniel Leigh: "Growth Forecast Errors and Fiscal Multipliers"), pogosto znatno nad 1. Naša ocena je, da je multiplikator za tekoče leto okoli 0,8. Na zmanjšanje delujeta dva dejavnika: (i) ukrepi in zaščitno ravnanje spreminjata obnašanje potrošnikov ("prisilno varčevanje") in (ii) dejstvo, da so se nekatere fiskalne vzpodbude izvedle v drugi polovici lanskega leta (in bodo tako dodatno pozitivno delovale še letos). [↑](#footnote-ref-23)
23. Slovenski podjetniški sklad. [↑](#footnote-ref-24)
24. Fiskalni svet, Mesečna informacija, marec 2021. [↑](#footnote-ref-25)
25. Vlada je prva izhodišča za porabo teh (nepovratnih in povratnih virov) potrdila konec avgusta 2020, nov osnutek pa v decembru 2020. Trenutno so v teku nove dopolnitve zlasti reformnega dela načrta, ki naj bi dopolnjeval predloge naložb. Po potrditvi končnega načrta v Sloveniji in oddaji v aprilu 2021 se bo načrt potrjeval še na ravni voditeljev EU. [↑](#footnote-ref-26)
26. Povprečje 20 let do leta 2020 je znašalo 13,6 %. [↑](#footnote-ref-27)
27. Stroški gradbenega materiala so bili julija za 17,3 % višje kot julija lani. Po podatkih poslovnih tendenc je julija 19% podjetij v gradbeništvu pomanjkanje materialov omenjalo kot omejitvenih dejavnik; pred izbruhom epidemije so le redka podjetja navajala pomanjkanje materiala kot omejitveni dejavnik (najvišja vrednost tega kazalnika je bila 4%). [↑](#footnote-ref-28)
28. Zaloge pogodb v gradbeništvu so se v zadnjih mesecih okrepile in bile na medletni ravni višje za 25%. V zadnjih mesecih so se okrepile tudi investicije države (čakam na podatke, ki pride 31.8.); junija in julija so investicijski odhodki po konsolidirani bilanci javnega financiranja znatno presegali ravni iz lanskega leta. [↑](#footnote-ref-29)
29. Merjenega kot tehtana rast uvoza trgovinskih partneric. [↑](#footnote-ref-30)
30. Za gospodinjstva in nepridobitne institucije, ki opravljajo storitve za gospodinjstva (NPISG). [↑](#footnote-ref-31)
31. Hale, T., Webster, S., Petherick, A., Phillips, T., in Bearitz, K. (2020). Oxford COVID-19 Government Response Tracker. Blavatnik School of Government. Pridobljeno s https://covidtracker.bsg.ox.ac.uk/. [↑](#footnote-ref-32)
32. EK. (2021). European economic forecast: Spring 2021. Luxembourg: European Commission. Directorate General for Economic and Financial Affairs. Pridobljeno s https://data.europa.eu/doi/10.2765/66679. [↑](#footnote-ref-33)
33. de Bondt, G., Gieseck, A., Herrero, P., in Zekaite, Z. (2019). Disaggregate income and wealth effects in the largest euro area countries ECB Working Paper Št. 2343. European Central Bank. Pridobljeno s https://www.ecb.europa.eu/pub/pdf/scpwps/ecb.wp2343~8a1d3cdd68.en.pdf. [↑](#footnote-ref-34)
34. ECB. (2021). ECB Economic Bulletin, Issue 5 / 2021. Pridobljeno s https://www.ecb.europa.eu/pub/pdf/ecbu/eb202105.en.pdf [↑](#footnote-ref-35)
35. Kjer sicer še ostajajo nekatere omejitve pri poslovanju (pogoj PCT za obiskovalce, zasedenost sedišč, omejitev pri največjem številu udeležencev, omejitev delovnega časa…). [↑](#footnote-ref-36)
36. V teh dejavnostih se je v prvi polovici letošnjega leta nadaljevalo zaposlovanje s ciljem odpravljanja pomanjkanja zdravstvenih delavcev. Zaposlovanje je bilo najvišje v dejavnosti socialnega varstva, kjer je PKP4 zagotovil dodatna sredstva, in osebne asistente v oskrbi na domu. Visoka rast se bo nadaljevala letos in v prihodnjih letih zaradi odprtja novih domov za ostarele in nadaljnjega povečanja osebne asistence na domu, kjer močno primanjkuje zmogljivosti. Rast v teh dejavnostih bo podprta tudi z EU sredstvi, ki so namenjena blaženju povečanih potreb po storitvah povezanih s staranjem prebivalstva. [↑](#footnote-ref-37)
37. Izobraževanje je bila edina dejavnost med javnimi storitvami, ki je lani zabeležila padec dodane vrednosti. Razmeroma visoka rast letos in drugo leto je torej predvsem posledica okrevanja ob postopni normalizaciji razmer. [↑](#footnote-ref-38)
38. Da je bil odziv trga dela manjši kot pričakovano na podlagi preteklih dolgoročnih gibanj, kaže tudi analiza gibanja dejanske stopnje anketne brezposelnosti in njene napovedi, ki izhaja iz Okunovega zakona, tj. dolgoročne povezave med BDP in brezposelnostjo (glej Poročilo o razvoju 2021, poglavje 1.1). [↑](#footnote-ref-39)
39. V nekaterih dejavnostih (npr. gradbeništvo, promet in IKT) je bila zaposlenost tudi večja kot v drugem četrtletju leta 2019. [↑](#footnote-ref-40)
40. Stopnja prostih delovnih mest je izračunana kot delež prostih delovnih mest od vseh delovnih mestih skupaj (prostih in zasedenih). [↑](#footnote-ref-41)
41. Fusnota o prehodu v neaktivnost… Ta je bil precej manjši kot v povprečju EU. [↑](#footnote-ref-42)
42. Fusnota o migracijah… [↑](#footnote-ref-43)
43. Citat… [↑](#footnote-ref-44)
44. International Monetary Fund. (2021). World Economic Outlook - April 2021. [↑](#footnote-ref-45)
45. Boljši odraz gibanja dohodkov zaposlenih so sredstva za zaposlene po statistiki nacionalnih računov, ki po svoji definiciji poleg bruto plač in drugih prejemkov prebivalstva (npr. regres, nadomestila za prehrano in prevoz, študentsko delo, prejemki iz pogodbenih zaposlitev) vključujejo tudi izplačila države, izplačana v okviru interventnih ukrepov za ohranjanje delovnih mest. Rast sredstev za zaposlene je bila v lanskem letu sicer 1,1-odstotna, kar je precej manj kot ocena rasti mase bruto plač (po statistiki plač pri pravnih osebah) z vključenimi izplačili države. To je zlasti posledica nižje (ali negativne) rasti nekaterih ostalih prejemkov, zlasti regresa, ki so del sredstev za zaposlene, ne pa tudi del mase bruto plač po plačni statistiki. Zaradi nizke lanske ravni in letošnjega predvidenega okrevanja ostalih kategorij prejemkov bo rast sredstev za zaposlene letos višja (3,8 %) kot ocenjena rast mase bruto plač po plačni statistiki z vključenimi izplačili države (-0,9 %), ta učinek pa bo vplival tudi na razliko v rasti v prihodnjem letu. Ocenjujemo, da bosta rasti sredstev in mase bruto plač z letom 2023 znova podobni, kot je veljalo tudi za obdobje pred uveljavitvijo interventnih ukrepov. [↑](#footnote-ref-46)
46. Na prikazano maso plač je v večji meri vplival ukrep čakanja na delo, saj je bil uveden že v marcu 2020, ukrep skrajšanja polnega delovnega časa pa je bil uveden z lanskim junijem. Prav tako je bilo število vključenih zaposlenih v ukrep čakanja precej večje kot v skrajšan delovni čas. [↑](#footnote-ref-47)
47. Začasna uvedba dodatka zaposlenim za delo za nevarnost in posebne obremenitve ter dodatek za delo v rizičnih razmerah (po kolektivni pogodbi) v javnem sektorju in izplačilo dodatka za delo v času epidemije v zasebnem sektorju. [↑](#footnote-ref-48)
48. Povišanje minimalne plače se sicer ne bo v celoti odrazilo v statistično prikazani povprečni plači, saj PKP8 določa sofinanciranje povišanja minimalne plače v višini 50 eur v prvi polovici leta, kar zaradi metodološke specifike ne bo prikazano v povprečni bruto plači. V drugi polovici pa naj bi država razbremenila delodajalce prispevkov za socialno varnost z znižanjem minimalne osnove za obračun prispevkov na raven minimalne plače. [↑](#footnote-ref-49)
49. Toliko znaša povprečna medletna rast v prvih sedmih mesecih, medletna rast julija pa je bila že 2 %. [↑](#footnote-ref-50)
50. Takrat so ob padcu globalnega povpraševanja padle cene naftnih derivatov, znižale pa so se tudi cene električne energije, ki jih je Vlada z namenom blaženja posledic kriznih razmer znižala za gospodinjstva in malo gospodarstvo od začetka marca do konca maja. [↑](#footnote-ref-51)
51. Cene pomorskega tovornega prometa so medletno višje za skoraj 130 % [↑](#footnote-ref-52)
52. Zaradi spremenjene strukture trošenja, ki je povezana z epidemije, so se v letu 2021 nekoliko izraziteje spremenile tudi uteži posameznih skupin v indeksu cen življenjskih potrebščin. Okrepil se je delež hrane, znižal pa delež energentov (predvsem naftnih derivatov) in storitev (najbolj počitnic v paketu). [↑](#footnote-ref-53)
53. V letih 2022 in 2023 pričakujemo nespremenjene pogoje menjave. Ob razmeroma majhni volatilnosti cen energentov in ostalih surovin, kot izhaja iz tehničnih predpostavk, bo namreč razmerje med izvoznimi in uvoznimi cenami stavbilno. [↑](#footnote-ref-54)
54. Država se je namreč zaradi ukrepov za blažitev posledic pandemije v letu 2020 občutno zadolžila do tujih portfeljskih vlagateljev, z namenom financiranja proračunskega primanjkljaja ter odplačila glavnic državnega dolga. [↑](#footnote-ref-55)
55. Večino subvencij predstavljajo sredstva za izvajanje skupne kmetijske in ribiške politike, del subvencij pa so sredstva iz mehanizma za okrevanje in odpornost. Pretežni del sredstev, ki jih bo Slovenija prejela iz proračuna EU pa predstavljajo investicijski transferi, ki se po plačilnobilančni statistiki izkazujejo na kapitalskem računu plačilne bilance. [↑](#footnote-ref-56)
56. Iz Evropskega socialnega sklada so sredstva tekočega večletnega finančnega okvira večinoma že počrpana. [↑](#footnote-ref-57)
57. https://ec.europa.eu/info/files/one-year-outbreak-covid-19-fiscal-policy-response\_en. [↑](#footnote-ref-58)
58. O tem bo sicer ponovno presojala na podlagi svoje letošnje Pomladanske napovedi. [↑](#footnote-ref-59)
59. Potencialni bruto domači proizvod je makroekonomski indikator, ki kaže, kakšen obseg proizvodnje lahko gospodarstvo doseže, ne da bi tvorilo dodatne inflacijske pritiske (s »pregrevanjem«). Kadar se gospodarstvo (dejanski BDP) nahaja nad ravnijo potencialnega BDP, to povzroči naraščanje inflacije. Razliko med dejanskim BDP in potencialnim BDP, izraženo v odstotkih potencialnega BDP, imenujemo proizvodna vrzel. Na UMAR izračun potencialnega BDP temelji na metodi proizvodne funkcije, ki se v bistvenih značilnostih ne razlikuje od metode, ki jo uporablja Evropska komisija. Metoda predpostavlja, da je potencialni BDP kombinacija proizvodnih dejavnikov *potencialnega dela* (ta je odvisen od demografskih dejavnikov, stopnje aktivnosti in naravne stopnje brezposelnosti) in *kapitala* ter *skupne faktorske produktivnosti*. Razlike med izračuni potencialnega BDP oz. proizvodne vrzeli med UMAR in EK so predvsem posledica: i) različnega časovnega obdobja napovedi, ii) razlik v samih napovedih makroekonomskih kazalnikov in iii) nekaterih vhodnih podatkih (na UMAR uporabimo avgustovsko revizijo podatkov SURS, posodobljene demografske projekcije, izračunane z mikrosimulacijskim modelom IER (vir: SURS), pri seriji zaposlenosti po statistiki nacionalnih računov upoštevamo popravek zaradi preloma v seriji v letu 2002). [↑](#footnote-ref-60)
60. Prispevek kapitala k potencialni rasti BDP je v obdobju 2000–2008, ko je bil tudi razmeroma stabilen, v povprečju znašal 1,7 o. t. [↑](#footnote-ref-61)