

**jesenska napoved gospodarskih gibanj 2021**

**September 2021**

**Jesenska napoved gospodarskih gibanj 2021**

**Izdajatelj:** UMAR, Ljubljana, Gregorčičeva 27

**Odgovarja:** mag. Marijana Bednaš, direktorica

**Glavna urednica:** Nataša Todorović Jemec, MSc

**Pri pripravi napovedi so sodelovali (po abecednem vrstnem redu):**

mag. Barbara Bratuž Ferk, Urška Brodar, Lejla Fajić, dr. Tina Golob Šušteršič, mag. Marjan Hafner, mag. Matevž Hribernik, Katarina Ivas, MSc, Mojca Koprivnikar Šušteršič, mag. Mateja Kovač, mag. Janez Kušar, dr. Andrej Kuštrin, Urška Lušina, mag., dr. Jože Markič, Mitja Perko, mag., Jure Povšnar, Denis Rogan, mag., Dragica Šuc, Msc, Branka Tavčar, mag. Ana Vidrih

**Uredniški odbor:** mag. Marijana Bednaš, Lejla Fajić, dr. Alenka Kajzer, mag. Rotija Kmet Zupančič, mag. Janez Kušar

**Tehnično urejanje in prelom:** Bibijana Cirman Naglič, Mojca Bizjak

**Tisk:** Eurograf d.o.o.

**Naklada:** izvodov

Prvi natis

Ljubljana, september 2021

Publikacija je brezplačna.

©2021, Urad RS za makroekonomske analize in razvoj

Razmnoževanje publikacije ali njenih delov ni dovoljeno.

Objava besedila in podatkov v celoti ali deloma je dovoljena le z navedbo vira.

Kazalo

[Povzetek 3](#_Toc82438209)

[1 Izhodišča Jesenske napovedi gospodarskih gibanj 2021 7](#_Toc82438210)

[2 Obsežni ukrepi za omilitev posledic pandemije in za pomoč pri okrevanju gospodarstva 10](#_Toc82438211)

[3 Jesenska napoved gospodarskih gibanj v Sloveniji 14](#_Toc82438212)

[3.1 Bruto domači proizvod – agregati potrošnje 17](#_Toc82438213)

[3.2 Dodana vrednost po dejavnostih 24](#_Toc82438214)

[3.3 Zaposlenost in brezposelnost 27](#_Toc82438215)

[3.4 Plače 31](#_Toc82438216)

[3.5 Inflacija 34](#_Toc82438217)

[3.6 Tekoči račun plačilne bilance 35](#_Toc82438218)

[4 Tveganja glede uresničitve napovedi 37](#_Toc82438219)

[5 Proizvodna vrzel in rast potencialnega BDP 39](#_Toc82438220)

[6 Literatura in viri 41](#_Toc82438221)

[Seznam kratic 42](#_Toc82438222)

# Povzetek

**Pandemija covida-19 je v kombinaciji s strogimi omejitvenimi ukrepi prizadela gospodarsko aktivnost v letu 2020. Ukrepi za omejitev njenih negativnih posledic na prebivalstvo in gospodarstvo pa so preprečili večji padec aktivnosti in omogočili njeno hitrejše okrevanje.** Strogi ukrepi za zajezitev širjenja koronavirusa so lani na globalni ravni in v Sloveniji povzročili močan padec gospodarske aktivnosti, zlasti v drugem četrtletju. V nadaljnjih valovih epidemije (jesensko-zimskem drugem valu in letošnjem pomladanskem valu), pa je bil vpliv na aktivnost manjši zaradi postopne prilagoditve podjetij in potrošnikov novim razmeram in večje usmerjenosti omejitvenih ukrepov na storitvene dejavnosti, medtem ko so dejavnosti, vezane na mednarodno menjavo (predelovalne dejavnosti in promet), lahko nadaljevale svoje okrevanje. Tekom letošnjega leta so z izboljšanjem epidemične situacije začele vidneje okrevati tudi storitve. Po izbruhu epidemije je bila sprejeta vrsta ukrepov za omejitev njenih negativnih posledic za prebivalstvo in gospodarstvo ter za njegovo hitrejše okrevanje, tako na nacionalni ravni kot v okviru ECB in Evropske komisije. Ti so občutno ublažili izpad prihodkov gospodarstva in prebivalstva zaradi pandemije ter podjetjem nudili likvidnost in podporo pri soočanju z negativnimi posledicami. S tem so znatno ublažili lansko krčenje gospodarske aktivnosti in tudi preprečili propad nekaterih najbolj izpostavljenih dejavnosti. Po naši oceni bi bil brez ukrepov upad gospodarske aktivnosti v letu 2020 vsaj 4 odstotne točke globlji. Vpliv protikoronskih ukrepov je ključen tudi letos, saj podpirajo zlasti nekatere storitvene dejavnosti, ki zaradi določenih omejitev, ki ostajajo v veljavi zaradi prisotnosti virusa, še ne morejo normalno poslovati. Podjetja, ki ponovno poslujejo brez omejitev, pa hitro okrevajo. Prilagajanje ukrepov epidemičnim in gospodarskim razmeram ostaja pomemben del podpore nadaljnjemu okrevanju.

**Gospodarska aktivnost v evrskem območju je v prvi polovici leta okrevala nad pričakovanji (6,1** **% medletno desezonirano), po napovedih mednarodnih institucij se bo rast nadaljevala tudi v prihodnje.** Gospodarska aktivnost evrskega območja je po majhnem upadu v prvem letošnjem četrtletju ob postopnem sproščanju zajezitvenih ukrepov v drugem četrtletju okrevala hitreje od napovedi mednarodnih institucij. Podjetja in potrošniki so se še naprej prilagajali omejitvam pandemičnega okolja, pospešena aktivnost svetovnega gospodarstva in trgovine ter učinkoviti ukrepi podpornih politik pa so prispevali dodatni zagon. Po razpoložljivih kazalnikih aktivnosti in razpoloženja naj bi gospodarska rast evrskega območja kljub oviram v mednarodni trgovini in slabšanju epidemične slike tudi v tretjem četrtletju ostala razmeroma visoka, v zadnjem pa se ob predpostavljenem širjenju delta različice virusa pričakuje umiritev. Gospodarski subjekti se bodo še naprej prilagajali zajezitvenim ukrepom, kar bo postopoma zmanjševalo vpliv omejitev na gospodarsko aktivnost. BDP evrskega območja naj bi po lanskem upadu letos okreval s 5,1-odstotno rastjo, naslednje leto pa naj bi bila rast 4,4 %, s čimer naj bi predkrizno raven presegel v zadnjem letošnjem četrtletju. Po pričakovanjih bosta ob nadaljnji podpori javnofinančne in monetarne politike glavni gonili rasti zasebna potrošnja in naložbe, slednje bo znatno podpiral tudi Mehanizem za okrevanje in odpornost. Gospodarski učinki pandemije so v državah članicah evrskega območja zelo neenakomerni in hitrost okrevanja se med njimi precej razlikuje, kar je posledica poteka epidemije in razlik v strukturi gospodarstev.

**V Jesenski napovedi za letos predvidevamo 6,1-odstotno rast BDP, naslednje leto se bo umirila na 4,7** **%, leta 2023 pa bo znašala 3,3 %.** Po globokem lanskem padcu aktivnosti (4,2 %) se letos nadaljuje okrevanje dejavnosti, vpetih v mednarodno menjavo (predelovalnih dejavnosti in prometa), ki se je začelo že v drugi polovici lanskega leta. Še naprej rastejo tudi investicije v opremo in stroje ter uvoz in izvoz. V gradbeništvu se je aktivnost v prvem polletju četrtletno zmanjševala predvsem zaradi težav pri dobavi in s cenami materialov. S postopnim sproščanjem omejitvenih ukrepov medletno raste prodaja v trgovini, od drugega četrtletja pa okrevajo tudi gostinske in nastanitvene storitve, igralništvo ter športne, kulturne, razvedrilne in osebne dejavnosti, kar je povezano z okrevanjem zasebne potrošnje. Posledično je medletna rast BDP v prvem polletju znašala 8,2%. Na podlagi razpoložljivih podatkov ocenjujemo, da poleti še naprej rastejo dejavnosti, vpete v mednarodno menjavo, prav tako se je ob nadaljnjem sproščanju omejitvenih ukrepov ob pogoju PCT nadaljevalo okrevanje v storitvah in zasebni potrošnji, kar bo pozitivno vplivalo na rast skupne gospodarske aktivnosti. Na nadaljnjo rast storitvenih dejavnosti in zasebne potrošnje vpliva tudi unovčevanje lanskih in letošnjih bonov. V drugi polovici leta pričakujemo tudi ponovno okrevanje v gradbeništvu, spodbujeno z državnimi naložbami. Predvidevamo, da se bo rast skupne gospodarske aktivnosti v zadnjem četrtletju umirila, saj bo prisotnost virusa v hladnejših mesecih poleg že obstoječih omejitev (npr. pogoj PCT) prinesla še previdnejše (samoomejitveno) obnašanje prebivalstva, kar bo zavrlo rast predvsem storitvenih dejavnosti in zasebne potrošnje. Umirila naj bi se tudi rast v predelovalnih dejavnostih, ki se srečujejo z omejitvami na strani ponudbe. Prav tako pričakujemo umiritev rasti investicij v opremo in stroje. Za letos tako napovedujemo 6,1-odstotno rast BDP, kar je več od predvidevanj v Pomladanski napovedi. Gospodarska aktivnost bo predvidoma že letos presegla predkrizno raven iz leta 2019, k čemur bo prispevalo tudi ohranjanje nekaterih ukrepov za blažitev posledic epidemije. Gospodarsko okrevanje ostaja diferencirano po posameznih dejavnostih. V predelovalnih dejavnostih in gradbeništvu ter storitvah, povezanih s tema dvema dejavnostima bo raven aktivnosti iz leta 2019 večinoma dosežena že letos. Podobno velja tudi za investicije in mednarodno menjavo. Ostale storitve in zasebna potrošnja, ki jih je epidemija bolj prizadela, pa bodo večinoma svojo predkrizno raven dosegle do leta 2023. K okrevanju zasebne potrošnje bo poleg rasti razpoložljivega dohodka prispevalo tudi delno sproščanje prihrankov in s tem postopno zmanjševanje stopnje varčevanja gospodinjstev, ki pa bo predvidoma še precej presegala raven iz leta 2019. Tudi rast državne potrošnje bo letos ostala solidna. Okrevanje gospodarstva se bo v naslednjih dveh letih nadaljevalo, težave z dobavo materialov pa naj bi se umirile. Pri tem predvidevamo, da bodo (zlasti v letu 2022) določeni omejitveni ukrepi še vedno prisotni in bodo omejevali popolno okrevanje določenih storitvenih dejavnosti (predvsem potovanj).

**Razmere na trgu dela se po poslabšanju v lanskem letu letos izboljšujejo, kar se bo nadaljevalo tudi v prihodnjih dveh letih, okrepile pa se bodo omejitve, povezane z razpoložljivostjo delovne sile.** Večletna ugodna gibanja na trgu dela je lani spomladi prekinil prvi val epidemije; zaposlenost je padla, brezposelnost pa skokovito porasla, a so sprejeti interventni ukrepi za ohranjanje delovnih mest poslabšanje razmer hitro omejili. Sredi leta je sledilo postopno izboljševanje, ki pa ostaja odvisno od razvoja epidemične slike, zlasti v storitvah, ki zahtevajo več stikov. Vladni ukrepi tudi letos blažijo negativne posledice koronakrize na trgu dela in pričakujemo, da se bodo tudi v prihodnje prilagajali epidemični ter gospodarski situaciji. Za 2021 pričakujemo 0,8-odstotno rast zaposlenosti in znižanje povprečnega števila brezposelnih za 11 %, ki bo le še za 2 % večje kot leta 2019. V prihodnjih dveh letih naj bi se okrevanje na trgu dela postopno nadaljevalo.

**Cene življenjskih potrebščin bodo po lanskem znižanju letos in v naslednjih dveh letih ob predvidenem gospodarskem okrevanju postopno rasle proti dvema odstotkoma.** Inflacija bo letos v povprečju 1,4-odstotna. K temu bodo prispevale predvsem višje cene energentov tudi zaradi nizke lanske osnove, krepiti pa so se začele cene neenergetskega industrijskega blaga zaradi omejitvenih dejavnikov proizvodnje ob solidnem povpraševanju. Rast cen hrane in storitev bo ostala zmerna. Inflacija se bo naslednje leto povečala na 2 %, na kar bo poleg visokega prenosa iz letošnjega leta v povezavi z nadaljnjim okrevanjem vplivala predvsem rast cen storitev, ki bo pomembno prispevala k inflaciji tudi leta 2023. Pričakujemo tudi, da se bodo višje cene neenergetskih surovin prelivale v končne cene v daljšem časovnem obdobju.

**Največje tveganje za uresničitev napovedi je še naprej povezano z epidemičnimi razmerami v Sloveniji in najpomembnejših trgovinskih partnericah, pomembno je tudi premišljeno prilagajanje ukrepov za blaženje posledic epidemije glede na epidemično in gospodarsko situacijo.** Morebitni strožji omejitveni ukrepi ob novih valovih okužb, tudi kot posledica novih in bolj nalezljivih mutacij koronavirusa in/ali nepripravljenosti prebivalstva za cepljenje, ter s tem povezana ponovna večja zaprtja gospodarstev v prihodnje predstavljajo največje tveganje za stabilnejše okrevanje. Visoka negotovost in oteženo delovanje določenih storitvenih dejavnosti bi vplivala tudi ohranjanje visoke ravni varčevanja oziroma njegovo počasnejše sproščanje. Povečanje podjetniških težav bi se lahko odrazilo v večjem številu propadov in stečajev podjetij, kar bi lahko privedlo do povečanja brezposelnosti in posledične prizadetosti bančnega in finančnega sektorja. Zato premišljeno prilagajanje ukrepov za blaženje posledic epidemije glede na epidemično in gospodarsko situacijo ostaja pomembno. Negativno tveganje predstavlja tudi višja inflacija, do katere bi lahko prišlo ob hitrejšem okrevanju povpraševanja in daljšem vztrajanju trenutnih omejitev v ponudbi na globalni ravni. Gospodarska rast pa bi lahko bila tudi višja v primeru hitrejšega trajnega izboljšanja epidemičnih razmer in zadostne precepljenosti prebivalstva. To bi lahko vplivalo na večji obseg sproščanja presežnih prihrankov gospodinjstev in tudi hitrejšo rast investicij zaradi višje stopnje zaupanja. Pozitivno tveganje je tudi višja svetovna gospodarska rast, ki bi imela večji pozitiven vpliv tudi na rast v EU. Prav tako bo ključna hitrost in učinkovitost črpanja sredstev iz novega večletnega finančnega okvira in finančnega paketa za odpornost in okrevanje v Sloveniji in naših glavnih trgovinskih partnericah ter ciljna usmerjenost teh virov v reševanje glavnih razvojnih izzivov.

 **Glavni makroekonomski agregati Slovenije**

|  |  |  |  |  |
| --- | --- | --- | --- | --- |
|  | 2020 | Jesenska napoved (september 2021) | | |
| 2021 | 2022 | 2023 |
| BRUTO DOMAČI PROIZVOD | | | | |
| BDP, realna rast v % | -4,2 | **6,1** | **4,7** | **3,3** |
| BDP, nominalna rast v % | -3,1 | **7,3** | **5,9** | **5,2** |
| BDP, v mrd EUR, tekoče cene | 46,9 | **50,4** | **53,4** | **56,1** |
| Izvoz proizvodov in storitev, realna rast v % | -8,7 | **10,9** | **8,2** | **5,6** |
| Uvoz proizvodov in storitev, realna rast v % | -9,6 | **12,6** | **8,8** | **5,8** |
| *Saldo menjave s tujino (prispevek k rasti v o.t.)* | -0,1 | **-0,2** | **0,2** | **0,3** |
| Zasebna potrošnja, realna rast v % | -6,6 | **5,6** | **6,0** | **3,1** |
| Državna potrošnja, realna rast v %, | 4,2 | **1,8** | **1,5** | **1,0** |
| Bruto investicije v osnovna sredstva, realna rast v % | -8,2 | **10,0** | **8,0** | **6,0** |
| *Sprememba zalog in vrednostni predmeti  (prispevek k rasti v o.t.)* | 0,1 | **1,2** | **-0,3** | **0,0** |
| ZAPOSLENOST IN PRODUKTIVNOST | | | | |
| Zaposlenost, statistika nacionalnih računov, rast v % | -0,6 | **0,8** | **1,5** | **1,2** |
| Št. registriranih brezposelnih, povprečje leta, v tisoč | 85,0 | **75,4** | **67,8** | **65,0** |
| Stopnja registrirane brezposelnosti v % | 8,7 | **7,7** | **6,9** | **6,6** |
| Stopnja brezposelnosti po anketi o delovni sili v % | 5,0 | **4,7** | **4,3** | **4,2** |
| Produktivnost dela (BDP na zaposlenega), realna rast v % | -3,7 | **5,3** | **3,1** | **2,1** |
| PLAČILNO BILANČNA STATISTIKA | | | | |
| SALDO tekočega računa plačilne bilance v mrd EUR | 3,5 | **2,3** | **2,1** | **2,1** |
| - v primerjavi z BDP v % | 7,4 | **4,6** | **4,0** | **3,8** |
| CENE IN EFEKTIVNI TEČAJ | | | | |
| Inflacija (dec./dec.), v % | -1,1 | **2,5** | **1,9** | **2,0** |
| Inflacija (povprečje leta), v % | -0,1 | **1,4** | **2,0** | **1,9** |
| Realni efektivni tečaj – deflator stroški dela na enoto proizvoda | 3,5 | **0,1** | **-1,7** | **-0,5** |
| PREDPOSTAVKE | | | | |
| Tuje povpraševanje (uvoz trgovinskih partneric),  realna rast v % | -8,9 | **9,2** | **6,8** | **4,1** |
| BDP v evrskem območju, realna rast v % | -6,3 | **5,1** | **4,4** | **2,1** |
| Cena nafte Brent v USD / sodček | 41,8 | **68,1** | **67,3** | **64,0** |
| Cene neenergetskih surovin v USD, rast | 3,6 | **35,0** | **-1,0** | **-7,0** |
| Razmerje USD za 1 EUR | 1,141 | **1,193** | **1,180** | **1,180** |

Vir: Leto 2020 (BS, 2021; ECB, 2021c; EIA, 2021; SURS, 2021b), za leta 2021−2023 napoved UMAR.

|  |
| --- |
| Pri pripravi Jesenske napovedi so bili upoštevani statistični podatki, informacije in sprejeti ukrepi, znani do 9. septembra 2021. |

# Izhodišča Jesenske napovedi gospodarskih gibanj 2021

**Gospodarska aktivnost evrskega območja se je v drugem četrtletju ob umirjanju epidemičnih razmer izrazito okrepila.** Aktivnost se je po zaostrovanju in podaljšanju zajezitvenih ukrepov od lanske jeseni v prvem letošnjem četrtletju ponovno nekoliko skrčila (-0,3 % medčetrtletno oz. -1,2 % medletno, oboje desezonirano), nato pa v drugem ob postopnem sproščanju zajezitvenih ukrepov okrevala (2,2 % medčetrtletno oz. 14,3 % medletno, oboje desezonirano). V povprečju prvega polletja je medletno zrasla za 6,1 % (desezonirano). Ob nadaljevanju rasti v predelovalnih dejavnostih so se s sproščanjem omejitvenih ukrepov močno izboljšale tudi razmere v storitvenih dejavnostih. Široko osnovano okrevanje gospodarske aktivnosti je bilo v večini naših najpomembnejših trgovinskih partneric hitrejše od napovedi mednarodnih institucij. Podjetja in potrošniki so se omejitvam pandemičnega okolja namreč prilagodili bolje od pričakovanj, pospešena aktivnost svetovnega gospodarstva in trgovine ter učinkoviti ukrepi podpornih politik pa so prispevali dodatni zagon. Po razpoložljivih kazalnikih aktivnosti in razpoloženja naj bi gospodarska rast evrskega območja kljub oviram v mednarodni trgovini in slabšanju epidemične slike tudi v tretjem četrtletju ostala razmeroma visoka. Rast v predelovalnih dejavnostih se je ob omejitvah na strani ponudbe začela umirjati, rast skupne gospodarske aktivnosti tako poganja zlasti višja potrošnja gospodinjstev.

**Mednarodne institucije v zadnjih napovedih predpostavljajo nadaljevanje rasti gospodarske aktivnosti v naših trgovinskih partnericah v prihodnjih četrtletjih.** Predpostavke za gospodarsko aktivnost evrskega območja za letos in prihodnje leto so se glede na Pomladansko napoved izboljšale, saj je BDP v prvi polovici leta okreval nad pričakovanji mednarodnih institucij. Izboljšana epidemična slika je namreč omogočila hitrejše sproščanje zajezitvenih ukrepov, izboljšala pa so se tudi pričakovanja za pomembnejša svetovna gospodarstva, zlasti ZDA. Rast aktivnosti v evrskem območju naj bi v tretjem četrtletju ostala razmeroma visoka, v zadnjem pa se bo ob predpostavljenem širjenju delta različice virusa verjetno umirila. Napovedi predpostavljajo, da se bodo gospodarski subjekti še naprej prilagajali zajezitvenim ukrepom, kar bo postopoma zmanjševalo vpliv omejitev na gospodarsko aktivnost. BDP evrskega območja naj bi po lanskem upadu letos okreval s 5,1-odstotno rastjo, naslednje leto pa naj bi bila rast 4,4-odstotna. Predkrizno raven naj bi presegel v zadnjem letošnjem četrtletju. Gospodarski učinki pandemije so v državah članicah evrskega območja zelo neenakomerni in hitrost okrevanja se med njimi precej razlikuje, kar je posledica poteka epidemije in razlik v strukturi gospodarstev. Po pričakovanjih bosta ob nadaljnji podpori javnofinančne in monetarne politike glavni gonili rasti zasebna potrošnja in naložbe, slednje bo znatno podpiral tudi Mehanizem za okrevanje in odpornost. Močna rast v glavnih trgovinskih partnericah evrskega območja naj bi ugodno vplivala na rast izvoza blaga, ki jo bo sicer nekoliko zaviralo trenutno pomanjkanje surovin in naraščajoči stroški, ki so prizadeli nekatere dele predelovalnega sektorja. Izvoz storitev pa bo še naprej okrnjen zaradi še vedno prisotnih omejitev v mednarodnem turizmu.

Tabela 1: Predpostavke napovedi glede gospodarske rasti v najpomembnejših trgovinskih partnericah

|  |  |  |  |  |  |  |
| --- | --- | --- | --- | --- | --- | --- |
| Realne stopnje rasti BDP, v % | 2020 | 2021 | | 2022 | | 2023 |
| marec 2021 | september  2021 | marec 2021 | september  2021 | september  2021 |
| EU | -5,9 | **3,7** | **5,0** | **3,9** | **4,4** | **2,4** |
| Evrsko območje | -6,3 | **3,8** | **5,1** | **3,8** | **4,4** | **2,1** |
| Nemčija | -4,6 | **3,4** | **3,4** | **3,1** | **4,4** | **1,9** |
| Italija | -8,9 | **3,4** | **6,2** | **3,5** | **4,3** | **2,1** |
| Avstrija | -6,3 | **2,0** | **4,0** | **5,1** | **4,4** | **2,4** |
| Francija | -7,9 | **5,5** | **6,3** | **4,4** | **3,9** | **2,2** |
| Hrvaška | -8,0 | **5,3** | **8,7** | **4,6** | **4,4** | **3,4** |
| Rusija | -3,0 | **2,9** | **3,8** | **3,9** | **2,8** | **2,1** |

Vir: za leto 2020 Eurostat (2021); za ostala leta Consensus Economics Inc (2021a, 2021b), EK (2021c), FocusEconomics (2021a, 2021b), IMF (2021b); ocena UMAR.

|  |  |  |
| --- | --- | --- |
| Slika 1: Kazalniki razpoloženja v evrskem območju nakazujejo, da bo rast v tretjem četrtletju podobna kot v drugem | Slika 2: Cene nafte in neenergetskih surovin |  |
| Slika 3: Po lanskem globokem padcu predpostavljamo okrevanje v evrskem območju, ki presega pomladanska pričakovanja | Slika 4: Rast povpraševanja po  slovenskem izvozu bo visoka |

**V letu 2021 so se izrazito povišale cene nafte Brent in neenergetskega blaga, v prihodnjih letih pa predpostavljamo bolj umirjena gibanja.** Na podlagi tržnih pričakovanj na terminskih trgih v dvotedenskem obdobju do presečnega datuma**[[1]](#footnote-2)** smo za leto 2021 upoštevali tehnično predpostavko za povprečno ceno soda nafte Brent v višini 68,1 USD/sod, kar glede na predhodno leto pomeni izrazito povečanje (za 63 %). To je v večji meri posledica povečanja svetovnega povpraševanja po nafti zaradi okrevanja svetovnega gospodarstva ter začasnega zmanjšanja proizvodnje nafte, za katero so se dogovorile države članice OPEC+. Tehnična predpostavka za ceno nafte se do leta 2023 zniža na 64,0 USD/sod. Evrske cene nafte se bodo, upoštevajoč tehnično predpostavko tečaja evra do dolarja,[[2]](#footnote-3) letos povečale za 56,3 %. V letošnjem letu smo predpostavili 35-odstotno zvišanje dolarskih cen neenergetskih surovin, v naslednjem letu stabilizacijo in leta 2023 znižanje za 7 %.

Tabela 2: Predpostavke cene nafte, neenergetskih surovin in tečaja USD/EUR

|  |  |  |  |  |  |  |
| --- | --- | --- | --- | --- | --- | --- |
|  | 2020 | 2021 | | 2022 | | 2023 |
| marec 2021 | september  2021 | marec 2021 | september  2021 | september  2021 |
| Cene nafte Brent, v USD | 41,8 | 58,6 | **68,1** | 55,3 | **67,3** | **64,0** |
| Cene nafte Brent, v EUR | 36,6 | 48,5 | **57,2** | 45,8 | **57,1** | **54,3** |
| Cene neenergetskih surovin, v USD, rast\* | 3,6 | 10,0 | **35,0** | 0,5 | **-1,0** | **-7,0** |
| Tečaj USD/EUR | 1,141 | 1,208 | **1,193** | 1,208 | **1,180** | **1,180** |

Vir: Barchart (2021), ECB (2021c), EIA (2021); ocena UMAR. Opomba: predpostavke so narejene na podlagi povprečnih vrednosti in terminskih cen med 2. in 16. avgustom 2021. \*Struktura EMU glede na uporabo surovin.

# Obsežni ukrepi za omilitev posledic pandemije in za pomoč pri okrevanju gospodarstva

**Od sredine marca 2020 se Slovenija sooča z več valovi okužb s koronavirusom, ki jih zaznamujejo strogi ukrepi za omejitev širjenja okužb.** Prvič je bila epidemija razglašena od sredine marca do konca maja 2020, ko je Vlada RS s ciljem zajezitve širjenja virusa začasno zaprla večino vzgojno-izobraževalnih ustanov in ustavila izvajanje večine nenujnih storitev. Zaradi izboljšanja epidemične slike so se nekateri strogi omejitveni ukrepi ob upoštevanju varovalnih ukrepov začeli postopno sproščati že aprila. Število okuženih se je začelo ponovno povečevati lani jeseni in oktobra so ob ponovni razglasitvi epidemije sledili strožji omejitveni ukrepi, ki so bili podobni kot v prvem valu. Februarja letos so se začeli sproščati nekateri ukrepi v regijah z boljšo epidemično sliko. Začetek aprila je sledila krajša ponovna zaostritev ob t. i. tretjem valu okužb, od takrat so se ukrepi večinoma sprostili in s 15. 6. je bila epidemija preklicana. V veljavi ostaja t. i. pogoj PCT (preboleli, cepljeni ali testirani), ki se je ob naraščanju števila okuženih v avgustu in septembru že razširil na zaposlene in uporabnike v številnih dejavnostih,[[3]](#footnote-4) ukrepi pa se nadalje prilagajajo glede na epidemično situacijo (Vlada RS, b. d.).[[4]](#footnote-5)

**Vlada je od prve razglasitve epidemije sprejela vrsto ukrepov za omejitev negativnih posledic epidemije za prebivalstvo in gospodarstvo ter za njegovo hitrejše okrevanje.**[[5]](#footnote-6)Veliko ukrepom se je iztekla veljavnost do konca letošnjega junija, najpomembnejše javnofinančne učinke od teh pa je v prvi polovici leta imelo predvsem čakanje na delo, ta ukrep je bil nazadnje 5. 2. 2021 s PKP8[[6]](#footnote-7) podaljšan do konca aprila in ga je nato Vlada RS podaljšala še do konca junija. Eden izmed pomembnejših ukrepov je bil tudi mesečni temeljni dohodek za samozaposlene, kmete in verske uslužbence, ki ga je oktobra lani ponovno uvedel PKP5,[[7]](#footnote-8) konec lanskega leta razširil PKP7[[8]](#footnote-9) in sklep Vlade RS iz marca nazadnje podaljšal do sredine leta. Pomemben ukrep je bil tudi enkratni krizni dodatek najbolj ranljivim skupinam prebivalstva,[[9]](#footnote-10) ki ga je uvedel PKP7, PKP8 pa je razširil krog teh upravičencev. Podjetjem, ki so bila najbolj prizadeta zaradi epidemije, je pomagalo tudi delno kritje fiksnih stroškov, ki jih je konec lanskega novembra uvedel PKP6,[[10]](#footnote-11) PKP7 je zagotovil večji delež kritja fiksnih stroškov, Vlada RS pa je marca ukrep podaljšala do konca junija. Konec junija pa se je iztekel tudi ukrep odloga in obročnih plačil davkov in nekaterih prispevkov. Pomemben javnofinančni izdatek so bili prav tako razni dodatki k plačam za delo v epidemičnih razmerah.

Ukrepi, ki so trenutno še v veljavi, so povezani predvsem z devetim protikoronskim paketom. ZIUPGT oziroma deveti protikoronski paket in ZNUPD[[11]](#footnote-12) sta bila sprejeta julija in podaljšala veljavnost nekaterih predhodnih ukrepov ter uvedla nekaj novih. Podaljšan je bil ukrep delnega subvencioniranja krajšega delovnega časa do konca septembra z možnostjo podaljšanja do konca leta in ukrep povračila nadomestila 80 % plače delavcem, ki so ostali doma zaradi karantene ali višje sile do konca leta. Razširjena je bila upravičenost dodatka za delo s pacienti in uporabniki obolelimi s covid-19 na zunanje izvajalce pri izvajalcih zdravstvene dejavnosti. Dodatek je bil sicer uveden že s PKP5, PKP7 pa je razširil obseg upravičencev in veljavnost ne glede na razglasitev epidemije do konca letošnjega leta. Podobno veljavnost imajo tudi iz državnega proračuna zagotovljeni viri za financiranje izdatkov v zdravstvu in socialnem varstvu za različne namene,[[12]](#footnote-13) ki jih je uvedel PKP5, te ukrepe pa sta dopolnila še PKP6[[13]](#footnote-14) in PKP7[[14]](#footnote-15). V veljavi ostaja tudi financiranje dodatnih kadrov v socialnovarstvenih zakonih, kar je PKP4 julija lani določil za obdobje dveh let. Razširjen je bil dodatek za delo v času epidemije na nekatere druge poklice,[[15]](#footnote-16) ki jim pripada izplačilo za drugi val epidemije. Uvedeni so bili tudi novi boni, ki se jih lahko koristi v bolj prizadetih dejavnostih turizma, gostinstva, športa in kulture in so veljavni do konca letošnjega leta. V začetku decembra 2020 je Vlada RS podaljšala tudi unovčljivost lanskih turističnih bonov do konca leta 2021. Prav tako je bila uvedena pomoč bolj prizadetim dejavnostim v obliki pomoči za financiranje regresa za letni dopust in delnega povračila nekaterih stroškov.[[16]](#footnote-17) Zagotovljena so tudi dodatna sredstva za specializacije zdravstvenih kadrov, ki jih primanjkuje, in za skrajšanje čakalnih dob do zdravstvenih storitev. Do konca letošnjega leta se sicer iztečejo tudi še zadnji moratoriji, za katere je PKP7 nazadnje podaljšal možnost vložitve vlog na banki do konca februarja 2021 za zagotovitev devetmesečnega odloga plačila obveznosti iz kreditnih pogodb za prizadete posojilojemalce. Do 31. 12. 2021 velja delna razbremenitev delodajalcev zaradi zvišanja minimalne plače iz januarja 2020, ki jo je uvedel PKP8. Sklep Vlade RS[[17]](#footnote-18) pa je konec junija do konca septembra podaljšal dva ukrepa iz PKP7 v primeru insolventnosti družbe kot posledice razglasitve epidemije, in sicer odlog obveznosti poslovodstva, da vloži predlog za začetek prisilne poravnave ali stečaja, in podaljšanje roka, za katerega lahko sodišče odloži odločanje o upnikovem predlogu za začetek stečaja na štiri mesece.

**Na ravni EU so bili sprejeti obsežni ukrepi za omejitev negativnih posledic in okrevanje gospodarstev po krizi.** Za blažitev posledic pandemije novega koronavirusa je Evropska komisija že v letu 2020 omogočila Sloveniji in drugim državam EU fleksibilnost pri porabi sredstev iz tekočega večletnega finančnega okvira[[18]](#footnote-19) in državnih pomočeh. Dodatno so bila zagotovljena sredstva namenjena neposredno odzivu na krizo covid-19 in sredstva v obliki solidarnostnega sklada EU. To je državam omogočilo hiter odziv na poslabšane socialno-ekonomske razmere zaradi epidemije. Že v začetnih mesecih epidemije je bil sprejet tudi fiskalni sveženj v vrednosti 540 mrd EUR (3,9 % BDP EU iz leta 2019), ki je namenjen okrevanju gospodarstev.[[19]](#footnote-20) Države EU so konec julija 2020 dosegle politični dogovor glede finančnega paketa za okrevanje evropskega gospodarstva zaradi posledic covida-19. Sveženj v skupni vrednosti 1.824,3 mrd EUR (dobrih 13 % BDP EU iz leta 2019) je sestavljen iz klasičnega večletnega finančnega okvira za obdobje 2021–2027, katerega predvideni skupni obseg je 1.074,3 mrd EUR, in izrednega instrumenta za okrevanje »Naslednja generacija EU« (NGEU) v vrednosti 750 mrd EUR (390 mrd nepovratnih sredstev in 360 mrd posojil). Načrti držav članic glede mehanizma za okrevanje in odpornost, ki je ključen element instrumenta NGEU, so trenutno v procesu potrjevanja na ravni EU.[[20]](#footnote-21) Sredstva za njegovo financiranje bo Evropska komisija pridobila z zadolževanjem na obvezniških trgih. Unija si bo prizadevala uvesti tudi nove vire lastnih sredstev.[[21]](#footnote-22) Sloveniji je iz naslova izrednega instrumenta namenjeno 2,098 mrd EUR nepovratnih sredstev, izkoristila pa bo tudi 666 mio EUR povratnih sredstev (z možnostjo dodatnega zadolževanja).[[22]](#footnote-23) Do konca letošnjega leta se pričakuje predfinanciranje iz naslova mehanizma za okrevanje in odpornost v višini 13 % celotne pomoči.

Podporne javnofinančne politike in zagotavljanje likvidnosti gospodarstva in prebivalstva prek poslovnih bank dopolnjuje monetarna politika ECB, ki pa v zadnjih mesecih zaradi ugodnih razmer ni uvajala dodatnih ukrepov. ECB naj bi pri sprejetih ukrepih med epidemijo vztrajala tako dolgo, dokler ne bo ocenila, da je kriza, povezana z izbruhom epidemije, končana. Izredni program nakupa vrednostnih papirjev ob epidemiji znaša 1.850 mrd, oziroma več kot 15 % BDP evrskega območja iz leta 2019. Veljavnost ukrepa pa je bila konec lanskega leta podaljšana vsaj do marca 2022. Po tem ko se je ECB zaradi zaostrovanja razmer na finančnih trgih v začetku leta odločila, da bo v drugem četrtletju letos okrepila nakupe vrednostnih papirjev, je septembra sprejela odločitev, da bo ob stabilnih razmerah na finančnih trgih obseg nakupov nekoliko znižala. Skupni znesek nakupov v času veljavnosti ukrepa pa ostaja nespremenjen. Poslovnim bankam je ohranila povečan obseg razpoložljivih posojil po izjemno nizkih obrestnih merah, blažje kapitalske zahteve z začetka krize in nižje standarde zavarovanja za financiranje pri Evrosistemu. Priporočilo, da banke do konca letošnjega septembra ne izplačujejo dividend, pa ni bilo podaljšano. Ukrepi ECB so v evrskem območju spodbudili banke h kreditni aktivnosti, zaradi česar se je kreditiranje podjetij na medletni ravni sprva pospešilo, a se je rast v zadnjih mesecih zaradi višje osnove precej upočasnila. V Sloveniji kreditiranje ostaja medletno nižje, vendar se medletni padec postopoma zmanjšuje tudi zaradi nizke osnove. Sredi leta 2021 je ECB sprejela novo strategijo denarne politike, s katero je uvedla simetrični 2-odstotni inflacijski cilj, kar pomeni, da so odstopanja od cilja navzgor in navzdol enako nezaželena. Za doseganje inflacijskega cilja bo ECB še naprej uporabljala tako standardne kot tudi nestandardne ukrepe, inflacija pa bo lahko določen čas odstopala od cilja.

**Ukrepi, financirani iz domačih in EU virov, so v letu 2020 preprečili še večji upad gospodarske aktivnosti; obsežni so tudi letos in podpirajo okrevanje.** Za različne ukrepe gospodarstvu in prebivalcem ter za delovanje javnih storitev za zajezitev posledic epidemije covida-19 je bilo po oceni UMAR v letu 2020 namenjenih 5,2 % BDP izdatkov sektorja država. Ukrepi so bili ključni pri preprečitvi še večjega upada gospodarske aktivnosti, in sicer po naši oceni za vsaj 4 odstotne točke.[[23]](#footnote-24) Poleg tega je bilo v skladu z interventno zakonodajo odobrenih odlogov, obročnih odplačil in neplačanih akontacij davkov za blizu 400 mio EUR. Prav tako so podporo gospodarstvu omogočili likvidnostni krediti in poroštva. Podpora številnim dejavnostim, ki zaradi ukrepov za zajezitev epidemije niso mogle poslovati oz. so poslovale le v okrnjenem obsegu, je bila ključna tudi v zgodnjih fazah gospodarskega zagona. Prilagajanje ukrepov za gospodarstvo in prebivalstvo epidemičnim in gospodarskim razmeram pa ostaja pomemben del podpore nadaljnjemu okrevanju. V Jesenski napovedi smo upoštevali, da bodo k okrevanju BDP v letu 2021 prispevali ukrepi (odhodki obračunsko) ocenjeni na okoli 2,3 mrd EUR oziroma 4,5 % BDP (Slika 6) ter financirani iz domačih in EU virov. Na pričakovano okrevanje gospodarstva, podprto z visoko investicijsko aktivnostjo države, bo vplivalo tudi zaključevanje tekoče finančne perspektive črpanja sredstev EU (do leta 2023). V napovedi smo upoštevali, da bo financiranje projektov podprto tudi z viri novega instrumenta »Naslednja generacija EU« oz. Sklada za okrevanje in odpornost, intenzivneje od leta 2022 dalje.

|  |  |
| --- | --- |
| Slika 5: Rast kreditov podjetjem se je v EMU upočasnila, v Sloveniji pa se upad zmanjšuje | Slika 6: Ocena obsega ukrepov (obračunskih odhodkov) za blaženje posledic epidemije covid-19 in podporo okrevanju |

# Jesenska napoved gospodarskih gibanj v Sloveniji

**Po globokem lanskem upadu letos predvidevamo 6,1-odstotno rast BDP, naslednje leto se bo umirila na 4,7** **%, leta 2023 pa na 3,3** **%.** Gospodarska aktivnost se je po zadnjih podatkih SURS lani zmanjšala za 4,2 % (glej Okvir 1). Po močnem upadu v lanskem drugem četrtletju in odboju v tretjem, je v zadnjem četrtletju sledilo ponovno poslabšanje epidemične situacije in ponovna uvedba zaščitnih in omejitvenih ukrepov, ki so omejili ali celo onemogočili delovanje nekaterih storitvenih dejavnosti. Na drugi strani so predvsem dejavnosti, vpete v mednarodno menjavo (predelovalne dejavnosti in promet), in gradbeništvo še naprej okrevale. Njihovo okrevanje se nadaljuje tudi letos, z izjemo gradbeništva, kjer se je aktivnost v prvem polletju četrtletno zmanjšala dvakrat zapored predvsem zaradi težav pri dobavi in s cenami materialov. Prav tako še naprej rastejo investicije ter uvoz in izvoz. Postopno sproščanje omejitvenih ukrepov[[24]](#footnote-25) v letošnjem letu je vplivalo na to, da je bila prodaja v trgovini v prvi polovici leta precej višja kot pred letom. V drugem četrtletju pa se je izboljšalo poslovanje tudi v gostinskih in nastanitvenih storitvah, igralništvu ter v športnih, kulturnih, razvedrilnih in osebnih dejavnostih. To je skladno z okrevanjem zasebne potrošnje, ki je bila v drugem četrtletju, sicer tudi zaradi nizke lanske osnove, medletno bistveno višja. Medletna rast BDP je v prvem polletju tako znašala 8,2%. Na podlagi razpoložljivih podatkov ocenjujemo, da so poleti še naprej rasle dejavnosti, vpete v mednarodno menjavo, prav tako se je ob nadaljnjem sproščanju omejitvenih ukrepov ob upoštevanju pogoja PCT nadaljevalo okrevanje storitev in zasebne potrošnje, kar bo pozitivno vplivalo na rast skupne gospodarske aktivnosti. Na nadaljnjo rast storitvenih dejavnosti vpliva tudi unovčevanje lanskih in letošnjih bonov. Predvidevamo, da se bo rast v zadnjem četrtletju umirila, saj bi hladnejši dnevi v jesensko-zimskem času ob povečani prisotnosti virusa lahko poleg že obstoječih omejitev (npr. pogoj PCT) prinesli še previdnejše (samoomejitveno) obnašanje prebivalstva, kar bo zavrlo rast predvsem storitvenih dejavnosti in zasebne potrošnje. Umirila naj bi se tudi rast v predelovalnih dejavnostih, ki se srečujejo z omejitvami na strani ponudbe. V letu 2021 tako pričakujemo 6,1-odstotno rast, kar je več od predvidevanj v Pomladanski napovedi. Višja napoved je predvsem posledica izboljšanja obetov v mednarodnem okolju, hitrejše rasti aktivnosti od pričakovane, zlasti v drugem četrtletju in tudi v poletnih mesecih, ob nadaljnjem prilagajanju podjetij in potrošnikov spremenjenim razmeram. S tem bo gospodarska aktivnost letos že presegla predkrizno raven iz leta 2019, k čemur bo prispevalo tudi ohranjanje nekaterih ukrepov za blažitev posledic epidemije. Okrevanje gospodarstva se bo v naslednjih dveh letih nadaljevalo, težave z dobavo materialov in s tem povezani cenovni pritiski pa naj bi se postopoma umirili. Pri tem predvidevamo, da bodo (zlasti v letu 2022) določeni zaščitni ukrepi še vedno prisotni in bodo omejevali popolno okrevanje določenih storitvenih dejavnosti (predvsem potovanj). Po dveh letih razmeroma visokih rasti za leto 2023 napovedujemo 3,3-odstotno rast BDP.

|  |  |
| --- | --- |
| Slika 7: Večina kazalnikov gospodarske klime je v prvi polovici leta rasla; poleti se je rast začela umirjati | Slika 8: Promet tovornih vozil in promet po davčno potrjenih računih sta do letošnjega poletja že dosegla ravni iz predkriznega leta 2019 |
|  |  |

|  |  |  |
| --- | --- | --- |
| Okvir 1: Prva letna **ocena BDP za leto 2020**  Objava prve ocene BDP za leto 2020 na podlagi letnih podatkovnih virov (in revidiranih podatkov za obdobje od leta 2017) je spremenila izhodišča za pripravo napovedi. BDP je po najnovejših podatkih, objavljenih avgusta 2021, v letu 2020 upadel manj, kot je bilo ocenjeno na podlagi četrtletnih podatkov, objavljenih konec februarja 2021. Razlika znaša 1,3 o. t. (-4,2 %; po februarski oceni -5,5 %) oziroma 621 mio EUR in v večji meri izhaja iz manjšega novo ocenjenega padca potrošnje gospodinjstev. Realna rast državne potrošnje je bila lani višja kot po prvi oceni, padec bruto investicij je bil večji in prispevek salda menjave s tujino manjši. Nominalne spremembe ocen posameznih komponent BDP so precejšnje. Ocenjen padec zasebne potrošnje se je glede na prvo oceno zmanjšal za 807 mio EUR, kar je spremenilo oceno varčevanja slovenskih potrošnikov in s tem izhodišče za pripravo napovedi. Ocena državne potrošnje se je zvišala, in sicer za blizu 200 mio EUR. Sprememba pri bruto investicijah (-151 mio EUR) izhaja iz večjega padca investicij v osnovna sredstva, prispevek zalog k rasti BDP pa je iz negativnega po prvi oceni (-0,4 o. t.) popravljen na pozitivnega (0,1 o. t.). Sprememba prvotno ocenjenega padca izvoza blaga in storitev je razmeroma majhna, uvoza pa večja, tako da je po novi oceni padec precej manjši od prvotno ocenjenega; s tem se je prispevek salda menjave k rasti BDP znižal z 0,4 na -0,1 o. t. Po proizvodni strani so k manjšemu padcu BDP in dodane vrednosti največ prispevale predelovalne dejavnosti (padec je bil 222 mio EUR manjši kot po prvi oceni), manjši je bil tudi padec v tržnih storitvah (za 109 mio EUR) in v nekaterih drugih dejavnostih (A, B, D in E - skupno za 212 mio EUR). Padec v gradbeništvu je bil globlji (za 74 mio EUR), dodana vrednost v javnih storitvah, ki naj bi po prvi oceni lani padla, pa se je po revidiranih podatkih povečala (nominalno znaša razlika 160 mio EUR).   |  |  | | --- | --- | | Slika 9: Revizija podatkov izdatkovnih komponent BDP v tekočih cenah leta 2020 | Slika 10: Revizija komponent dodane vrednosti v tekočih cenah leta 2020 | |

## Bruto domači proizvod – agregati potrošnje

**V letošnjem in prihodnjih letih pričakujemo krepitev zasebne potrošnje, najvišjo rast naj bi dosegla v letu 2022, ko bo tudi presegla raven iz leta 2019.** Postopno sproščanje omejitvenih ukrepov ob boljših epidemičnih razmerah in s tem zmanjšanju negotovosti je poleg nizke lanske osnove vplivalo na okrevanje zasebne potrošnje v prvi polovici leta, ki je bila v drugem četrtletju višja tudi medletno. Medletno rast pričakujemo tudi v drugem polletju, ko bo na trošenje še naprej spodbudno vplivalo tudi unovčevanje bonov z namenom blaženja posledic epidemije v gostinstvu, turizmu, športu in kulturi. Še vedno pa bodo trošenje prebivalstva zavirale nekatere omejitve pri poslovanju predvsem storitvenih dejavnosti, ki ostajajo tudi po odpravi razglasitve epidemije (npr. pogoj PCT), ob morebitnem izrazitejšem porastu okužb pa tudi previdnejše (samoomejitveno) vedenje prebivalstva. Ocenjujemo, da bo vpliv slednjega manjši kot na začetku koronakrize, saj se potrošniki in podjetja vse učinkoviteje prilagajajo novim razmeram (npr. z novimi načini poslovanja). Hitrejšo rast zasebne potrošnje pričakujemo v letu 2022 ob izboljšanju zdravstvenih razmer, nadaljnjem okrevanju trga dela, zmanjšanju negotovosti in večjih možnostih za potovanja, kasneje pa se bo nekoliko upočasnila. Rast zasebne potrošnje bo letos in v prihodnjih letih precej skladna z rastjo razpoložljivega dohodka. Stopnja varčevanja, ki je leta 2020 zaradi previdnostnega in prisilnega varčevanja presegla 25 %,[[25]](#footnote-26) se bo v obdobju 2021–2023 zmanjšala, a ostala višja kot pred epidemijo (glej Okvir 2).

V letu 2021 napovedujemo 10-odstotno rast bruto investicij v osnovna sredstva, visoka rast se bo nadaljevala tudi v prihodnjih letih. Bruto investicije v osnovna sredstva so se po znatnem padcu v lanskem drugem četrtletju postopoma okrepile in v prvem letošnjem četrtletju presegle raven izpred leta. Rast je bila bolj intenzivna pri investicijah v opremo in stroje, predvsem zasebnih, saj so podjetja po ponovnem zagonu povpraševanja krepila svoje proizvodne kapacitete. Na drugi strani pa investicije v gradbene objekte stagnirajo, kar povezujemo z visokimi cenami[[26]](#footnote-27) in težavami pri dobavi materialov. Visoka rast investicij v opremo in stroje iz zadnjih četrtletij se bo v drugi polovici leta umirila. Ponovno pa bo prišlo do rasti gradbenih investicij,[[27]](#footnote-28) ki bo spodbujena z državnimi naložbami. Po veljavnih proračunskih dokumentih naj bi namreč letos država močno okrepila vlaganja v železniško infrastrukturo in v okoljske projekte. Za naslednji dve leti pričakujemo, da bo investicijska aktivnost države spodbujena z EU sredstvi, saj se zaključuje financiranje iz finančne perspektive 2014–2020, ko se glede na pretekle izkušnje investicije običajno pospešijo. Hkrati pa bodo investicije države in tudi zasebnega sektorja podpirala sredstva Sklada za okrevanje in odpornost. V zasebnem sektorju bo na spodbudno investicijsko aktivnost vplivala tudi nizka zadolženost. Prav tako pričakujemo rast stanovanjskih investicij, saj povpraševanje po stanovanjskih nepremičninah ostaja visoko, ponudba novih nepremičnin pa je bila v preteklih letih relativno nizka. Predvidevamo, da se bo v prihodnjih letih ponudba okrepila, kar nakazujejo tudi podatki o izdanih gradbenih dovoljenjih.

|  |  |
| --- | --- |
| Slika 11: Po močnem padcu v drugem lanskem četrletju je v letošnjem drugem četrtletju sledila visoka rast | Slika 12: Investicije so začele okrevati že v drugi polovici lanskega leta, hitro rastejo predvsem vlaganja v opremo in stroje |

|  |  |
| --- | --- |
| Slika 13: Izvoz blaga je hitro okreval na predkrizno raven, izvoz storitev pa za njo še vedno zaostaja |  |

Tabela 3: Napoved gospodarske rasti

|  |  |  |  |  |  |  |
| --- | --- | --- | --- | --- | --- | --- |
| Realne stopnje rasti,  v % | 2020 | 2021 | | 2022 | | 2023 |
| marec 2021 | september 2021 | marec 2021 | september 2021 | september 2021 |
| Bruto domači proizvod | -4,2 | 4,6 | **6,1** | 4,4 | **4,7** | **3,3** |
| Izvoz | -8,7 | 8,6 | **10,9** | 7,3 | **8,2** | **5,6** |
| Uvoz | -9,6 | 8,8 | **12,6** | 8,1 | **8,8** | **5,8** |
| *Saldo menjave s tujino (prispevek k rasti v o. t.)* | -0,1 | 0,7 | **-0,2** | 0,1 | **0,2** | **0,3** |
| Zasebna potrošnja | -6,6 | 4,0 | **5,6** | 4,7 | **6,0** | **3,1** |
| Državna potrošnja | 4,2 | 2,4 | **1,8** | 1,7 | **1,5** | **1,0** |
| Bruto investicije v osnovna sredstva | -8,2 | 9,0 | **10,0** | 8,0 | **8,0** | **6,0** |
| *Sprememba zalog in vrednostni predmeti (prispevek k rasti v o. t.)* | 0,1 | -0,3 | **1,2** | 0,0 | **-0,3** | **0,0** |

Vir: SURS (2021b), 2021−2023 napoved UMAR.

**Rast državne potrošnje, ki je lani znašala 4,2 %, se z letošnjim letom postopno umirja.** Tudi v letu 2021 se državna potrošnja krepi pod vplivom izdatkov za obvladovanje epidemije, zlasti v zdravstveni dejavnosti (oprema, testi, cepiva ipd.). To veča izdatke za blago in storitve, povečujejo se tudi socialni transferji v naravi, ki so se lani znižali zaradi zmanjšanja nekaterih izdatkov v razmerah epidemije (regresiranje šolske prehrane in prevozov ipd.). Rast zaposlenosti v sektorju država se ohranja podobna kot lani (1,5 %), še naprej pa je najvišja v zdravstvu in socialnem varstvu. Vpliv povečanih izdatkov, povezanih z obvladovanjem epidemije, in rasti zaposlenosti v sektorju država v letih 2020 in 2021, na katero vplivajo zaposlitve zaradi epidemije in predsedovanja EU, bo prehoden, zato se bo rast državne potrošnje v letih 2022 in 2023 postopno zniževala.

Ob postopnem okrevanju tujega povpraševanja bo rast izvoza in uvoza v letu 2021 visoka, ugodna gibanja pa pričakujemo tudi v naslednjih letih. Skupen izvoz in uvoz bosta v povprečju dosegla ravni izpred epidemije že letos, okrevanje storitvene menjave pa bo nekoliko počasnejše, zato bo predkrizno raven presegla šele leta 2023. V celotnem napovednem obdobju pričakujemo, da bo rast izvoza še naprej presegala rast tujega povpraševanja.[[28]](#footnote-29) Visoka napovedana rast v letu 2021 je povezana z okrevanjem gospodarske aktivnosti v naših glavnih trgovinskih partnericah. Okrevanje izvoza vozil pa bo počasnejše, na kar bodo pomembno vplivale motnje v dobavnih verigah in strukturne spremembe, povezane predvsem s prilagajanjem podnebnim spremembam. Z nekoliko nižjim tempom se bo rast izvoza blaga nadaljevala tudi v naslednjih dveh letih. Okrevanje izvoza storitev bo v letu 2021 postopno, pospešilo se bo šele v letih 2022 in 2023. V naslednjem letu bo sicer ravni izpred epidemije presegla večina glavnih skupin dejavnosti, razen menjave potovanj, ki je bila v času epidemije najbolj prizadeta in te ravni do leta 2023 še ne bo dosegla. Uvoz proizvodov in storitev se bo v obdobju napovedi povečeval nekoliko hitreje kot izvoz, kar povezujemo s povečanim domačim trošenjem, zlasti rastjo investicij, in tudi z njegovim večjim padcem v lanskem letu. Pri tem bo uvoz storitev, podobno kot njihov izvoz, močneje okreval šele leta 2022, ko bo tudi, za razliko od njihovega izvoza, že presegel nivo iz leta 2019.

|  |  |  |
| --- | --- | --- |
| Slika 14: Prispevki agregatov potrošnje k spremembi BDP | Slika 15: Stopnja varčevanja se bo z visoke lanske ravni v naslednjih letih postopno zmanjševala |  |

|  |  |
| --- | --- |
| Slika 16: Investicije v opremo in stroje bodo letos največ prispevale k rasti skupnih investicij, v prihodnje pa se bo krepil tudi prispevek gradbenih investicij | Slika 17: Rast izvoza naj bi v obdobju napovedi presegala rast tujega povpraševanja |

|  |  |  |  |  |  |  |
| --- | --- | --- | --- | --- | --- | --- |
| Okvir 2: Vpliv epidemije na trošenje in varčevanje prebivalstva  Z epidemijo covid-19 se je v letu 2020 trošenje gospodinjstev močno zmanjšalo, prihranki pa povečali. Epidemija in z njo povezani ukrepi za omejitev širjenja okužb, pa tudi negotovost glede prihodnosti, ki je vplivala na previdnejše odločitve gospodinjstev o potrošnji in odlaganju nenujnih nakupov, so v letu 2020 močno zmanjšali zasebno potrošnjo gospodinjstev[[29]](#footnote-30) (realno za 6,6 %). Ob nadaljnji rasti nominalnega razpoložljivega dohodka, ki so jo pomembno podprli vladni ukrepi za omilitev posledic covida-19, se je močno (za 11,7 o. t.) povečala stopnja varčevanja in dosegla 25,1 %[[30]](#footnote-31) (povprečje prejšnjih dvajsetih let je 13,6 %).   |  |  | | --- | --- | | Slika 18: Lani se je močno povečalo varčevanje gospodinjstev | Slika 19: Stopnja varčevanja se je lani v Sloveniji povečala bolj kot v evrskem območju |  |  |  | | --- | --- | | Slika 20: Povečana negotovost gospodinjstev se je kazala v zniževanju kazalnika zaupanja potrošnikov … | Slika 21: … pa tudi v porastu vlog gospodinjstev |   Na povečanje stopnje varčevanja v letu 2020 je vplivalo močno oteženo trošenje, zlasti v času strogih omejitvenih ukrepov (neprostovoljno oz. t. i. »prisilno« varčevanje), prav tako pa tudi previdnostno varčevanje.Ob zaprtju nenujnih trgovin in storitev ter ostalih omejitvenih ukrepih za zajezitev epidemije je bilo trošenje gospodinjstev v pomladanskem, jesenskem in zimskem času močno oteženo, zaradi česar so gospodinjstva privarčevala večji del razpoložljivih sredstev kot običajno (neprostovoljno varčevanje). Stopnja varčevanja je bila v zadnjem lanskem četrtletju tudi višja kot v povprečju evrskega območja, kar je bilo verjetno tudi posledica visokih omejitev pri poslovanju, ki so bile v Sloveniji med višjimi v primerjavi s sosednjimi državami oziroma našimi najpomembnejšimi trgovinskimi partnericami (Hale idr., 2020). Poleg oteženega trošenja so gospodinjstva pri svojih odločitvah o potrošnji postala tudi previdnejša. K previdnostnemu varčevanju je prispevala povečana negotovost glede prihodnjih epidemičnih razmer ter posledično nižja pričakovanja glede prihodnje gospodarske situacije in finančnega stanja v gospodinjstvih. Povečana negotovost gospodinjstev se je kazala tudi v zniževanju kazalnika zaupanja potrošnikov. Pod vplivom epidemije se je vrednost kazalnika ob prvem valu močno zmanjšala, se čez poletje nekoliko izboljšala, ob drugem valu pa ponovno zmanjšala. Znižale so se vse komponente kazalnika, k zniževanju pa sta največ prispevala poslabšanje pričakovanj glede prihodnjega gospodarskega stanja, ki je bil ob najnižji vrednosti v novembru 2020 za 39 o. t. nižji od dolgoletnega povprečja (2005–2019) in prihodnjega finančnega stanja v gospodinjstvu, ki je takrat za dolgoletnim povprečjem zaostajal za 9 o. t.. Tekoče bruto varčevanje gospodinjstev (kot razlika med razpoložljivim dohodkom in potrošnjo) se je v letu 2020 skoraj podvojilo s 3,9 mrd € na 7,6 mrd €.[[31]](#footnote-32)To se kaže tudi v povečanem stanju gotovine in vlog gospodinjstev na bankah, ki se je v letu 2020 okrepilo za več kot 2 mrd €, na skoraj 23 mrd € ob koncu leta.  Ocenjujemo, da bo stopnja varčevanja letos ostala na višji ravni kot pred epidemijo, kar je posledica različnih dejavnikov:   1. Čeprav se je negotovost nekoliko zmanjšala, ostaja višja kot pred epidemijo. 2. Varčevanje so lani povečevala predvsem gospodinjstva z višjimi dohodki (EK, 2021b), ki imajo nižjo nagnjenost k potrošnji, poleg tega lahko ta gospodinjstva visoko tekočo potrošnjo financirajo iz tekočih dohodkov. 3. Velik del lanskega zmanjšanja zasebne potrošnje je bil posledica manjše potrošnje gospodinjstev za storitve, ki pa jih je težko v celoti nadoknaditi (frizerji, restavracije, koncerti, izleti, potovanja ipd.). Potrošnja za trajne dobrine, ki jo je lažje nadomestiti, se je namreč po močnem zmanjšanju v prvi polovici leta 2020 lansko poletje močneje okrepila. 4. Podatki kažejo, da je nagnjenost k trošenju iz prihrankov (ali premoženja) nižja kot iz dodatnega dohodka (de Bondt idr., 2019). 5. Del lani ustvarjenih prihrankov se bo verjetno namenil za poplačilo dolgov, nakupe delnic in nepremičnin (tudi ker so banke s 1.4. oz. 1.6.2021 uvedle ležarine za fizične osebe za visoka stanja na računih). Povečano povpraševanje na nepremičninskem trgu ni zamrlo niti med epidemijo. Podatki o cenah nepremičnin kažejo na nadaljnjo rast povprečne cene stanovanjskih nepremičnin tudi v letu 2020, ki se je sicer glede na rasti v letih 2018 in 2019 nekoliko umirila. Tudi obeti za večje nakupe kažejo, da preference potrošnikov glede nakupa ali gradnje ter izboljšav stanovanj v prihodnjih 12 mesecih ostajajo visoke, kar povečuje investicije in ne zasebne potrošnje.[[32]](#footnote-33) 6. Trošenje presežnih prihrankov bi lahko omejeval tudi učinek rikardijanske ekvivalence, po kateri gospodinjstva manj trošijo v sedanjosti, ker pričakujejo višje davke v prihodnosti. Vladni ukrepi za omilitev izpada dohodka zaradi posledic covida-19 so bili namreč v večini financirani s povečanim javnim dolgom, ki ga bo treba v prihodnosti zmanjšati (ECB, 2021b). 7. Podaljšanje veljavnosti lanskih turističnih bonov in uvedba letošnjih bonov z namenom ublažitve posledic epidemije v gostinstvu, turizmu, športu in kulturi, ki jih je treba letos potrošiti, v določeni meri nadomeščata potrošnjo iz tekočih dohodkov ali preteklega varčevanja.  |  |  | | --- | --- | | Slika 22: Varčujejo predvsem gospodinjstva z višjimi dohodki, ki imajo manjšo nagnjenost k trošenju | Slika 23: Tudi v letošnjem letu ostajajo visoke preference potrošnikov glede stanovanjskih investicij |   Rast zasebne potrošnje bo letos ob še vedno visokem varčevanju relativno visoka (5,5 %), a ne bo v celoti nadomestila lanskega upada. Po lanskem močnem zmanjšanju bo letos na rast potrošnje gospodinjstev ugodno vplivalo izboljšanje epidemičnih razmer predvsem od maja dalje, ko je prišlo do odpiranja še (do takrat zaprtih) preostalih storitvenih dejavnosti,[[33]](#footnote-34) in nadaljnje izboljšanje razmer na trgu dela. Oboje je spomladi in poleti pripomoglo tudi k izboljšanju zaupanja potrošnikov in umirjanju negotovosti. Zasebna potrošnja je bila tako ob močnem učinku lanske nizke osnove v drugem četrtletju medletno višja za 18,8 %. Nadaljnje okrevanje pričakujemo v tretjem četrtletju, na kar bo vplivala velika usmeritev počitnic in izletov na domači trg ob hkratni možnosti unovčenja lanskih turističnih bonov, ki je bilo podaljšano do konca letošnjega leta, in letos sprejetih bonov z namenom ublažitve posledic epidemije v gostinstvu, turizmu, športu in kulturi. Pričakujemo, da se bo ob nadaljnji rasti razpoložljivega dohodka stopnja varčevanja (ki se je v prvem četrtletju glede na zadnje lansko nekoliko zmanjšala, a ostala precej višja kot pred letom) v naslednjih četrtletjih zmanjšala, a ostala višja kot pred epidemijo. Negotovost, predvsem v povezavi z razvojem epidemične situacije, pa ostaja visoka. |

## Dodana vrednost po dejavnostih

**Predelovalne dejavnosti in gradbeništvo ter z njimi povezane storitve letos nadaljujejo svoje okrevanje in bodo večinoma že dosegle predkrizno raven iz leta 2019.** Predelovalne dejavnosti, ki jih je drugi val epidemije relativno manj prizadel in so že konec lanskega leta presegle predkrizne ravni, so v prvi polovici leta še naprej rasle in podobno predvidevamo za drugo polletje, ko naj bi se rast sicer postopno umirjala zaradi omejitev na strani ponudbe, to je pomanjkanja usposobljenih delavcev ter težav pri dobavi surovin in polizdelkov. S tem bo večina panog predelovalnih dejavnosti raven iz leta 2019 v povprečju dosegla že letos. Izjema bo proizvodnja motornih vozil, saj njeno okrevanje hromijo pomanjkanje polprevodnikov, visoke cene surovin in strukturne spremembe, povezane predvsem s prilagajanjem podnebnim spremembam. V naslednjih dveh letih se bo visoka rast v predelovalnih dejavnostih ob umiritvi rasti tujega povpraševanja postopno približala dolgoročnemu povprečju. Težave z dobavo materialov pa naj bi po trenutnih pričakovanjih postopno izzvenele. Aktivnost v gradbeništvu, ki je okrevala v drugi polovici lanskega leta in v zadnjem četrtletju presegla ravni pred epidemijo, se je v letošnjem prvem polletju četrtletno zniževala predvsem zaradi visokih cen in težav pri dobavi materialov. V drugi polovici leta pričakujemo ponovno rast gradbene aktivnosti, ki bo spodbujena z javnimi investicijami. Še močnejšo rast pričakujemo v prihodnjih dveh letih, na kar bo pomembno vplivala investicijska aktivnost države, spodbujena z EU sredstvi mehanizma za okrevanje in odpornost in z zaključevanjem finančne perspektive 2014–2020. Tudi storitve, ki so bolj vezane na gradbeništvo, predelovalne dejavnosti oziroma okrevanje gospodarske aktivnosti na splošno (npr. arhitekturno-projektantske in svetovalne storitve ter promet), bodo okrevale hitreje in nekatere dosegle predkrizno raven že letos, nekatere pa zaradi predvidenih nadaljnjih omejitev v javnem prometu naslednje leto. Z okrevanjem predelovalnih dejavnosti in prometa ter uspešnim poslovanjem panog, ki dobavljajo farmacevtske izdelke in medicinske potrebščine ter materiale, je povezano tudi nadaljnje dobro poslovanje v trgovini na debelo, ki je lani preprečilo upad dodane vrednosti v skupni trgovski panogi. To poleg sproščanja omejitvenih ukrepov in rasti zasebne potrošnje prispeva k letošnji pospešitvi rasti trgovine. Tudi rast omenjenih storitev in trgovine se bo po letošnji visoki rasti v naslednjih dveh letih postopno umirila.

**Storitve, ki jih je epidemija bolj prizadela, so začele okrevati letos in bodo večinoma predkrizno raven dosegle do leta 2023.** Ob postopnem sproščanju omejitev poslovanja se je v drugem četrtletju izboljšalo poslovanje v gostinskih in nastanitvenih storitvah, igralništvu ter v športnih, kulturnih, razvedrilnih in osebnih dejavnostih, rast pa naj bi se v poletnih mesecih še okrepila. Na to bo podobno kot lani vplivala tudi velika usmeritev počitnic in izletov na domači trg ob istočasni možnosti unovčenja lanskih in letošnjih bonov. Prav tako predvsem poleti in jeseni pričakujemo delno vračanje tujih turistov, zlasti iz sosednjih držav. Še vedno pa bodo na njihovo aktivnost zaviralno delovale nekatere omejitve pri poslovanju, ki ostajajo tudi po odpravi razglasitve epidemije (npr. pogoj PCT), ob morebitnem izrazitejšem porastu okužb pa tudi previdnejše (samoomejitveno) vedenje prebivalstva. Vpliv slednjega na aktivnost se sicer od začetka koronakrize postopoma zmanjšuje, saj se potrošniki in podjetja vse učinkoviteje prilagajajo novim razmeram. Pričakujemo, da se bo rast v vseh omenjenih storitvah s povečanjem obiska tujih turistov v letu 2022 še okrepila, v letu 2023 pa prepolovila, a ostala relativno visoka.

**Dodana vrednost v javnih storitvah se bo letos povečala za 1,8** **%, nato pa se bo v obdobju napovedi njena rast postopno zmanjševala.** To bo predvsem posledica letošnje visoke rasti v zdravstvu in socialnem varstvu, ki se bo v naslednjih letih le malo zmanjšala, zaradi povečanih virov za krepitev zdravstvene oskrbe in socialnega varstva.[[34]](#footnote-35)

|  |  |
| --- | --- |
| **Slika 24: V drugem letošnjem četrtletju je večina panog predelovalnih dejavnosti presegla predkrize ravni, med pomembnejšimi je zaostala le avtomobilska industrija** | **Slika 25: Različno hitro okrevanje storitev; večina še ne dosega predkriznih ravni** |
| Slika 26: Prispevki rasti dodane vrednosti posameznih dejavnosti k spremembi BDP |  |

|  |  |  |
| --- | --- | --- |
| Okvir 3: **Rast cen surovin in polprevodnikov**  **Cene surovin so se v prvi polovici 2021 opazno povečale.** Po močnem upadu ob začetku pandemije v prvih štirih mesecih leta 2020 so se cene sredi leta začele ponovno zviševati, gibanje pa se je v prvih mesecih 2021 še okrepilo. Glavni razlog za rast cen je bilo večje svetovno povpraševanje, povezano z okrevanjem gospodarstev po prvem šoku ob izbruhu epidemije, podprto tudi z najavo velikih infrastrukturnih projektov v ZDA in EU, deloma pa tudi večanje zalog nekaterih neenergetskih surovin v največjih porabnicah. Po podatkih Svetovne banke se je rast cen junija letos sicer umirila, skoraj vse cene neenergetskih surovin pa presegajo ravni izpred začetka epidemije. Najbolj so k rasti v zadnjem letu in pol prispevale cene kovin in mineralov, ki so se glede na leto 2019 zvišale za okoli 45 %. Na cene kovin pomembno vpliva tudi pričakovanje, da bo energetski prehod iz fosilnih goriv povzročil znatno povečanje povpraševanja po kovinah. Slovenija uvozi primerjalno več kovin kot večina drugih držav EU, saj te v zadnjih letih predstavljajo od 3 do 3,5 % celotnega uvoza (povprečje EU je okoli 1 %). Okoli polovico uvoza kovin predstavlja aluminij, ki se je v primerjavi z letom 2019 podražil za več kot 25 %. Opazno so se podražile tudi druge surovine, ki so pomembne za predelovalne dejavnosti in gradbeništvo v Sloveniji (železo, jeklo, les), na svetovnih trgih pa so višje tudi cene hrane in kmetijskih izdelkov. Višje kot pred epidemijo so tudi cene energetskih surovin, predvsem nafte, ki so ob izbruhu epidemije lani dosegle najnižje vrednosti v zadnjih 18 letih.   |  |  | | --- | --- | | Slika 27: Cene surovin na svetovnih trgih so po padcu lani spomladi naraščale in se ohranjajo na višjih ravneh | Slika 28: Ocena pomanjkanja materiala oziroma opreme kot dejavnika omejevanja proizvodnje v dejavnostih z večjim deležem porabe elektronske opreme |   Ob okrevanju svetovnega povpraševanja se je močno povečalo povpraševanje po polprevodnikih, kar pomembno vpliva na posamezne panoge predelovalnih dejavnosti. Proizvodnja polprevodnikov je trenutno omejena, na kratek rok pa je skoraj nemogoče povečati ponudbo teh proizvodov. V drugem četrtletju lani se je močno povečalo svetovno povpraševanje po računalniški in elektronski opremi (delo in izobraževanje na daljavo, rudarjenje ob višjih cenah kriptovalut), s postopnim okrevanjem proizvodnje v avtomobilski industriji pa na začetku letošnjega leta proizvodnja polprevodnikov ni več sledila povpraševanju. Okoli 60 % povpraševanja po polprevodnikih sicer predstavljajo polprevodniki v komunikacijah (npr. mobilna telefonija) ter računalnikih, delež v avtomobilski industriji pa je relativno majhen (okoli 12 %), vendar se povečuje. Ob tem trenutno proizvajalci polprevodnikov dajejo prednost proizvodom, ki prinašajo večjo dodano vrednost, kar pomeni, da je pomanjkanje na trgu manj zahtevnih proizvodov večje (za avtomobilsko industrijo, gospodinjske aparate, itd.). To je že vplivalo na uvoz polprevodnikov v EU,[[35]](#footnote-36) kjer so v zadnjem letu stopnje rasti uvoza teh proizvodov zaostajale za rastmi uvoza v celoti. Posledice zastojev zaradi pomanjkanja polprevodnikov so najbolj vidne v panogah z večjim deležem porabe elektronske opreme, kot so proizvodnja računalnikov in elektronike, električne opreme ter avtomobilov, skupaj z višjimi cenami drugih surovin pa ima tako pomanjkanje lahko pomemben vpliv tudi na dobavni čas in cene dobaviteljev teh končnih izdelkov. Pomanjkanje polprevodnikov zaenkrat še ni imelo vidnega vpliva na cene proizvajalcev v EU in ZDA,[[36]](#footnote-37) ob tem pa ECB (2021a) navaja, da se bodo lahko pritiski na rast cen zaradi pomanjkanja pokazali s precejšnim časovnim zamikom. Ena najbolj prizadetih industrij v EU je avtomobilska.[[37]](#footnote-39) V tej panogi je v Sloveniji pomanjkanje polprevodnikov že povzročilo začasne zaustavitve proizvodnje, skupaj z višjimi cenami kovin in jekla pa bo pomembno vplivalo na proizvodnjo v nadaljevanju leta.  Dvig cen surovin, težave z dobavami[[38]](#footnote-40) in pomanjkanjem polprevodnikov so vplivale na uvozne in izvozne cene proizvajalcev; ocenjujemo, da bo postopoma večji tudi vpliv na končne cene potrošnikov. Zaradi odprtosti slovenskega gospodarstva[[39]](#footnote-41) zunanji pogoji poslovanja in zunanji cenovni šoki močno vplivajo nanj. Višje cene energentov, neenergetskih surovin in proizvodov za investicije so se že odrazile v cenah slovenskih proizvajalcev, ki so se v zadnjih mesecih močno okrepile na domačem in tujih trgih. Ob tem ocenjujemo, da se bodo letos uvozne cene zvišale bolj kot izvozne, kar bo opazno poslabšalo pogoje menjave (glej Poglavje 3.6). Povišanje cen surovin se delno že preliva tudi v končne cene potrošnikov (glej Poglavje 3.5). |

## Zaposlenost in brezposelnost

**Po prekinitvi večletnih ugodnih gibanj na trgu dela v prvem valu epidemije lani se zaposlenost od druge polovice lanskega leta vztrajno povečuje, brezposelnost pa zmanjšuje.** Zaposlenost je bila še ob koncu leta 2019 zgodovinsko visoka, brezposelnost pa se je približevala rekordno nizkim ravnem. Od sredine marca lani so se s sprejetjem ukrepov za zajezitev epidemije koronavirusa razmere na trgu dela naglo poslabšale, pri čemer je zlasti aprila število delovno aktivnih močno padlo (za 0,9 %), število registriranih brezposelnih pa se je povečalo (za 19,9 %). Hitro sprejetje interventne zakonodaje za ohranjanje delovnih mest in blažitev posledic epidemije je pomembno vplivalo na to, da je bil padec zaposlenosti v primerjavi s padcem BDP precej manjši, prilagoditev na trgu dela pa je v večji meri vplivala na število opravljenih delovnih ur (Slika 30).[[40]](#footnote-42) S ponovnim zagonom večine dejavnosti so se razmere na trgu dela začele postopno izboljševati. Okrevanje, ki se je sicer pospešeno nadaljevalo tudi v prvi polovici letošnjega leta, je bilo po dejavnostih precej različno, na kar je vplivala prisotnost omejevalnih ukrepov v nekaterih dejavnostih. Zaposlenost je bila v drugem četrtletju letos medletno višja za 1,4 %, pri čemer je v zasebnem sektorju vidneje okrevala zlasti v gradbeništvu, predelovalnih dejavnostih, trgovini ter v strokovnih, znanstvenih in tehničnih dejavnostih.[[41]](#footnote-43) Še vedno pa je bila nižja v gostinstvu (za -1,8 %) ter v kulturnih in razvedrilnih dejavnostih (za -2,1 %).[[42]](#footnote-44) V javnem sektorju se je rast zaposlenosti tako lani kot letos še okrepila zaradi močno povečanih potreb najbolj v zdravstvu (5,2 %). Ob naraščajočem povpraševanju po delovni sili se je nadaljevalo tudi upadanje števila brezposelnih. Konec avgusta je bilo brezposelnih 69.292 oseb, kar je 21,4 % manj kot pred letom in 1,9 % manj kot konec avgusta 2019.

|  |  |
| --- | --- |
| Slika 29: Vpliv epidemije na trg dela so lani in tudi letos močno omilili interventni ukrepi | Slika 30: Trg dela se je na padec BDP v večji meri prilagodil z manjšim številom opravljenih delovnih ur |

**Ob rasti povpraševanja po delovni sili se v nekaterih dejavnostih v zadnjih mesecih znova krepi pomanjkanje ustrezne delovne sile.** Na visoko povpraševanje po delovni sili in na njeno premajhno ponudbo kaže tudi stopnja prostih delovnih mest,[[43]](#footnote-45) ki je v drugem četrtletju dosegla najvišjo raven v zadnjih desetih letih (2,6 %), pri čemer je bilo po podatkih SURS razpoložljivih 20,5 tisoč prostih delovnih mest. V nekaterih dejavnostih pomanjkanje delovne sile vpliva tudi na obseg proizvodnje. Pomanjkanje delovne sile je sicer po dejavnostih različno; v drugem četrtletju je preseglo svoj predhodni vrh v predelovalnih dejavnostih, vrhu pa se je približalo v gradbeništvu, prometu in v nekaterih drugih dejavnostih. Ob ponovnem odprtju dejavnosti se je pomanjkanje še posebej močno povečalo v gostinstvu, kar bi lahko bil običajni odziv, ko odprtih delovnih mest v kratkem času še ni bilo možno zapolniti, lahko pa nakazuje, da je zaradi dolgotrajnega zaprtja del delovne sile prešel v druge dejavnosti. Obsežnejše realokacije delovne sile razpoložljivi kazalniki sicer do sedaj še ne potrjujejo (glej Okvir 4).

|  |  |
| --- | --- |
| Slika 31: Stopnja prostih delovnih mest se je v nekaterih dejavnostih v zadnjih mesecih močno povišala | Slika 32: Pomanjkanje delovne sile ponekod predstavlja omejitev pri običajnem poslovanju |

**Zaposlenost se bo v nadaljevanju letošnjega leta postopoma še povečevala, brezposelnost pa zniževala, še naprej bo pomemben vpliv epidemičnih razmer; v prihodnjih dveh letih se bodo ugodna gibanja nadaljevala, a bodo v ospredje zaradi demografskih gibanj prišle vedno večje omejitve, povezane z razpoložljivostjo delovne sile.** Za leto 2021 pričakujemo 0,8-odstotno rast zaposlenosti in znižanje povprečnega števila brezposelnih, ki bo le še za 2 % večje kot leta 2019. V drugi polovici leta predpostavljamo nadaljevanje zmerne rasti zaposlenosti in postopnega upadanja števila registriranih brezposelnih, kar nakazuje tudi razmeroma visoka raven kratkoročnega kazalnika pričakovanj o prihodnjem zaposlovanju. Z rastjo povpraševanja po delu se bo krepil tudi obseg opravljenih delovnih ur. Gibanja na trgu dela bodo sicer še naprej močno odvisna od razvoja epidemične slike. V prihodnjih dveh letih naj bi se okrevanje na trgu dela postopno nadaljevalo, pri čemer bo ob koncu obdobja napovedi število zaposlenih za okoli 30 tisoč večje kot leta 2019, število brezposelnih pa bo padlo na 65 tisoč. Ocenjujemo, da se bo povečala stopnja aktivnosti v starostnih skupinah 55–64 let in tudi 15–29 let in da se bodo na trg dela postopoma znova vključevale tudi osebe, ki so zlasti na začetku lanskega leta (začasno) prestopile v neaktivnost, kar se bo odrazilo v nadaljnjem povečevanju stopnje aktivnosti. Povpraševanje po delu bo še naprej delovalo kot dejavnik privabljanja tujih delavcev, s čimer se bo neto selitveni priliv, ki je ob koncu lanskega in v začetku letošnjega leta sicer vidno upadel, postopno povečeval.[[44]](#footnote-46) V prihodnjih letih bodo na gibanja na trgu dela vedno bolj vplivale omejitve povezane z razpoložljivostjo delovne sile zaradi demografskih sprememb, kar je bilo značilno tudi za obdobje pred koronakrizo. Razmere na trgu dela bi zaradi tega lahko znova predstavljale vedno večjo omejitev za rast dodane vrednosti.

|  |  |
| --- | --- |
| Slika 33: Kratkoročna pričakovanja o zaposlovanju nakazujejo nadaljnjo, a zmernejšo rast zaposlenosti | Slika 34: Participacija na trgu dela je v najbolj aktivni starosti (30–54 let) že visoka, zato se bo participacija v prihodnje poviševala zlasti med starejšimi |

Slika 35: Neugodna demografska gibanja (povečevanje deleža starejšega prebivalstva) se bodo v prihodnje nadaljevala in povzročala pomanjkanje delovne sile



Tabela 4: Napoved zaposlenosti in brezposelnosti

|  |  |  |  |  |  |  |
| --- | --- | --- | --- | --- | --- | --- |
| v % | 2020 | 2021 | | 2022 | | 2023 |
| marec 2020 | september 2021 | marec 2020 | september 2021 | september 2021 |
| Zaposlenost po SNA, rast | -0,6 | 0,8 | **0,8** | 1,5 | **1,5** | **1,2** |
| Število registriranih brezposelnih, povprečje v letu | 85,0 | 83,1 | **75,4** | 80,7 | **67,8** | **65,0** |
| Stopnja registrirane brezposelnosti | 8,7 | 8,5 | **7,7** | 8,1 | **6,9** | **6,6** |
| Stopnja brezposelnosti po anketi o delovni sili | 5,0 | 5,0 | **4,7** | 4,8 | **4,3** | **4,2** |

Vir: SURS (2021b), 2021−2023 napoved UMAR.

|  |  |  |
| --- | --- | --- |
| Okvir 4: Ali je od začetka epidemije prišlo do večje realokacije delovne sile?  Zaradi velikih razlik v prizadetosti dejavnosti med epidemijo se poveča možnost prehajanja delovne sile iz bolj v manj prizadete dejavnosti. Medtem ko so bile nekatere dejavnosti zaradi svoje narave ob padcu gospodarske aktivnosti in zaprtja manj prizadete in so si tudi hitro opomogle, so bile druge, zlasti gostinstvo, kulturne in razvedrilne dejavnosti ter sprva deloma tudi trgovina, zaradi dlje časa trajajočih omejitvenih ukrepov pri svojem poslovanju prizadete precej bolj. Dlje časa kot je posamezna dejavnost prizadeta, večja je verjetnost realokacije zaposlenih od bolj k manj prizadetim dejavnostim z večjo možnostjo za zaposlitev (Aaronson idr., 2021).  Vpogled v obseg realokacije delovne sile omogoča analiza prehodov in tokov zaposlenih med dejavnostmi. Po vzoru analize IMF (2021a) smo analizirali prehode zaposlenih iz ene dejavnosti v drugo na podlagi anketnih individualnih podatkov Raziskovanja o aktivnem in neaktivnem prebivalstvu (ANP) ter podatkov Statističnega registra delovno aktivnega prebivalstva (SRDAP). Anketni podatki omogočajo vpogled v tranzicije posameznika v in iz zaposlitve, podatki SRDAP pa vpogled v agregatni obseg prehodov med dejavnostmi. Anketni podatki kažejo (Slika 36), da se je verjetnost, da povprečen posameznik preide iz brezposelnosti v zaposlitev v letu 2020 zmanjšala in bila podobna tisti iz obdobja 2009–2013, verjetnost za izgubo zaposlitve pa je bila le malo večja kot v konjunkturnih letih pred izbruhom epidemije, na kar so vplivali sprejeti interventni ukrepi za ohranjanje delovnih mest. Pri tem se verjetnost menjave sektorja zaposlitve na agregatni ravni ni bistveno spremenila. Registrski podatki sicer kažejo (Slika 37), da je do nekoliko več menjav zaposlitev v krajšem obdobju prišlo zgolj v kulturnih, razvedrilnih in rekreacijskih dejavnostih, ki so jih omejevalni ukrepi najbolj prizadeli. Opisana gibanja lahko pomenijo, da zaposleni in podjetja niso pričakovala, da bodo omejitve in nižja aktivnost, ki jih je prinesla koronakriza, dolgotrajne.   |  |  | | --- | --- | | Slika 36: Verjetnost, da posameznik dobi zaposlitev ali jo izgubi, je bila v letu 2020 podobna tisti iz pretekle gospodarsko-finančne krize | Slika 37: Delež zaposlenih, ki je menjal dejavnost zaposlitve, se je povečal zgolj za kratek čas v nekaterih dejavnostih | |

## Plače

**Rast statistično izkazane povprečne bruto plače so v lanskem in letošnjem letu močno zaznamovali uveljavljeni interventni ukrepi za ohranjanje delovnih mest v povezavi z metodologijo izračuna plač in izplačila dodatkov, povezanih z razglasitvijo epidemije.** Rast bruto plač je v preteklih letih postopoma naraščala in bila še v prvih dveh mesecih lani medletno visoka zaradi dviga minimalne plače, splošnega pomanjkanja delovne sile in dogovorov s sindikati javnega sektorja iz leta 2018. V obdobju epidemije in veljavnosti ukrepov za ohranjanje delovnih mest gibanje mesečne povprečne plače ni odražalo gibanja dohodkov zaposlenih in osnove za prispevke za socialno varnost. Na njeno gibanje od marca je predvsem v zasebnem sektorju močno vplival način izračunavanja plač v povezavi s sprejetimi interventnimi ukrepi za ohranjanje delovnih mest. V statistiko plač se namreč šteje zgolj del plače, ki ga v svoje breme plača delodajalec, ne pa tudi del, ki ga sofinancira država. Napotitev precejšnjega dela zaposlenih na začasno čakanje na delo in uporaba ukrepa delnega subvencioniranja polnega delovnega časa sta vplivali na zmanjšanje mase plač, izplačanih v breme delodajalca, še bolj pa na zmanjšanje števila zaposlenih oseb, ki so prejele plačo (glej Okvir 1 v Pomladanski napovedi UMAR, 2021a, str. 26).[[45]](#footnote-47) To je imelo skupaj z izplačanimi dodatki za delo v kriznih razmerah[[46]](#footnote-48) za posledico precejšnje povečanje bruto plače na zaposlenega v povprečju lanskega leta (5,8 %) kljub padcu gospodarske aktivnosti. Tudi v prvi polovici letošnjega leta je medletna rast bruto plače na zaposlenega močno nihala. V zasebnem sektorju je na rast poleg višje minimalne plače[[47]](#footnote-49) in pritiskov pomanjkanja delovne sile vplivala predvsem dinamika vračanja zaposlenih oseb, ki so bile vključene v posamezni interventni ukrep, nazaj v zaposlitev. V javnem sektorju pa je na gibanje vplivala dinamika izplačil dodatkov. V prvi polovici leta 2021 je bila tako povprečna bruto plača nominalno višja za 8,2 %, v zasebnem sektorju za 5,4 %, v javnem pa za 12,8 %.

|  |  |
| --- | --- |
| Slika 38: Interventni ukrepi za ohranjanje delovnih mest so vplivali na rast statistično prikazane mase plač ter na število prejemnikov plač, kar je vplivalo na močno nihanje rasti povprečne plače na zaposlenega | Slika 39: Gibanje povprečne bruto plače v zasebnem sektorju je bilo podvrženo predvsem spremembam obsega vključitev v interventne ukrepe, v javnem pa izplačilom dodatkov za delo v kriznih razmerah |

**Rast statistično prikazane bruto plače bo v povprečju letošnjega leta zaradi visoke rasti v prvi polovici leta še visoka, v prihodnjem letu pa bo zaradi odsotnosti izplačevanja dodatkov, povezanih z razglasitvijo epidemije, nižja. Proti koncu obdobja napovedi se bo rast postopoma okrepila, na kar bo v vedno večji meri vplivala omejena ponudba delovne sile.** Napoved bruto plač ob upoštevanju metodoloških specifičnosti sicer temelji na nekaterih pomembnih predpostavkah.[[48]](#footnote-50) Predvidevamo, da se bo v drugi polovici leta zaradi odprave ukrepa čakanja na delo, v katerega je bil vključen velik delež zaposlenih, in neizplačevanja dodatkov, povezanih z razglasitvijo epidemije v javnem sektorju, rast bruto plače umirila in ne bo podvržena večjim nihanjem. Zaradi močne rasti v prvi polovici leta bo sicer v povprečju celotnega leta rast ostala visoka. Prihodnje leto bo rast precej nižja, na kar bo vplival relativno nizek prenos s konca letošnjega leta in odsotnost drugih pritiskov, povezanih z izplačili dodatkov. Ob koncu obdobja napovedi se bo rast plač skladno z gospodarskim okrevanjem in postopnim povečevanjem omejitev, povezanih z razpoložljivostjo delovne sile, nekoliko okrepila.

**Zaradi močnega učinka metodoloških posebnosti statistično prikazana bruto plača v danih razmerah ne odraža dejanskega gibanja dohodkov zaposlenih ali prispevne osnove za socialne prispevke. Zato smo pripravili napoved prilagojene bruto plače z vključenimi izplačili države in oceno prispevne osnove kot podlago gibanja prispevkov za socialno varnost.** Pomembnejša dodatna izplačila, ki smo jih vključili v oceno prilagojene bruto plače (pri pravnih osebah), pri čemer so bila nekatera izplačana v breme države, so: nadomestila plač za čakanje na delo, subvencije skrajšanega delovnega časa, krizni dodatek po PKP1, posamezni prispevki države, decembrski krizni dodatek in subvencioniranje minimalne plače. V oceno prispevne osnove pa smo vključili zgolj obseg sredstev, od katerih so se dejansko izplačevali prispevki za socialno varnost (krizni dodatki, izplačani med lanskim prvim valom, so namreč vključeni v prilagojene bruto plače, ne pa tudi v prilagojeno prispevno osnovo, saj se od njih niso obračunavali prispevki). Ocena prilagojene bruto plače z vključenimi izplačili države (7,5 %) je bila v lanskem letu tako precej višja kot statistično prikazana bruto plača (5,8 %), a bo rast v letošnjem letu zaradi visoke lanske osnove in prenehanja izplačevanja nadomestil za čakanje na delo nižja. Tudi visoka osnova iz prve polovice letošnjega leta (zlasti zaradi izplačevanja covid dodatkov) bo vplivala na to, da bo rast prilagojene bruto plače še v prihodnjem letu ostala nizka. Rast prispevne osnove je bila po visokih stopnjah v preteklih letih lani okoli 4-odstotna, kar je med drugim posledica znižanja dohodkov zaposlenih, vključenih v interventne ukrepe, pa tudi znižanja zaposlenosti in velikega zmanjšanja nekaterih ostalih prejemkov iz dela. Zaradi nizke lanske ravni, letošnjega predvidenega okrevanja zaposlenosti, visokih izplačil dodatkov v povezavi z epidemijo v javnem sektorju v prvi polovici leta, prenehanja veljavnosti interventnega ukrepa čakanja na delo in ponovne rasti ostalih kategorij prejemkov bo rast ocenjene prispevne osnove letos višja (8,4 %).[[49]](#footnote-51) V prihodnjem letu bo rast ob odsotnosti izplačil dodatkov precej zmernejša (2,2 %), ob koncu obdobja napovedi pa naj bi se znova okrepila (4,4 %).

Tabela 5: Napoved rasti povprečne bruto plače in povprečne bruto plače, ki je prilagojena za subvencije države

|  |  |  |  |  |  |
| --- | --- | --- | --- | --- | --- |
| Stopnje rasti, v % | 2019 | 2020 | 2021 | 2022 | 2023 |
| Bruto plača na zaposlenega (statistika plač)\* | 4,3 | 5,8\* | **5,8\*** | **1,2\*** | **2,9** |
| Prilagojena bruto plača\*\* | 4,3 | 7,5\*\* | **4,9\*\*** | **0,6\*\*** | **2,9** |

Vir: SURS (2021b), 2020−2023 ocena in napoved UMAR.

Opomba: \*Na rast statistično izkazane povprečne bruto plače (pri pravnih osebah) v obdobju 2020-2022 močno vplivajo interventni ukrepi v povezavi z metodološko specifiko izračuna povprečnih plač, saj v takšno plačo niso zajeta izplačila plače ali osebe, ki so plačo prejele, ki jo je sofinancirala država. V plačo je vključen zgolj del izplačil, ki ga je v svoje breme plačal delodajalec. Ker so bila izplačila države v okviru čakanja na delo in skrajšanega delovne časa znatna, navedena rast plač v obdobju kot kazalnik gibanja dohodkov zaposlenih ni ustrezna in ni neposredno primerljiva z rastjo plač iz preteklih let, niti z rastjo dohodkov po drugih virih. \*\*Prilagojena bruto plača je ocena, ki je glede na objavljeno bruto plačo po statistiki plač (pri pravnih osebah) povečana za izplačila, ki so bila izplačana v breme države, in posamezne krizne dodatke. Prilagojeno je tudi število prejemnikov plač.

|  |  |
| --- | --- |
| Slika 40: Število oseb, ki so bile vključene v interventne ukrepe, se je v zadnjih mesecih postopoma zmanjševalo | Slika 41: Prihodki iz prispevkov za socialno varnost in ocena prispevne osnove |

## Inflacija

**Cene življenjskih potrebščin se bodo, po lanskem znižanju, letos in v naslednjih dveh letih ob predpostavki zmernega gospodarskega okrevanja postopno povečale proti dvema odstotkoma.** V prvih osmih mesecih letošnjega leta se je medletna rast cen okrepila (na 1 %[[50]](#footnote-52)). K rasti so ob koncu prvega četrtletja v največji meri prispevale višje cene energentov, tako zaradi nizke osnove ob začetku epidemije,[[51]](#footnote-53) kot tudi letošnje rasti cen nafte. Postopoma so se pričele krepiti tudi cene neenergetskega industrijskega blaga, kar je po naši oceni posledica naslednjih dejavnikov: (i) visokih cen surovin, (ii) ozkih grl v proizvodnji, (iii) večjega povpraševanja ob postopnem rahljanju omejitvenih ukrepov, (iv) višjih stroškov[[52]](#footnote-54) in (v) drugačnih sezonskih gibanj cen v določenih skupinah proizvodov (obleka in obutev). V prihodnjih mesecih pričakujemo, da se bo prispevek energentov k inflaciji ohranil na doseženih ravneh, omejitveni dejavniki proizvodnje in solidno povpraševanje pa se bodo v nekoliko večji meri prelili tudi v cene blaga in storitev, kar bo vplivalo na višjo inflacijo. Rast cen hrane in storitev naj bi letos ostala zmerna. Vse to bo v povprečju letošnjega leta vplivalo na skupno 1,4-odstotno rast cen življenjskih potrebščin,[[53]](#footnote-55) ki se bo v letu 2022 še okrepila (na 2 %), na kar bo poleg visokega prenosa iz letošnjega leta vplivala višja rast cen storitev ob postopnem okrevanju storitvenih dejavnosti, katerih delovanje je bilo zaradi ukrepov za preprečevanje širjenja okužb bolj omejeno. Inflacija bo okoli 2-odstotna tudi leta 2023, ko se bo rast cen storitev ob manjšem vplivu omejitvenih ukrepov še nekoliko okrepila. Rast cen neenergetskega industrijskega blaga se bo postopoma upočasnila, a bo še vedno višja kot v letih pred izbruhom epidemije, saj ocenjujemo, da se bo vztrajanje cen neenergetskih surovin okrog doseženih ravni prelivalo v končne cene v daljšem časovnem obdobju. Postopno se bodo krepile tudi cene hrane.

Tabela 6: Napoved inflacije

|  |  |  |  |  |  |  |
| --- | --- | --- | --- | --- | --- | --- |
| v % | 2020 | 2021 | | 2022 | | 2023 |
| marec 2021 | september 2021 | marec 2021 | september 2021 | september 2021 |
| Inflacija – dec./dec. | -1,1 | 1,1 | **2,5** | 1,5 | **1,9** | **2,0** |
| Inflacija − povprečje leta | -0,1 | 0,8 | **1,4** | 1,2 | **2,0** | **1,9** |

Vir: SURS (2021b), 2021−2023 napoved UMAR.

|  |  |
| --- | --- |
| Slika 42: K inflaciji največ prispevajo rasti cen energentov, krepi se tudi prispevek neenergetskega industrijskega blaga | Slika 43: Inflacija bo v naslednjih dveh letih okoli dveh odstotkov |

## Tekoči račun plačilne bilance

**Presežek tekočega računa plačilne bilance se bo v obdobju 2021–2023 zniževal, vendar se bo ohranil na visoki ravni (okoli 4 % BDP).**Ohranjanje visokega presežka glede na BDP je posledica obsežnega varčevanja zasebnega sektorja (gospodinjstev in nefinančnih družb), ki presega raven investicij. K presežku bosta še naprej prispevala tako menjava blaga kot storitev, pri čemer se bo vpliv *menjave storitev* zaradi njihovega okrevanja po lanskem globokem padcu v obdobju napovedi povečeval, presežek v *blagovni menjavi* pa se bo zmanjševal. Slednje bo glavni dejavnik znižanja presežka z letošnjih 4,6 % BDP na 3,8 % leta 2023. Letos bodo na zmanjšanje presežka blagovne menjave poleg višje realne rasti uvoza od izvoza blaga vplivali tudi poslabšani pogoji menjave.[[54]](#footnote-56) Zaradi letošnje rasti cen energentov in ostalih primarnih surovin po njihovem lanskem padcu bo namreč rast uvoznih cen višja od izvoznih, kar bo pogoje menjave poslabšalo za 2 %. Od leta 2022 pa se bo presežek *blagovne menjave* zmanjševal zaradi nadaljnje zmernejše rasti izvoza od uvoza, ki ga bo še naprej podpirala solidna rast domače zasebne in investicijske potrošnje. K rasti presežka v *menjavi storitev* bo letos prispeval predvsem promet in ostale storitve,[[55]](#footnote-57) v prihodnjih dveh letih pa bodo okrevale vse storitve, zlasti potovanja. Primanjkljaja v bilancah *primarnih in sekundarnih dohodkov* se bosta v obdobju napovedi povečevala in nekoliko prispevala k zmanjšanju presežka na tekočem računu. Prvi se bo povečeval zaradi višjih neto izplačil dividend in reinvestiranih dobičkov zaradi okrevanja gospodarske aktivnosti. Zlasti letos se bodo povečala neto plačila obresti na zunanji dolg zaradi večjega zadolževanja državnega sektorja.[[56]](#footnote-58) Letos pa bo nižji tudi presežek dohodkov od dela, saj pričakujemo nižje prihodke od dela dnevnih migrantov v tujini ter malo višje prihodke tujcev na delu v Sloveniji. Nekoliko bodo povečanje primanjkljaja primarnih dohodkov ublažile prejete subvencije iz proračuna EU.[[57]](#footnote-59) Primanjkljaj *sekundarnih dohodkov* pa se bo poviševal zlasti zaradi manj prejetih sredstev iz Evropskega socialnega sklada,[[58]](#footnote-60) višjih vplačil v proračun EU iz naslova bruto nacionalnega dohodka in davka na dodano vrednost ter višjih neto odlivov transferjev zasebnega sektorja.

Tabela 7: Napoved tekočega računa plačilne bilance – plačilno bilančna statistika

|  |  |  |  |  |  |  |
| --- | --- | --- | --- | --- | --- | --- |
|  | 2020 | 2021 | | 2022 | | 2023 |
| marec 2021 | september 2021 | marec 2021 | september 2021 | september 2021 |
| Tekoči račun, v mio EUR | 3.462 | 3.220 | **2.337** | 3.128 | **2.138** | **2.116** |
| Tekoči račun, delež v primerjavi z BDP, v % | 7,4 | 6,6 | **4,6** | 6,1 | **4,0** | **3,8** |

Vir: BS(2021), 2021−2023 napoved UMAR.

|  |  |
| --- | --- |
| Slika 44: Presežek tekočega računa se bo v obdobju napovedi zniževal, a ostal precej visok | Slika 45: Cenovna gibanja bodo imela letos na saldo menjave blaga opazen negativen učinek |

# Tveganja glede uresničitve napovedi

**Največje negativno tveganje za uresničitev Jesenske napovedi ostaja povezano z epidemičnimi razmerami v Sloveniji in v najpomembnejših trgovinskih partnericah, pomembno je tudi premišljeno prilagajanje ukrepov za blaženje posledic epidemije glede na epidemično in gospodarsko situacijo.** Morebitni strožji omejitveni ukrepi ob novih valovih okužb, tudi kot posledica novih in bolj nalezljivih mutacij koronavirusa in/ali nezadostne precepljenosti, ter s tem povezana ponovna večja zaprtja gospodarstev v prihodnje predstavljajo največje tveganje za stabilnejše okrevanje. Visoka negotovost oziroma zaskrbljenost gospodinjstev zaradi potencialne ogroženosti posameznih delovnih mest ter zaprtje oziroma omejeno delovanje predvsem storitvenih dejavnosti, ki zahtevajo več stika, bi vplivala tudi na ohranjanje visoke ravni previdnostnega in prisilnega varčevanja oziroma njegovo počasnejše sproščanje. Večji vpliv podjetniških težav, zlasti v nekaterih bolj prizadetih storitvenih dejavnostih, bi lahko vodil v več propadov in stečajev podjetij, kar bi imelo večji negativen vpliv na trg dela (predvsem v obliki večjega števila dolgotrajno brezposelnih) ter posledično prizadetost bančnega in finančnega sektorja. Zato premišljeno prilagajanje ukrepov za blaženje posledic epidemije glede na epidemično in gospodarsko situacijo ostaja pomembno. Na globalni ravni negativna tveganja za gospodarsko aktivnost ostajajo povezana s trgovinskimi napetostmi, geopolitičnimi spori, socialnimi nemiri in posledicami podnebnih sprememb. Tveganje za višjo rast cen je povezano z morebitnim hitrejšim okrevanjem svetovnih gospodarstev in z daljšim vztrajanjem trenutnih omejitev na ponudbeni strani (pomanjkanje nekaterih surovin in polizdelkov in posledična visoka rast njihovih cen). Višja inflacija bi lahko pripeljala do hitrejšega dviga obrestnih mer, kar bi negativno vplivalo na posojilno in investicijsko aktivnost. Tudi tempo javnofinančne konsolidacije po letu 2022 je še negotov – Jesenska napoved predpostavlja, da bo konsolidacija v prihodnjih letih potekala postopoma in brez izrazitih rezov v fleksibilne kategorije izdatkov.

**Obstajajo tudi možnosti za višjo gospodarsko rast od osrednje napovedi.** Do tega bi lahko prišlo v primeru hitrejšega trajnega izboljšanja epidemičnih razmer od pričakovanj. Povečano mednarodno sodelovanje v povezavi s proizvodnjo in distribucijo cepiv bi prav tako omogočilo hitrejšo globalno precepljenost in posledično okrevanje. Hitrejše izboljšanje epidemičnih razmer bi lahko vplivalo na hitrejšo potrošnjo presežnih prihrankov gospodinjstev in tudi hitrejšo rast investicij zaradi višje stopnje zaupanja. Višja svetovna gospodarska rast, še posebno zaradi višje rasti v ZDA, predstavlja dodatno pozitivno tveganje, saj bi to izboljšalo tudi gospodarske razmere v EU. Možnost za hitrejše okrevanje predstavlja hiter in učinkovit zagon črpanja sredstev iz lanskega julija dogovorjenega novega večletnega finančnega okvira in izrednega finančnega paketa (Naslednja generacija EU) v Sloveniji in naših glavnih trgovinskih partnericah. EU sredstva prinašajo priložnost za učinkovito spoprijemanje z razvojnimi izzivi, med katerimi so ključni: okrepitev podpore raziskavam, inovacijam in digitalizaciji za dvig produktivnosti, zelena preobrazba s prehodom na bolj trajnosten gospodarski razvoj ter sistemske prilagoditve sistemov socialne zaščite, ki jih v pretežni meri narekujejo demografska gibanja, in zmanjšujejo dolgoročne posledice te krize. Na uresničitev osrednjega scenarija bi poleg tega lahko vplivali tudi predlogi zakonodaje (zlasti davčne reforme in ureditve dolgotrajne oskrbe), ki so še v parlamentarni obravnavi. Kratkoročno njihovo sprejetje predstavlja možnost za višjo gospodarsko rast, obenem pa tudi tveganje za višji javnofinančni primanjkljaj.

|  |
| --- |
| Okvir 5: Alternativni scenariji  **Negotovost in tveganja za uresničitev osrednje napovedi ostajajo visoka in so povezana z epidemičnimi razmerami ter prilagajanjem ekonomije na te razmere.** V primeru znatnega poslabšanja teh razmer zaradi intenzivnega izbruha virusa in polnjenja bolnišničnih kapacitet bi se znova lahko ohromilo poslovanje nekaterih storitvenih dejavnosti, potrošniki pa bi postali še previdnejši pri svojem obnašanju. Prizadeto bi bilo predvsem trošenje gospodinjstev, deloma pa tudi investicije in izvoz. Posledično povečano število stečajev in višja brezposelnost pa bi vplivala tudi na počasnejše okrevanje prihodnje leto. Med pozitivnimi tveganji izpostavljamo hitrejše umirjanje epidemične situacije in/ali še učinkovitejše prilagajanje ekonomije na te razmere, ki bi dovoljevalo krepitev aktivnosti tudi ob slabši epidemični sliki. Vse to bi omogočilo večji pospešek domačega povpraševanja in sprostitev storitvenih dejavnosti. Hkrati bi lahko bila višja tudi rast izvoza, saj izvoz storitev predstavlja precejšen del izvoza. Gospodarska rast bi bila v tem primeru lahko precej višja, tako da bi leta 2022 dosegli raven BDP, ki smo jo za to leto napovedovali že pred izbruhom epidemije.  Slika 46: Prikaz osnovnega in alternativnih scenarijev |

# Proizvodna vrzel in rast potencialnega BDP

**V trenutnih razmerah domačih in mednarodnih tveganj, povezanih z epidemičnimi razmerami, sta oceni potencialnega BDP[[59]](#footnote-61) in proizvodne vrzeli podvrženi še večjim negotovostim in tveganju za kasnejše spremembe.** Potencialni BDP ni neposredno izmerljiv, ampak ga je treba oceniti. Njegove ocene se lahko spreminjajo v odvisnosti od vhodnih podatkov ali metodologije. Vhodni podatki se pogosto spreminjajo zaradi revizije rasti BDP v preteklih letih, sprememb v napovedi rasti BDP ali drugih vhodnih kategorij ter sprememb v dolžini vključenih časovnih serij. Zaradi teh dejavnikov so lahko kasnejše ocene potencialnega BDP in proizvodne vrzeli za isto obdobje drugačne. Ker je v sedanjih razmerah verjetnost prihodnjih revizij vhodnih podatkov večja kot običajno, je trenutne ocene potencialnega BDP in proizvodne vrzeli smiselno upoštevati zgolj v kontekstu predpostavk in širše gospodarske slike, v kateri so bile narejene.

**Po trenutni oceni naj bi potencialni BDP, po lanski nižji rasti, letos in v prihodnjih dveh letih razmeroma hitro okreval, k čemur bosta pripomogla predvidena krepitev investicij in posledično kapitala ter izboljšanje razmer na trgu dela.** Rast potencialnega BDP je bila po več letih postopne krepitve v lanskem letu nižja, pri čemer ocenjujemo, da so interventni ukrepi posledice koronakrize na proizvodne dejavnike vidno omejili. Potencialna rast naj bi v povprečju obdobja napovedi (2021–2023) znašala 2,7 %. K potencialni rasti naj bi v obdobju napovedi še vedno največ prispevala *skupna faktorska produktivnost* (1,6 o. t.), katere rast bo predvidoma podobna kot v obdobju pred gospodarsko in finančno krizo. Ob predvideni rasti investicij, povezani z dodatnimi EU sredstvi, naj bi se prispevek *kapitala* v obdobju 2021–2023 precej povečeval, vendar bo v povprečju (0,6 o. t.) še vedno nižji kot v daljšem obdobju pred prejšnjo krizo.[[60]](#footnote-62) To je posledica majhnega obsega investicij v večletnem obdobju po začetku gospodarske in finančne krize. Proizvodni dejavnik *delo* naj bi k potencialni rasti v obdobju napovedi v povprečju prispeval 0,6 o. t., kar bo tudi odraz predvidene ponovne krepitve nadaljnjega zviševanja stopnje aktivnosti in pritoka tuje delovne sile. To bo tudi vidno blažilo postopno upadanje števila prebivalcev v starosti 20–64 let, ki zadnjih deset let negativno vpliva na obseg razpoložljive delovne sile.

|  |  |
| --- | --- |
| Slika 47: Sprememba potencialnega BDP, primerjava izračunov UMAR in EK | Slika 48: BDP in potencialni BDP |

|  |  |
| --- | --- |
| Slika 49: Prispevki posameznih komponent k potencialni rasti BDP | Slika 50: Proizvodna vrzel, primerjava izračunov UMAR in EK |

(IHS Markit, 2021) (MF, 2021a)

(Bruegel.org in Zachmann, 2020; DARS, 2021; ENTSO-E, 2021; FURS, 2021)

(EK, 2021a; WB, 2021)

(SURS, 2021a, 2021c)

(ZRSZ, 2021)

(EK, 2021b)

(MF, 2021b)

# Literatura in viri

1. Aaronson, D., Lewers, R. in Sullivan, D. G. (2021). Labor reallocation during the Covid-19 pandemic. *Chicago Fed Letter*, (455). https://doi.org/10.21033/cfl-2021-455
2. Barchart. (2021). Futures Crude Oil Brent Prices. Pridobljeno s https://www.barchart.com/futures/quotes/CB\*0/futures-prices
3. Blanchard, O. J. in Leigh, D. (2013). Growth forecast errors and fiscal multipliers. *American Economic Review*, *103*(3), 117–120.
4. Bruegel.org in Zachmann, G. (2020). Bruegel electricity tracker of COVID-19 lockdown effects. Pridobljeno 13. 9. 2021 s https://www.bruegel.org/publications/datasets/bruegel-electricity-tracker-of-covid-19-lockdown-effects/
5. BS. (2021). Podatkovne serije Banka Slovenije, [Podatkovni portal]. Ljubljana: Banka Slovenije. Pridobljeno s https://px.bsi.si/pxweb/sl/serije\_slo/
6. Consensus Economics. (2021a). Consensus Forecasts. London: Consensus Economics Inc.
7. Consensus Economics. (2021b). Eastern Europe Consensus Forecasts. London: Consensus Economics Inc.
8. DARS. (2021). Tedenska poročila DARS, [Interni podatki]. Celje: Družba za avtoceste Republike Slovenije.
9. de Bondt, G., Gieseck, A., Herrero, P. in Zekaite, Z. (2019). Disaggregate income and wealth effects in the largest euro area countries. *ECB Working Paper Series*, (2434). Pridobljeno s https://www.ecb.europa.eu/pub/pdf/scpwps/ecb.wp2343~8a1d3cdd68.en.pdf
10. ECB. (2021a). ECB Economic Bulletin, 4. Frankfurt am Main: Evropska centralna banka. Pridobljeno s https://www.ecb.europa.eu/pub/pdf/ecbu/eb202104.en.pdf
11. ECB. (2021b). ECB Economic Bulletin, 5. Frankfurt am Main: Evropska centralna banka. Pridobljeno s https://www.ecb.europa.eu/pub/pdf/ecbu/eb202105.en.pdf
12. ECB. (2021c). ECB Statistical Data Warehouse, [Baza podatkov]. Frankfurt am Main: Evropska centralna banka. Pridobljeno s https://sdw.ecb.europa.eu/
13. EIA. (2021). Petroleum & Other Liquids Spot Prices. Washington, DC: U.S. Energy Information Administration. Pridobljeno s https://www.eia.gov/dnav/pet/pet\_pri\_spt\_s1\_d.htm
14. EK. (2021a). Business and Consumer Surveys, [Podatkovni portal]. Bruselj: Evropska Komisija. Pridobljeno s https://ec.europa.eu/info/business-economy-euro/indicators-statistics/economic-databases/business-and-consumer-surveys\_en
15. EK. (2021b). European economic forecast: Spring 2021, Institutional Paper 149. Luksemburg: Evropska komisija, Generalni direktorat za gospodarske in finančne zadeve. Pridobljeno s https://data.europa.eu/doi/10.2765/66679
16. EK. (2021c). European economic forecast: Summer 2021 (Interim)., Institutional Paper 156. Luksemburg: Evropska komisija, Generalni direktorat za gospodarske in finančne zadeve. Pridobljeno s https://data.europa.eu/doi/10.2765/614387
17. ENTSO-E. (2021). ENTSO-E Transparency Platform, [Podatkovni portal]. Bruselj: Evropsko združenje sistemskih operaterjev elektroenergetskega omrežja. Pridobljeno s https://transparency.entsoe.eu/
18. Eurostat. (2021). Eurostat, [Podatkovni portal]. Luksemburg: Evropska Komisija. Pridobljeno s https://ec.europa.eu/eurostat/data/database
19. FocusEconomics. (2021a). Focus Economics Consensus Forecast Euro Area, September 2021. Barcelona: FocusEconomics S.L.U.
20. FocusEconomics. (2021b). Focus Economics Consensus Forecasts, Central&Eastern Europe. Barcelona: FocusEconomics S.L.U.
21. FURS. (2021). Podatki o davčnem potrjevanju računov, [Interni podatki]. Ljubljana: Finančna uprava Republike Slovenije.
22. Hale, T., Webster, S., Petherick, A., Phillips, T. in Bearitz, K. (2020). Oxford COVID-19 Government Response Tracker, [Podatkovna baza]. Oxford: Blavatnik School of Government. Pridobljeno s https://covidtracker.bsg.ox.ac.uk/
23. IHS Markit. (2021). IHS Markit Eurozone Composite PMI. IHS Markit Ltd. Pridobljeno s https://www.markiteconomics.com/Public/Home/PressRelease/c4a96eb6dee04ef19264776341957b53
24. IMF. (2021a). World Economic Outlook: Managing Divergent Recoveries. Washington, DC: International Monetary Fund. Pridobljeno s https://www.imf.org/-/media/Files/Publications/WEO/2021/April/English/text.ashx
25. IMF. (2021b). World Economic Outlook Update. Washington, DC: International Monetary Fund. Pridobljeno s https://www.imf.org/en/Publications/WEO/Issues/2021/07/27/world-economic-outlook-update-july-2021
26. MF. (2021b). Konsolidirana bilanca javnega financiranja. Ljubljana: Ministrstvo za finance. Pridobljeno s https://www.gov.si/teme/fiskalna-in-javnofinancna-politika/
27. MF. (2021a). Odhodki državnega proračuna za blaženje posledic covid-19, [Interni podatki]. Ljubljana: Ministrstvo za finance.
28. *Sklep o podaljšanju ukrepov na področju postopkov zaradi insolventnosti*. (2021). Ur. l. RS, št. 43/21 in 101/21. Pridobljeno s http://www.pisrs.si/Pis.web/pregledPredpisa?id=SKLE12375
29. SURS. (2021a). Raziskovanje o aktivnem in neaktivnem prebivalstvu, [Mikropodatki]. Ljubljana: Statistični urad RS.
30. SURS. (2021b). SI-STAT, [Podatkovni portal]. Ljubljana: Statistični urad RS. Pridobljeno s https://pxweb.stat.si/SiStat/sl
31. SURS. (2021c). Statistični register delovno aktivnega prebivalstva, [Interni podatki]. Ljubljana: Statistični urad RS.
32. UMAR. (2021a). Pomladanska napoved gospodarskih gibanj 2021. Ljubljana: Urad za makroekonomske analize in razvoj RS. Pridobljeno s https://www.umar.gov.si/fileadmin/user\_upload/napovedi/pomlad/pomladanska\_2021/Pomladanska\_napoved\_2021-splet\_01.pdf
33. UMAR. (2021b). *Poročilo o razvoju 2021*. Ljubljana: Urad za makroekonomske analize in razvoj RS. Pridobljeno s https://www.umar.gov.si/fileadmin/user\_upload/razvoj\_slovenije/2021/slovenski/POR2021\_skupaj.pdf
34. Vlada RS. (b. d.). Ukrepi za zajezitev širjenja okužb. Pridobljeno 30. 8. 2021 s https://www.gov.si/teme/koronavirus-sars-cov-2/ukrepi-za-zajezitev-sirjenja-okuzb/
35. WB. (2021). World Bank Commodity Statistics, [Podatkovni portal]. Washington: Svetovna banka. Pridobljeno s https://www.worldbank.org/en/research/commodity-markets
36. *Zakon o dodatnih ukrepih za omilitev posledic COVID-19*. (2021). Ur. l. RS, št. 15/21 in 112/21. Pridobljeno s http://www.pisrs.si/Pis.web/pregledPredpisa?id=ZAKO8321
37. *Zakon o interventnih ukrepih za omilitev posledic drugega vala epidemije COVID-19*. (2020). Ur. l. RS, št. 175/20, 203/20 – ZIUPOPDVE, 15/21 – ZDUOP, 51/21 – ZZVZZ-O, 57/21 – odl. US in 112/21 – ZIUPGT. Pridobljeno s http://www.pisrs.si/Pis.web/pregledPredpisa?id=ZAKO8272
38. *Zakon o interventnih ukrepih za pomoč gospodarstvu in turizmu pri omilitvi posledic epidemije COVID-19*. (2021). Ur. l. RS, št. 112/21. Pridobljeno s http://www.pisrs.si/Pis.web/pregledPredpisa?id=ZAKO8389
39. *Zakon o interventnih ukrepih za pomoč pri omilitvi posledic drugega vala epidemije*. (2021). Ur. l. RS, št. 203/20, 15/21 – ZDUOP, 82/21 – ZNB-C in 112/21 – ZNUPZ. Pridobljeno s http://www.pisrs.si/Pis.web/pregledPredpisa?id=ZAKO8304
40. *Zakon o nujnih ukrepih na področju zdravstva*. (2021). Ur. l. RS, št. 112/21. Pridobljeno s http://www.pisrs.si/Pis.web/pregledPredpisa?id=ZAKO8360
41. *Zakon o začasnih ukrepih za omilitev in odpravo posledic COVID-19*. (2020). Ur. l. RS, št. 152/20, 175/20 – ZIUOPDVE, 82/21 – ZNB-C in 112/21 – ZNUPZ. Pridobljeno s http://www.pisrs.si/Pis.web/pregledPredpisa?id=ZAKO8254
42. ZRSZ. (2021). Registrirana brezposelnost, [Podatkovna baza]. Ljubljana: Zavod RS za zaposlovanje.

Seznam kratic

**Kratice uporabljene v besedilu**

**ACEA** – European Automobile Manufacturers Association, **ADS** – Anketa o delovni sili, **BDP** – Bruto domači proizvod, **BS** – Banka Slovenije, **CME** – Chicago Mercantile Exchange, **CPI** – Consumer Price Index, **DARS** – Družba za avtoceste v Republiki Sloveniji, **EC** – European Commission, **ECB** – European Central Bank, **EIA** – Energy Information Administration, **EK** – Evropska komisija, **EMU** – Evropska monetarna unija, **ENTSO-E** – European Network of Transmission System Operators for Electricity, **EU** – Evropska unija, **EUR** – evro, **EUROSTAT** – Statistical Office of the European Communities, **FURS** – Finančna uprava Republike Slovenije, **GFS** – Government Finance Statistics, **GZS** – Gospodarska zbornica Slovenije, **HICP** – harmonizirani indeks cen življenjskih potrebščin, **ICŽP** – indeks cen življenjskih potrebščin, **IER** – Inštitut za ekonomska raziskovanja, **IMF** – International Monetary Fund, **MDS** – Mednarodni denarni sklad, **MF** *–* Ministrstvo za finance, **OECD** – Organization for Economic Co-operation and Development, **PPS** *–* Purchasing Power Standard, **SURS** *–* Statistični urad RS, **TR** – tekoči račun, **USD** – ameriški dolar, **UMAR** – Urad RS za makroekonomske analize in razvoj, **WIIW** – Wiener Institut fuer Internationale Wirtschaftsvergleiche, **ZDA** – Združene države Amerike, **ZK** – Združeno kraljestvo, **ZRSZ** – Zavod RS za zaposlovanje.

1. Predpostavka cene nafte je narejena na podlagi povprečnih vrednosti terminskih pogodb in vrednosti tečaja USD/EUR med 2. in 16. avgustom 2021. Predpostavka cen neenergetskih surovin je narejena na podlagi podatkov ECB, ki so bili razpoložljivi do 16. avgusta 2021. [↑](#footnote-ref-2)
2. Predpostavljena vrednost tečaja USD/EUR za obdobje po 16. avgustu je enaka povprečnemu tečaju med 2. in 16. avgustom 2021. [↑](#footnote-ref-3)
3. PCT pogoj morajo od začetka septembra izpolnjevati vse osebe, ki pri opravljanju dela prihajajo v neposreden stik z drugimi osebami oziroma so udeležene v okoljih ali dejavnostih, kjer obstaja neposredna nevarnost za izbruh okužbe in širjenje okužb. To velja za zaposlene v zdravstvu, vzgoji in izobraževanju ter v kulturnih dejavnostih, v dejavnostih ponujanja in prodaje blaga in storitev, v dejavnostih povezanih s športom in rekreacijo, v javni upravi, v dejavnosti taksi in žičniških prevozov, za policiste, občinske redarje in varnostnike, za osebe, ki delajo v zaporih, za izvajalce socialnovarstvenih storitev in osebne asistence ter za inšpektorje oziroma nadzornike. Pogoj morajo izpolnjevati tudi uporabniki teh storitev. [↑](#footnote-ref-4)
4. https://www.gov.si/teme/koronavirus-sars-cov-2/ukrepi-za-zajezitev-sirjenja-okuzb/. [↑](#footnote-ref-5)
5. Za podrobnejšo vsebino preteklih ukrepov glej Pomladansko napoved (UMAR, 2021a). [↑](#footnote-ref-6)
6. Zakon o dodatnih ukrepih za omilitev posledic COVID-19 (ZDUOP, 2021). [↑](#footnote-ref-7)
7. Zakon o začasnih ukrepih za omilitev in odpravo posledic COVID-19 (ZZUOOP, 2020). [↑](#footnote-ref-8)
8. Zakon o interventnih ukrepih za pomoč pri omilitvi posledic drugega vala epidemije (ZIUPOPDVE, 2021). [↑](#footnote-ref-9)
9. Sem spadajo poleg izplačil dodatkov upokojencem, študentom, kmetom in družinam tudi dodatek zaposlenim katerih mesečna plača ne presega dvakratnika minimalne plače, ki so k decembrski plači prejeli 200 evrov dodatka. [↑](#footnote-ref-10)
10. Zakon o interventnih ukrepih za omilitev posledic drugega vala epidemije COVID-19 (ZIUOPDVE, 2020). [↑](#footnote-ref-11)
11. Zakon o interventnih ukrepih za pomoč gospodarstvu in turizmu pri omilitvi posledic epidemije COVID-19 (ZIUPGT, 2021) in Zakon o nujnih ukrepih na področju zdravstva (ZNUPZ, 2021). [↑](#footnote-ref-12)
12. Kot so na primer nakupi zaščitne opreme, izboljšanje dostopnosti do zdravstvenih storitev in zagotavljanje sredstev zaradi izpada programa. [↑](#footnote-ref-13)
13. S kritjem izpada prihodkov socialnovarstvenim zavodom. [↑](#footnote-ref-14)
14. S subvencioniranjem medicinskih pripomočkov. [↑](#footnote-ref-15)
15. Direktorjem v javnem sektorju v dejavnosti vzgoje, izobraževanja, visokega šolstva in v raziskovalni dejavnosti ter funkcionarjem v lokalnih skupnostih in občinskih upravah. [↑](#footnote-ref-16)
16. Gre za stroške organizacije srečanj in dogodkov, stroške za produkcijo filmov in avdiovizualnih del ter stroške žičniških naprav. [↑](#footnote-ref-17)
17. Gre za Sklep o podaljšanju ukrepov na področju postopkov zaradi insolventnosti (2021). [↑](#footnote-ref-18)
18. Tudi preko sprostitve nerazporejenih sredstev in sredstev kohezijske politike (iz strukturnih in naložbenih skladov) – t. i. naložbena pobuda kot odziv na koronavirus za podporo zdravstvu, malim in srednje velikim podjetjem in trgu dela. [↑](#footnote-ref-19)
19. Od tega je 240 mrd EUR previdnostnih posojil iz Evropskega mehanizma za stabilnost (ESM) namenjenih podpori držav članic pri odzivu na pandemsko krizo, 200 mrd EUR predstavljajo garancije vseevropskega jamstvenega sklada Evropske investicijske banke (EIB) za posojila podjetjem (predvsem malim in srednje velikim), 100 mrd EUR ugodnih posojil iz vseevropske sheme za krajši delovni čas (SURE) pa je namenjenih za preprečevanje odpuščanj. [↑](#footnote-ref-20)
20. V času pisanja Jesenske napovedi, začetek septembra, so bili na ravni EU potrjeni načrti 18-ih držav članic. [↑](#footnote-ref-21)
21. Novi viri lastnih sredstev bodo temeljili na mehanizmu za ogljično prilagoditev na mejah (CBAM) in digitalnih dajatvah (predvidena uvedba 2023). [↑](#footnote-ref-22)
22. Sklad »Naslednja generacija EU« sestavljajo štirje programi: Mehanizem za okrevanje in odpornost (1.589 mio nepovratnih sredstev za Slovenijo, namenjen za investicije in reforme, ki so ključne za dolgoročno okrevanje, izboljšanje odpornosti držav članic ter zeleno in digitalno tranzicijo), React EU (312 mio, namenjen investicijam za obnovo trga dela tudi s pomočjo malim in srednje velikim podjetjem), Sklad za pravičen prehod (129 mio, namenjen regijam, ki imajo/bodo imele večje stroške zaradi prestrukturiranja iz fosilno-intenzivnih panog na nizkoogljično gospodarstvo in družbo do leta 2050) in Razvoj podeželja (68 mio). [↑](#footnote-ref-23)
23. To smo ocenili na podlagi multiplikatorja, pri čemer smo upoštevali le iz državnega proračuna izplačane odhodke (brez odlogov, obročnih odplačil in likvidnostnih kreditov). Po letu 2009 so se ocene multiplikatorjev povečale (glej na primer Blanchard in Leigh, 2013) pogosto znatno nad 1. Naša ocena je, da je multiplikator za tekoče leto okoli 0,8. Na zmanjšanje delujeta dva dejavnika: (i) ukrepi in zaščitno ravnanje spreminjata obnašanje potrošnikov ("prisilno varčevanje") in (ii) dejstvo, da so se nekatere fiskalne vzpodbude izvedle v drugi polovici lanskega leta (in bodo tako dodatno pozitivno delovale še letos). [↑](#footnote-ref-24)
24. Prvič večinoma že februarja, drugič po delnem zaprtju na začetku aprila. [↑](#footnote-ref-25)
25. Povprečje 20 let do leta 2020 je znašalo 13,6 %. Po reviziji podatkov o zasebni potrošnji v letu 2020 in popravkih pri sredstvih za zaposlene bo prišlo tudi do revizije podatkov stopnje varčevanja, ki pa bodo objavljeni šele 30. 9. 2021. Ocenjujemo, da bo stopnja varčevanja v letu 2020 nekoliko nižja kot je trenutno veljavna, vendar bo povprečje zadnjih 20 let še vedno presegla za okoli 10 o. t. [↑](#footnote-ref-26)
26. Stroški gradbenega materiala so bili julija za 17,3 % višji kot julija lani. Po podatkih poslovnih tendenc je julija 19 % podjetij v gradbeništvu pomanjkanje materialov omenjalo kot omejitvenih dejavnik; pred izbruhom epidemije so le redka podjetja navajala pomanjkanje materiala kot omejitveni dejavnik (najvišja vrednost tega kazalnika je bila 4 %). [↑](#footnote-ref-27)
27. Zaloge pogodb v gradbeništvu so se v zadnjih mesecih okrepile in bile na medletni ravni višje za 25 %. V zadnjih mesecih so se okrepile tudi investicije države; junija in julija so investicijski odhodki po konsolidirani bilanci javnega financiranja za več kot polovico presegli raven iz lanskega leta. [↑](#footnote-ref-28)
28. Merjenega kot tehtana rast uvoza trgovinskih partneric. [↑](#footnote-ref-29)
29. Za gospodinjstva in nepridobitne institucije, ki opravljajo storitve za gospodinjstva (NPISG). [↑](#footnote-ref-30)
30. Po reviziji podatkov o zasebni potrošnji za leto 2020, objavljeni 31. 8. 2021, in popravkih pri sredstvih za zaposlene bo prišlo tudi do revizije podatkov stopnje varčevanja, ki pa bodo objavljeni po naši objavi (30. 9. 2021). Ocenjujemo, da bo stopnja varčevanja v letu 2020 nekoliko nižja kot je trenutno veljavna. [↑](#footnote-ref-31)
31. Po trenutno veljavnih podatkih, ki pa se bodo z objavo nefinančnih sektorskih računov za leto 2020, ki bo 30. 9. 2021, spremenili. [↑](#footnote-ref-32)
32. Bruto varčevanje je tisti del razpoložljivega dohodka, ki se ne porabi za končno potrošnjo. Sem torej spadajo tudi obroki kreditov, nakupi stanovanjskih nepremičnin ipd. [↑](#footnote-ref-33)
33. Kjer sicer še ostajajo nekatere omejitve pri poslovanju (pogoj PCT za obiskovalce, zasedenost sedišč, omejitev pri največjem številu udeležencev, omejitev delovnega časa…). [↑](#footnote-ref-34)
34. V teh dejavnostih se je v prvi polovici letošnjega leta nadaljevalo zaposlovanje s ciljem odpravljanja pomanjkanja zdravstvenih delavcev. Zaposlovanje je bilo najvišje v dejavnosti socialnega varstva, kjer je PKP4 zagotovil dodatna sredstva, in osebne asistence v oskrbi na domu. Visoka rast se bo nadaljevala letos in v prihodnjih letih zaradi odprtja novih domov za ostarele in nadaljnjega povečanja osebne asistence na domu, kjer močno primanjkuje zmogljivosti. Rast v teh dejavnostih bo podprta tudi z EU sredstvi, ki so namenjena blaženju povečanih potreb po storitvah povezanih s staranjem prebivalstva. [↑](#footnote-ref-35)
35. Proizvodi 8541 in 8542 po kombinirani nomenklaturi (KN). [↑](#footnote-ref-36)
36. Indeks cen pri proizvajalcih elektronskih komponent ali plošč v EU in indeks cen v proizvodnji polprevodnikov in sorodnih naprav v ZDA. Za Slovenijo podrobni podatki niso na voljo. [↑](#footnote-ref-37)
37. V EU je bila proizvodnja vozil v prvi polovici letošnjega leta za okoli petino manjša kot v enakem obdobju 2019, v Sloveniji pa za več kot desetino (C29 po standardni klasifikaciji dejavnosti). [↑](#footnote-ref-39)
38. Pomanjkanje surovin ob povečanem povpraševanju, večdnevno zaprtje Sueškega prekopa, itd. [↑](#footnote-ref-40)
39. Delež menjave blaga in storitev v primerjavi z BDP je v preteklih petih letih v povprečju znašal 154 % BDP. [↑](#footnote-ref-41)
40. Da je bil odziv trga dela manjši kot pričakovano na podlagi preteklih dolgoročnih gibanj, kaže tudi analiza gibanja dejanske stopnje anketne brezposelnosti in njene predikcije, ki izhaja iz Okunovega zakona, tj. dolgoročne povezave med BDP in brezposelnostjo (glej UMAR, 2021b, Poglavje 1.1). [↑](#footnote-ref-42)
41. V nekaterih dejavnostih (npr. gradbeništvo, promet ter informacijske in komunikacijske dejavnosti) je bila zaposlenost tudi večja kot v drugem četrtletju leta 2019. [↑](#footnote-ref-43)
42. Po podatkih SRDAP. [↑](#footnote-ref-44)
43. Stopnja prostih delovnih mest je izračunana kot delež prostih delovnih mest od vseh delovnih mestih skupaj (prostih in zasedenih). [↑](#footnote-ref-45)
44. Po visokem neto selitvenem prirastu (priliv minus odliv domačega in tujega prebivalstva) v letih 2018 in 2019 (v višini okoli 15 tisoč oseb na leto) se je ta v lanskem letu nekoliko znižal (na 10 tisoč oseb; prilagojeno za metodološko specifiko v Q3 2020) kot posledica ukrepov in omejitev povezanih s koronakrizo. Upad se je ob daljšem obdobju zaprtja številnih dejavnosti v drugem valu epidemije in povečane negotovosti o njenem trajanju nadaljeval tudi v prvem četrtletju letos. [↑](#footnote-ref-46)
45. Na prikazano maso plač je v večji meri vplival ukrep čakanja na delo, saj je bil uveden že v marcu 2020, ukrep skrajšanja polnega delovnega časa pa je bil uveden z lanskim junijem. Prav tako je bilo število vključenih zaposlenih v ukrep čakanja precej večje kot v skrajšan delovni čas. Osebe, vključene v ukrep čakanja na delo, so bile upravičene do 80-odstotnega nadomestila plače. [↑](#footnote-ref-47)
46. Začasna uvedba dodatka zaposlenim za delo za nevarnost in posebne obremenitve ter dodatek za delo v rizičnih razmerah (po kolektivni pogodbi) v javnem sektorju in izplačilo dodatka za delo v času epidemije v zasebnem sektorju. [↑](#footnote-ref-48)
47. Povišanje minimalne plače se sicer ni v celoti odrazilo v statistično prikazani povprečni plači, saj PKP8 določa sofinanciranje povišanja minimalne plače v višini 50 eur v prvi polovici leta, kar zaradi metodološke specifike ne bo prikazano v povprečni bruto plači. V drugi polovici pa je država razbremenila delodajalce prispevkov za socialno varnost z znižanjem minimalne osnove za obračun prispevkov na raven minimalne plače. [↑](#footnote-ref-49)
48. Pri pripravi napovedi bruto plač za leto 2021 in 2022 je bilo z upoštevanjem metodoloških posebnosti med drugim treba oceniti ali predpostaviti i) mesečno dinamiko števila zaposlenih, ki bodo vključeni v ukrep subvencioniranja skrajšanega polnega delovnega časa, ii) njihovo porazdelitev po posameznih dejavnostih in po višini bruto plače, iii) delež meseca, ko bodo zaposleni vključeni v ukrep, iv) število zaposlenih prejemnikov plač in njihovo maso plač, ki ne bo prikazana v statistiki plač ter v) znesek povrnjenega nadomestila plač s strani države. [↑](#footnote-ref-50)
49. Po podatkih konsolidirane bilance javnega financiranja je bila v prvi polovici letos rast prihodkov iz prispevkov za socialno varnost medletno višja za 14,9 %. [↑](#footnote-ref-51)
50. Povprečna medletna rast v prvih osmih mesecih, medletna rast avgusta je bila že 2,1 %. [↑](#footnote-ref-52)
51. Takrat so ob padcu globalnega povpraševanja padle cene naftnih derivatov, znižale pa so se tudi cene električne energije, ki jih je Vlada z namenom blaženja posledic kriznih razmer znižala za gospodinjstva in malo gospodarstvo od začetka marca do konca maja. [↑](#footnote-ref-53)
52. Cene pomorskega tovornega prometa so medletno višje za skoraj 130 %. [↑](#footnote-ref-54)
53. Zaradi spremenjene strukture trošenja, ki je povezana z epidemije, so se v letu 2021 nekoliko izraziteje spremenile tudi uteži posameznih skupin v indeksu cen življenjskih potrebščin. Okrepil se je delež hrane, znižal pa delež energentov (predvsem naftnih derivatov) in storitev (najbolj počitnic v paketu). [↑](#footnote-ref-55)
54. V letih 2022 in 2023 pričakujemo nespremenjene pogoje menjave. Ob razmeroma majhni volatilnosti cen energentov in ostalih surovin, kot izhaja iz tehničnih predpostavk, bo namreč razmerje med izvoznimi in uvoznimi cenami stabilno. [↑](#footnote-ref-56)
55. Sem spadajo vse storitve, razen potovanj in transporta. K rasti presežka v menjavi storitev bodo letos največ prispevale ostale poslovne storitve (storitve raziskav in razvoja ter tehnične, s trgovino povezane storitve). [↑](#footnote-ref-57)
56. Država se je namreč zaradi ukrepov za blažitev posledic pandemije v letu 2020 občutno zadolžila do tujih portfeljskih vlagateljev z namenom financiranja proračunskega primanjkljaja ter odplačila glavnic državnega dolga. [↑](#footnote-ref-58)
57. Večino subvencij predstavljajo sredstva za izvajanje skupne kmetijske in ribiške politike, del subvencij pa so sredstva iz mehanizma za okrevanje in odpornost. Pretežni del sredstev, ki jih bo Slovenija prejela iz proračuna EU pa predstavljajo investicijski transferi, ki se po plačilnobilančni statistiki izkazujejo na kapitalskem računu plačilne bilance. [↑](#footnote-ref-59)
58. Iz Evropskega socialnega sklada so sredstva tekočega večletnega finančnega okvira večinoma že počrpana. [↑](#footnote-ref-60)
59. Potencialni bruto domači proizvod je makroekonomski indikator, ki kaže, kakšen obseg proizvodnje lahko gospodarstvo doseže, ne da bi tvorilo dodatne inflacijske pritiske (s »pregrevanjem«). Kadar se gospodarstvo (dejanski BDP) nahaja nad ravnijo potencialnega BDP, to povzroči naraščanje inflacije (in obratno). Razliko med dejanskim BDP in potencialnim BDP, izraženo v odstotkih potencialnega BDP, imenujemo proizvodna vrzel. Na UMAR izračun potencialnega BDP temelji na metodi proizvodne funkcije, ki se ne razlikuje bistveno od metode, ki jo uporablja Evropska komisija. Metoda predpostavlja, da je potencialni BDP kombinacija proizvodnih dejavnikov *potencialnega dela* (ta je odvisen od demografskih dejavnikov, stopnje aktivnosti, opravljenih ur in naravne stopnje brezposelnosti) in *kapitala* ter *skupne faktorske produktivnosti*. Razlike med izračuni potencialnega BDP oz. proizvodne vrzeli med UMAR in EK so predvsem posledica: i) različnega časovnega obdobja napovedi, ii) razlik v samih napovedih makroekonomskih kazalnikov in iii) nekaterih vhodnih podatkih (na UMAR uporabimo avgustovsko revizijo podatkov SURS, posodobljene lastne demografske projekcije, izračunane z mikrosimulacijskim modelom IER (vir: SURS), pri seriji zaposlenosti po statistiki nacionalnih računov upoštevamo tudi popravek zaradi preloma v seriji v letu 2002). [↑](#footnote-ref-61)
60. Prispevek kapitala k potencialni rasti BDP je v obdobju 2000–2008, ko je bil razmeroma stabilen, v povprečju znašal 1,7 o. t. [↑](#footnote-ref-62)